
 〔魏〕王肅註。肅，字子雍，東海人。官至中領軍、散騎常侍，事跡具《三國志》本傳。是書肅自序：「鄭氏學行五十載矣……義理不安，違錯者多，是以奪而易之……孔子二十二世孫有孔猛者，家有其先人之書，昔相從學，頃還家，方取以來，與子所論，有若重規疊矩」，是此本自肅始傳也。考《漢書·藝文志》有《孔子家語》二十七卷，顏師古註：「非今所有《家語》。」《禮·樂記》稱舜彈五弦之琴以歌《南風》，鄭註：「其詞未聞。」孔穎達疏載肅作《聖證論》，引《家語》阜財解慍之詩以難康成，又載馬昭之說，謂《家語》王肅所增加，非鄭所見。故王柏《家語考》曰：「四十四篇之《家語》，乃王肅自取《左傳》《國語》《荀》《孟》、二戴《記》，割裂織成之。孔衍之序，亦王肅自為也。」獨史繩祖《學齋佔畢》曰：「《大戴》一書，雖列之十四經，然其書大抵雜取《家語》之書，分析而為篇目。其《公冠篇》載成王冠，祝辭內有『先帝』及『陛下』字，周初豈曾有此？《家語》止稱『王』字，當以《家語》為正」。今考「陛下離顯先帝之光曜」已下，篇內已明孝昭冠辭，繩祖誤連為祝雍之言，殊未之考。蓋王肅襲取《公冠篇》為冠頌，已誤合孝昭冠辭於成王冠辭，故刪去「先帝」、「陛下」字，竄改「王」字，《家語》襲《大戴》，非《大戴》襲《家語》，就此一條，亦其明證，其割裂他書，亦往往類此。反覆考證，其出於肅手無疑，特其流傳既久，且遺文軼事，往往多見於其中，故自唐以來，知其僞而不能廢也。其書至明代，傳本頗稀，故何孟春所註《家語》，自未見王肅本。王鏊《震澤長語》亦稱：「《家語》今本，為近世妄庸所刪削，惟有王肅註者，今本所無多具焉。」則亦僅見之也。周亮工《書影》曰：「閩徐興公家，有王肅註《家語》，中缺二十餘頁；毛子晉家亦有宋刻王肅註者，與興公藏本稍異，憾不能合毛、徐二本對校刋行。」今徐本不知存佚，此本則毛晉所校刋，較之坊刻，猶為近古者矣。

	孔子家語 (四部叢刊本)

	家語 (四庫全書本)



家語序


鄭氏學行五十載矣，自肅成童，始志于學，而學鄭氏學矣。然尋文責實，考其上下，義理不安，違錯者多，是以奪而易之。然世未明其欵情，而謂其苟駮前師，以見異于人，乃慨然而歎曰，豈好難哉？予不得已也。聖人之門，方壅不通；孔氏之路，枳棘充焉。豈得不開而辟之哉？若無由之者，亦非予之罪也。是以撰經禮申明其義，及朝論制度，皆據所見而言。孔子二十二世孫有孔猛者，家有其先人之書，昔相從學，頃還家，方取已来，與予所論，有若重規疊矩。昔仲尼曰：「文王既殁，文不在兹乎？天之将䘮斯文也！後死者不得與於斯文也！天之未䘮斯文，匡人其如予何？」言天䘮斯文，故令已傳斯文於天下，今或者天未欲亂斯文，故令從予學，而予從猛得斯論，以明相與孔氏之無違也。斯皆聖人實事之論，而恐其将絶，故特為解，以貽好事之君子。《語》云：「牢曰：『子云：吾不試，故藝。』」談者不知為誰，多妄為之説。《孔子家語》：「弟子有琴張，一名牢，字子開，亦字張，衛人也。宗魯死，将往弔，孔子止焉。」《春秋外傳》曰：「昔堯臨民以五。」説者曰：「堯五載一巡狩。」五載一巡狩，不得稱臨民以五。經曰「五載一巡狩」，此乃説舜之文，非説堯。孔子説論五帝，各道其異事，於舜云「巡狩天下，五載一始」，則堯之巡狩年數未明。周十二歲一巡，寧可言周臨民以十二乎？孔子曰：「堯以土德王天下，而色尚黄。」黄，土德；五，土之數。故曰「臨民以五」，此其義也。

相魯第一


孔子初仕為中都宰，〈中都，魯邑。〉制為養生、送死之節。長幼異食，〈如《禮》：年五十異糧，六十至九十食各以漸加。異也。〉強弱異任，〈任，謂力作之事。各從所任，不用弱也。〉男女別塗，路無拾遺，器不雕偽。〈無文飾雕畫，不詐偽。已上養生之節。〉為四寸之棺，五寸之槨，〈以木為槨。〉因丘陵為墳，不封、〈不聚土以起墳者也。〉不樹。〈不樹松柏。已上送死之節。〉行之一年，而西方之諸侯則焉。〈魯國在東，故西方諸侯皆則之。〉定公謂孔子曰：「學子此法，以治魯國何如？」孔子對曰：「雖天下可乎？何但魯國而已哉？」


於是二季，定公以為司空。乃別五土之性，〈五土之性：一曰山林，二曰川澤，三曰丘陵，四曰墳衍，五曰原隰。〉而物各得其所生之宜，〈所生之物，各得其宜。〉咸得厥所。先時季氏葬昭公于墓道之南，〈季平子逐昭公，死於乾侯。平子別而葬之，貶之不令近先公也。〉孔子溝而合諸墓焉。謂季桓子曰：〈桓子，平子之子。〉「貶君以彰己罪，非禮也。今合之，所以掩夫子之不臣。」


由司空為魯大司寇。設法而不用，無奸民。


定公與齊侯會於夾谷。孔子攝相事，曰：「臣聞有文事者，必有武備。有武事者，必有文備。古者諸侯並出疆，必具官以從，請具左右司馬。」定公從之。至會所為壇，土階三等，以遇禮相見。〈會遇之禮，禮之簡略者也。〉揖讓而登，獻酢既畢，齊使萊人以兵鼓謲劫定公。〈萊人，齊人東夷。雷鼓，曰謲。〉孔子歷階而進，以公退，曰：「士，以兵之。吾兩君為好，裔夷之俘，敢以兵亂之，〈裔，邊裔。夷，夷狄。俘，軍所獲虜也。言此三者，何敢以兵亂兩君之好也。〉非齊君所以命諸侯也。裔不謀夏、夷不亂華、〈華夏，中國之名。〉俘不干盟、兵不偪好；於神為不祥、於德為愆義、於人為失禮；君必不然。」齊侯心怍，麾而避之。有頃，齊奏宮中之樂，俳優侏儒戲於前。孔子趨進歷階而上，不盡一等，曰：「匹夫熒侮諸侯者，罪應誅，請右司馬速刑焉。」於是斬侏儒，手足異處。齊侯懼，有慚色。將盟，齊人加載書曰：「齊師出境，而不以兵車三百乘從我者，有如此盟。」孔子使茲無還對曰：「〈魯大夫也。〉而不返我汶陽之田，吾以供命者，亦如之。」齊侯將設享禮，孔子謂梁丘據曰：「齊魯之故，吾子何不聞焉？〈梁丘據，舊聞齊魯之故事。〉事既成矣，而又享之，是勤執事。且犧象不出門，〈作犧牛及象，於其背為罇。〉嘉樂不野合。享而既具，是棄禮；若其不具，是用秕粺。〈秕，谷之不成者。粺，草之似谷者。〉用秕粺，君辱；棄禮，名惡。子盍圖之？夫享，所以昭德也。不昭，不如其已。」乃不果享。齊侯歸，責其群臣曰：「魯以君子道輔其君，而子獨以夷狄道教寡人，使得罪。」於是乃歸所侵魯之四邑，及汶陽之田。〈四邑，鄆、讙、龜、陰也。洙有汶陽之田，本魯界。〉


孔子言於定公曰：「家不藏甲，〈卿大夫稱家。甲，鎧也。〉邑無百雉之城，〈高丈、長丈，曰堵。三堵，曰雉。〉古之制也。今三家過制，請皆損之。」乃使季氏宰仲由墮三都。叔孫不得意於季氏，因費宰公山弗擾率費人以襲魯。孔子以公與季孫、叔孫、孟孫，入於費氏之宮，登武子之臺；費人攻之，及臺側，孔子命申句須、樂頎勒士眾下伐之。費人北，遂墮三都之城。強公室，弱私家；尊君卑臣，政化大行。


初，魯之販羊有沈猶氏者，常朝飲其羊以詐。市人有公慎氏者，妻淫不制。有慎潰氏，奢侈踰法。魯之鬻六畜者，飾之以儲價。及孔子之為政也，則沈猶氏不敢朝飲其羊。公慎氏出其妻。慎潰氏越境而徙。三月，則鬻牛馬者不儲價，賣羊豚者不加飾。男女行者，別其塗，道不拾遺。男尚忠信，女尚貞順。四方客至於邑，不求有司，〈有司，常供其職。客不求而有司存焉。〉皆如歸焉。〈言如歸家，無所之也。〉


始誅第二


孔子為魯司寇，攝行相事，有喜色。仲由問曰：「由聞君子禍至不懼，福至不喜。今夫子得位而喜，何也？」孔子曰：「然，有是言也。不曰樂以貴下人乎？」於是朝政，七日而誅亂政大夫少正卯，戮之於兩觀之下，〈兩觀，闕名。〉屍於朝三日。子貢進曰：「夫少正卯，魯之聞人也。今夫子為政，而始誅之，或者為失乎？」孔子曰：「居，吾語汝以其故。天下有大惡者五，而竊盜不與焉。一曰心逆而險，二曰行僻而堅，三曰言偽而辯，四曰記醜而博，〈醜，謂非義。〉五曰順非而澤；此五者有一於人，則不免君子之誅，而少正卯皆兼有之。其居處足以撮徒成黨，〈撮，聚。〉其談說足以飾褒榮眾，其強禦足以反是獨立；此乃人之奸雄者也，不可以不除。夫殷湯誅尹諧、文王誅潘正、周公誅管蔡、太公誅華士、〈士之為人虛偽，亦聚黨也。而韓非謂華士耕而後食，鑿井而飲。信其如此，而太公誅之。豈所以謂太公者哉？〉管仲誅付乙、子產誅史何；是此七子，皆異世而同誅者，以七子異世而同惡，故不可赦也。詩云：『憂心悄悄，慍於群小。小人成群，斯足憂矣。』」


孔子為魯大司寇，有父子訟者，夫子同狴執之。〈狴，獄牢也。〉三月不別，其父請止。夫子赦之焉。季孫聞之，不悅曰：「司寇欺余，曩告余曰：『國家必先以孝。』余今戮一不孝以教民孝，不亦可乎？而又赦，何哉？」冉有以告孔子，子喟然嘆曰：「嗚呼！上失其道，而殺其下，非理也。不教以孝，而聽其獄，是殺不辜。三軍大敗，不可斬也。獄犴不治，不可刑也。何者？上教之不行，罪不在民故也。夫慢令謹誅，賊也。征斂無時，暴也。不試責成，虐也。政無此三者，然後刑可即也。書云：『義刑、義殺勿庸，以即汝心，惟曰未有慎事。』言必教而後刑也。〈庸，用也。即，就也。刑教皆當以義，勿用以就汝心之所安。當謹之，自謂未有順事。且陳道德以服之，以無刑殺而後為順，是先教而後刑也。〉既陳道德以先服之，而猶不可；尚賢以勸之，又不可；即廢之，又不可；而後以威憚之。若是三年，而百姓正矣。其有邪民不從化者，然後待之以刑，則民咸知罪矣。詩云：『天子是毗，俾民不迷。』〈毗，輔也。俾，使也。言師尹當毗輔天子，使民不迷。〉是以威厲而不試，刑錯而不用。今世則不然：亂其教，繁其刑，使民迷惑而陷焉，又從而制之。故刑彌繁，而盜不勝也。夫三尺之限，空車不能登者，何哉？峻故也。百仞之山，重載陟焉，何哉？陵遲故也。〈陵遲，猶陂池也。〉今世俗之陵遲久矣，雖有刑法，民能勿踰乎？」


王言解第三


孔子閑居，曾參侍。孔子曰：「參乎，今之君子，唯士與大夫之言可聞也。至於君子之言者，希也。於乎，吾以王言之，其不出戶牖而化天下。」曾子起，下席而對曰：「敢問何謂王之言？」孔子不應，曾子曰：「侍夫子之閑也，難對，是以敢問。」孔子又不應。曾子肅然而懼，摳衣而退，負席而立。有頃，孔子嘆息，顧謂曾子曰：「參，汝可語明王之道與？」曾子曰：「非敢以為足也，請因所聞而學焉。」子曰：「居，吾語汝。夫道者，所以明德也。德者，所以尊道也。是以非德道不尊，非道德不明。雖有國之良馬，不以其道服乘之，不可以道里。雖有博地眾民，不以其道治之，不可以致霸王。是故昔者明王內修七教，外行三至，七教修然後可以守，三至行然後可以征。明王之道，其守也則必折沖千里之外，其征則必還師衽席之上。故曰內修七教，而上不勞；外行三至，而財不費。此之謂明王之道也。」曾子曰：「不勞不費之謂明王，可得聞乎？」孔子曰：「昔者帝舜左禹而右臯陶，不下席而天下治，夫如此，何上之勞乎。政之不平，君之患也，令之不行，臣之罪也。若乃十一而稅，用民之力，歲不過三日，入山澤以其時，而無征，關譏市鄽，皆不收賦，〈譏，呵也。譏異服、識異言及市鄽，皆不賦稅，古之法也。〉此則生財之路，而明王節之，何財之費乎？」曾子曰：「敢問何謂七教？」孔子曰：「上敬老則下益孝，上尊齒則下益悌，上樂施則下益寬，上親賢則下擇友，上好德則下不隱，上惡貪則下恥爭，上廉讓則下恥節，此之謂七教。七教者，治民之本也。政教定，則本正也。凡上者，民之表也，表正則何物不正。是故人君先立仁於己，然後大夫忠而士信，民敦俗璞，〈璞，愨願貌。〉男愨而女貞，六者，教之致也。布諸天下四方而不怨，納諸尋常之室而不塞，等之以禮，立之以義，行之以順，則民之棄惡，如湯之灌雪焉。」曾子曰：「道則至矣，弟子不足以明之。」孔子曰：「參以為姑止乎？又有焉。昔者明王之治民也，法必裂地以封之，分屬以理之，然後賢民無所隱，暴民無所伏。使有司日省而時考之，進用賢良，退貶不肖，然則賢者悅而不肖者懼。哀鰥寡、養孤獨、恤貧窮、誘孝悌、選才能。此七者修，則四海之內，無刑民矣。上之親下也，如手足之於腹心。下之親上也，如幼子之於慈母矣。上下相親如此，故令則從，施則行，民懷其德，近者悅服，遠者來附，政之致也。夫布指知寸，布手知尺，舒肘知尋，斯不遠之則也。周制，三百步為里，千步為井，三井而埒，埒三而矩，〈此說里數，不可以言井。井自方里之名，疑此誤。〉五十里而都封，百里而有國，乃為福積資求焉，恤行者有亡。是以蠻夷諸夏，雖衣冠不同，言語不合，莫不來賓。故曰無市而民不乏，無刑而民不亂。田獵罩弋，〈罩，掩網；弋，繳射。〉非以盈宮室也。征斂百姓，非以盈府庫也。慘怛以補不足，禮節以損有餘，多信而寡貌。其禮可守，其言可覆，其跡可履。如饑而食，如渴而飲。民之信之，如寒暑之必驗。故視遠若邇，非道邇也，見明德也。是故兵革不動而威，用利不施而親，萬民懷其惠，此之謂明王之守，折沖千里之外者也。」曾子曰：「敢問何謂三至？」孔子曰：「至禮不讓而天下治，至賞不費而天下士悅，至樂無聲而天下民和。明王篤行三至，故天下之君，可得而知，天下之士，可得而臣，天下之民，可得而用。」曾子曰：「敢問此義何謂？」孔子曰：「古者明王，必盡知天下良士之名，既知其名，又知其實，又知其數，及其所在焉。然後因天下之爵以尊之，此之謂至禮不讓而天下治。因天下之祿以富天下之士，此之謂至賞不費而天下之士悅。如此，則天下之民，名譽興焉，此之謂至樂無聲而天下之民和。故曰：『所謂天下之至仁者，能合天下之至親也。所謂天下之至明者，能舉天下之至賢者也。』此三者咸通，然後可以征。是故仁者莫大乎愛人，智者莫大乎知賢，賢政者莫大乎官能。有土之君，修此三者，則四海之內，供命而已矣。夫明王之所征，必道之所廢者也，是故誅其君而改其政，吊其民而不奪其財。故明王之政，猶時雨之降，降至則民悅矣。是故行施彌博，得親彌眾此之謂還師衽席之上。」〈言安。安而無憂。〉


大婚解第四


孔子侍坐於哀公。


公問曰：「敢問人道孰為大？」


孔子愀然作色而對曰：「君及此言也，百姓之惠也。固臣敢無辭而對？人道，政為大。夫政者，正也。君為正，則百姓從而正矣。君之所為，百姓之所從。君不為正，百姓何所從乎？」


公曰：「敢問為政如之何？」


孔子對曰：「夫婦別、男女親、君臣信。三者正，則庶物從之。」


公曰：「寡人雖無能也，願知所以行三者之道。可得聞乎？」


孔子對曰：「古之政，愛人為大；所以治。愛人，禮為大；所以治。禮，敬為大。敬之至矣，大婚為大。大婚至矣，冕而親迎。親迎者，敬之也。是故君子興敬為親，舍敬則是遺親也。弗親弗敬，弗尊也。愛與敬，其政之本與？」


公曰：「寡人願有言也。然冕而親迎，不已重乎？」


孔子愀然作色而對曰：「合二姓之好，以繼先聖之後，以為天下宗廟社稷之主。君何謂已重焉？」〈魯周公之後，得郊天。故言以為天下之主也。〉


公曰：「寡人實固，〈鄙陋。〉不固安得聞此言乎？寡人欲問，不能為辭，請少進。」


孔子曰：「天地不合，萬物不生。大婚，萬世之嗣也。君何謂已重焉？」


孔子遂言曰：「內以治宗廟之禮，足以配天地之神。〈言宗廟，天地神之次。〉出以治直言之禮，以立上下之敬。〈夫婦正，則始可以治正言禮矣。身正，然可以正人者也。〉物恥，則足以振之。〈恥事不知禮，足以振救之。〉國恥，足以興之。〈恥國不知，足以興起者也。〉故為政先乎禮，禮其政之本與？」


孔子遂言曰：「昔三代明王，必敬妻子也。蓋有道焉：妻也者，親之主也；子也者，親之後也；敢不敬與？是故君子無不敬。敬也者，敬身為大。身也者，親之支也。敢不敬與？不敬其身，是傷其親。傷其親，是傷本也。傷其本，則支從之而亡。三者，百姓之象也。〈言百姓之所法而行。〉身以及身，子以及子，妃以及妃；君以修此三者，則大化愾乎天下矣。〈氣滿。〉昔太王之道也，〈太王出亦姜女，入亦姜女。國無鰥民。愛其身以及人之身，愛其子以及人之子。故曰太王之道。〉如此國家順矣。」


公曰：「敢問何謂敬身？」


孔子對曰：「君子過言則民作辭，過行則民作則。言不過辭，動不過則，百姓恭敬以從命。若是，則可謂能敬其身，則能成其親矣。」


公曰：「何謂成其親？」


孔子對曰：「君子者也，人之成名也。百姓與名，謂之君子，則是成其親，為君而為其子也。」


孔子遂言曰：「愛政而不能愛人，則不能成其身。不能成其身，則不能安其土。不能安其土，則不能樂天。」〈天道也。〉


公曰：「敢問何能成身？」


孔子對曰：「夫其行已不過乎物，謂之成身。不過乎，合天道也。」


公曰：「君子何貴乎天道也？」


孔子曰：「貴其不已也。如日月東西相從而不已也。是天道也。不閉而能久，〈不閉常通而能久，言無極。〉是天道也。無為而物成，是天道也。已成而明之，是天道也。」


公曰：「寡人且愚冥，〈言惷愚冥暗也。〉幸煩子之於心。」〈欲煩孔子議識其心所能行也。〉


孔子蹴然避席而對曰：「仁人不過乎物，孝子不過乎親。是故仁人之事親也如事天，事天如事親，此謂孝子成身。」


公曰：「寡人既聞如此言，無如後罪何？」


孔子對曰：「君子及此言，是臣之福也。」


儒行解第五


孔子在衛。冉求言於季孫曰：「國有聖人而不能用，欲以求治，是猶卻步而欲求及前人，不可得已。今孔子在衛，衛將用之。己有才而以資鄰國，難以言智也。請以重幣迎之。」


季孫以告哀公。公從之。孔子既至，舍。哀公館焉。〈就孔子舍。〉公自阼階，孔子賓階，升堂立侍。


公曰：「夫子之服，其儒服與？」


孔子對曰：「丘少居魯，衣逢掖之衣。〈深衣之褒大也。〉長居宋，冠章甫之冠。丘聞之，君子之學也，博其服以鄉，〈隨其鄉也。〉丘未知其為儒服也。」


公曰：「敢問儒行？」


孔子曰：「略言之，則不能終其物；悉數之，則留仆未可以對。」〈留，久也。仆，太僕。君燕朝，則正位掌儐相更衣之為久，將倦，使之相代者也。〉


哀公命席，孔子侍坐曰：「儒有席上之珍以待聘，〈席上之珍，能敷陳先王之道，以為政治。〉夙夜強學以待問，懷忠信以待舉，力行以待取，〈力行仁義道德，以待人取。〉其自立有如此者。


儒有衣冠中，動作慎；大讓如慢，〈慢，簡略也。〉小讓如偽；大則如威，小則如媿；難進而易退也，粥粥若無能也；其容貌有如此者。


儒有居處齊難，〈齊莊可畏難也。〉其起坐恭敬；言必誠信，行必忠正；道塗不爭險易之利，冬夏不爭陰陽之和；愛其死以有待也，養其身以有為也；其備預有如此者。


儒有不寶金玉，而忠信以為寶；不祈土地，而仁義以為土地；不求多積，多文以為富；難得而易祿也，易祿而難畜也；非時不見，不亦難得乎？非義不合，不亦難畜乎？先勞而後祿，不亦易祿乎？其近人情有如此者。


儒有委之以財貨而不貪，淹之以樂好而不淫，劫之以眾而不懼，阻之以兵而不懾；〈阻，難也。以兵為之難。〉見利不虧其義，見死不更其守；鷙蟲攫搏不程其勇，引重鼎不程其勇；往者不悔，來者不豫；過言不再，〈不再過言。〉流言不極；〈流言相毀，不窮極也。〉不斷其威，〈常嚴莊也。〉不習其謀；〈不豫習其謀慮。〉其特立有如此者。


儒有可親而不可劫，可近而不可迫，可殺而不可辱；其居處不過，其飲食不溽；其過失可征辯，而不可面數也；其剛毅有如此者。


儒有忠信以為甲胄，禮義以為幹櫓；〈幹，楯也。櫓，大戟。〉戴仁而行，抱德而處；雖有暴政，不更其所；其自立有如此者。


儒有一畝之宮，環堵之室；〈方丈曰堵。一堵言其小者也。〉蓽門圭窬，〈蓽門，荊竹織門也。圭窬，穿墻為之如圭也。〉蓬戶甕牖；〈以編蓬為戶，破甕為牖也。〉易衣而出，〈更相易衣，而後可以出。〉幷日而食；〈幷一日之糧，以為一食也。〉上答之，不敢以疑，〈君用之，不敢疑貳事君也。〉上不答之，不敢以諂；其為士有如此者。


儒有今人以居，古人以稽，〈稽，同。〉今世行之，後世以為楷；〈法也。〉若不逢世，上所不受，下所不推；詭諂之民，有比黨而危之；身可危也，其志，不可奪也；雖危起居，猶竟信其志，乃不忘百姓之病也；〈起居，猶動靜也。竟，終也。言身雖危動靜，猶終身不忘百姓。〉其憂思有如此者。


儒有博學而不窮，篤行而不倦，幽居而不淫，上通而不困；禮必以和，優遊以法；慕賢而容眾，毀方而瓦合；〈去己之大圭角，下與眾人小合。〉其寬裕有如此者。


儒有內稱不避親，外舉不避怨；程功積事，不求厚祿，〈程，猶效也。言功效而已，不求厚祿也。〉推賢達能，不望其報；君得其志，民賴其德；茍利國家，不求富貴；其舉賢援能有如此者。


儒有澡身浴德，〈常自潔凈其身，沐浴於德行也。〉陳言而伏；〈陳言於君，不望其報。〉靜言而正之，而上下不知也；默而翹之，又不急為也；〈言事君清靜因事而止之，則君不知默而翹發之。不急為，所以為不為。〉不臨深而為高，不加少而為多；〈言不因勢位，自矜莊。〉世治不輕，世亂不沮；〈不自輕，不自沮。〉同己不與，異己不非；其特立獨行有如此者。


儒有上不臣天子，下不事諸侯；慎靜尚寬，底厲廉隅；強毅以與人，博學以知服；雖以分國，視之如錙銖，〈視之輕如錙銖。八兩為錙。〉弗肯臣仕；其規為有如此者。


儒有合志同方，營道同術；並立則樂，相下不厭；久別則聞，流言不信；義同而進，不同而退；其交有如此者。


夫溫良者，仁之本也；慎敬者，仁之地也；寬裕者，仁之作也；〈動作。〉遜接者，仁之能也；禮節者，仁之貌也；言談者，仁之文也；歌樂者，仁之和也；分散者，仁之施也；儒皆兼此而有之，猶且不敢言仁也；其尊讓有如此者。


儒有不隕獲於貧賤，〈隕獲，憂悶不安之貌。〉不充詘於富貴；〈充詘，踴躍參擾之貌。〉不混君王，不累長上，不閔有司，故曰儒。〈混，辱。閔，疾。言不為君長所辱病儒者中和之名。〉今人之名儒也，忘常以儒相詬疾。」〈詬，辱。〉


哀公既得聞此言也，言加信，行加敬。曰：「終歿吾世，弗敢復以儒為戲矣。」


問禮第六


哀公問於孔子曰：「大禮何如？子之言禮，何其尊也。」


孔子對曰：「丘也鄙人，不足以知大禮也。」


公曰：「吾子言焉。」


孔子曰：「丘聞之民之所以生者，禮為大。非禮，則無以節事天地之神焉；非禮，則無以辯君臣、上下、長幼之位焉；非禮，則無以別男女、父子、兄弟、婚姻、親族疏數之交焉。是故君子此之為尊敬，然後以其所能教順百姓，不廢其會節。〈所能，謂禮也。會，謂男女之會。節，謂親疏之節也。〉既有成事，而後治其文章黼黻，以別尊卑上下之等。其順之也，而後言其喪祭之紀，宗廟之序，品其犧牲，設其豕臘，修其歲時，以敬其祭祀，別其親疏，序其昭穆。而後宗族會燕，即安其居，以綴恩義。卑其宮室，節其服御，車不雕璣，器不彤鏤，食不二味，心不淫志，以與萬民同利。古之明王行禮也如此。」


公曰：「今之君子，胡莫之行也？」


孔子對曰：「今之君子，好利無厭，淫行不倦，荒怠慢遊，固民是盡；以遂其心，以怨其政。忤其眾，以伐有道。求得當欲，不以其所。〈言茍求得當其情欲而已。〉虐殺刑誅，不以其治。夫昔之用民者由前，〈用上所言。〉今之用民者由後。〈用下所言。〉是即今之君子，莫能為禮也。」


言偃問曰：「夫子之極言禮也，可得而聞乎？」


孔子言：「我欲觀夏，是故之杞，〈夏後，封於杞也。〉而不足征也，〈征，成。〉吾得夏時焉；〈於四時之正。正，夏數得天心中。〉我欲觀殷道，是故之宋，〈殷後，封宋。〉而不足征也，吾得乾坤焉。〈乾，天。坤，地。得天地陰陽之書也。〉乾坤之義，夏時之等，吾以此觀之。夫禮，初也始於飲食。太古之時，燔黍擘豚，〈古未有釜甑，釋米擗肉加於燒石之上而食之。〉汙罇杯飲，蕢桴土鼓，〈鑿地為罇，以手飲之也。〉猶可以致敬鬼神。〈神饗德，不求備物也。〉及其死也，升屋而號告曰：高，某復。然後飲腥苴熟，〈始死，含以珠貝。將葬，苞苴以遣奠以送之。〉形體則降，魂氣則上，是謂天望而地藏也。〈魂氣升，而在天。形體藏，而在地。〉故生者南向，死者北首，皆從其初也。昔之王者，未有宮室。冬則居營窟，夏則居櫓巢。〈掘地而居，謂之營窟。有柴謂櫓，在樹曰巢。〉未有火化，食草木之實，鳥獸之肉。飲其血，茹其毛；未有絲麻，衣其羽皮。後聖有作，然後修火之利，範金〈冶金為器，用刑範也。〉合土，〈合和以作瓦物。〉以為宮室戶牖；以炮以燔，〈毛曰炮。加火，曰燔也。〉以烹以炙，〈煮之曰烹。炮之曰炙。〉以為醴酪；〈醴醴，酒酪漿酢。〉治其絲麻，以為布帛，以養生送死，以事鬼神。故玄酒在室，〈玄酒，水也。言尚古在略近。〉醴醆在戶，〈醴，盎齊也。五齊：二曰醴齊，三曰盎齊。〉粢醍在堂，〈深醍，澄齊。〉澄酒在下。〈澄，清漏其酒也。〉陳其犧牲，備其鼎俎，列其琴瑟，管磬鐘鼓，以降上神。〈上神，天神。〉與其先祖，以正君臣，以篤父子，以睦兄弟，以齊上下，夫婦有所，是謂承天之佑。作其祝號，〈犧牲玉帛祝辭皆異為之號也。〉玄酒以祭，薦其血毛，腥其俎，熟其殽，〈言雖有所熟猶有所腥腥本不忘古也〉越席以坐。〈翦蒲席也〉布以羃，〈羃覆酒巾也質故用疏也〉衣其浣帛，〈練染以為祭服〉醴醆以獻，薦其燔炙，君與夫人，交獻以嘉魂魄，〈嘉善樂也〉然後退而合烹，〈合其烹熟之禮無復醒也〉體其犬豕牛羊，〈體解其牲體而薦之〉實其簠簋，〈受黍稷之器也。〉籩豆铏羹。〈竹曰籩。木曰豆。铏，所以盛羹也。〉祝以孝告，〈祝，通孝子語於先祖。〉嘏以慈告，〈嘏，傳先祖語於孝子。〉是為大祥，〈祥，善。〉此禮之大成也。」


五儀解第七


哀公問於孔子曰：「寡人欲論魯國之士，與之為治。敢問如何取之？」


孔子對曰：「生今之世，志古之道；居今之俗，服古之服。舍此而為非者，不亦鮮乎？」


曰：「然則章甫絇履，〈章甫，冠也。絇履，履頭有鉤飾也。〉紳帶縉笏者，皆賢人也。」〈紳，大帶。縉，捶也。笏，所以執書思對命。〉


孔子曰：「不必然也。丘之所言，非此之謂也。夫端衣玄裳，冕而乘軒者，則志不在於食焄；〈端衣玄裳，齋服也。軒，軒車。焄，辛菜也。〉斬衰管菲，杖而歠粥者，則志不在於酒肉。生今之世，志古之道；居今之俗，服古之服；謂此類也。」


公曰：「善哉！盡此而已乎？」


孔子曰：「人有五儀，有庸人、有士人、有君子、有賢人、有聖人。審此五者，則治道畢矣。」


公曰：「敢問何如斯可謂之庸人？」


孔子曰：「所謂庸人者，心不存慎終之規，口不吐訓格之言；〈格，法。〉不擇賢以托其身，不力行以自定；見小闇大，而不知所務；從物如流，不知其所執；此則庸人也。」


公曰：「何謂士人？」


孔子曰：「所謂士人者，心有所定，計有所守；雖不能盡道術之本，必有率也；〈率，猶行也。〉雖不能備百善之美，必有處也。是故知不務多，必審其所知；言不務多，必審其所謂；〈所務者，謂言之要也。〉行不務多，必審其所由。智既知之，言既道之，〈得其要也。〉行既由之；則若性命之形骸之不可易也。富貴不足以益，貧賤不足以損。此則士人也。」


公曰：「何謂君子？」


孔子曰：「所謂君子者，言必忠信而心不怨，〈怨，咎。〉仁義在身而色無伐，〈無伐善之色也。〉思慮通明而辭不專；篤行信道，自強不息；油然若將可越，而終不可及者。此則君子也。〈油然，不進之貌也。越，過也。〉


公曰：「何謂賢人？」


孔子曰：「所謂賢人者，德不踰閑，〈閑，法。〉行中規繩。言足以法於天下，而不傷於身；〈言滿天下，無口過也。〉道足以化於百姓，而不傷於本。〈本，亦身。〉富則天下無宛財，〈宛，積也。古字亦或作此。故或誤不著草矣。〉施則天下不病貧。此則賢者也。」


公曰：「何謂聖人？」


孔子曰：「所謂聖者，德合於天地，變通無方。窮萬事之終始，協庶品之自然。敷其大道，而遂成情性。明並日月，化行若神。下民不知其德，睹者不識其鄰。此謂聖人也。」〈鄰，以喻界畔也。〉


公曰：「善哉！非子之賢，則寡人不得聞此言也。雖然，寡人生於深宮之內，長於婦人之手；未嘗知哀，未嘗知憂，未嘗知勞，未嘗知懼，未嘗知危；恐不足以行五儀之教。若何？」


孔子對曰：「如君之言已知之矣，則丘亦無所聞焉。」〈君如此言已為知之。故無所復言謙，以誘進哀公矣。〉


公曰：「非吾子，寡人無以啟其心。吾子言也。」


孔子曰：「君子入廟，如右。登自阼階，仰視榱桷，俯察機筵，其器皆存，而不睹其人。君以此思哀，則哀可知矣。昧爽夙興，正其衣冠；〈爽，明也。昧，明始明也。夙，早。興，起。〉平旦視朝，慮其危難；一物失理，亂亡之端。君以此思憂，則憂可知矣。日出聽政，至於中冥；〈中，日中。冥，映中。〉諸侯子孫，徃來為賓；行禮揖讓，慎其威儀。君以此思勞，則勞亦可知矣。緬然長思，出於四門；周章遠望，睹亡國之墟，必將有數焉。〈言亡國，故墟非但一。〉君以此思懼，則懼可知矣。夫君者，舟也；庶人者，水也；水所以載舟，亦所以覆舟。君以此思危，則危可知矣。君既明此五者，又少留意於五儀之事，則於政治，何有失矣？」






哀公問於孔子曰：「請問取人之法。」


孔子對曰：「事任於官，〈言各當以其所能之事任於官。〉無取捷捷，無取鉗鉗，〈鉗鉗，妄對不謹誠。〉無取啍啍。〈啍啍，多言。〉捷捷，貪也。〈捷捷而不已食，所以為貪也。〉鉗鉗，亂也。啍啍，誕也。〈誕，欺詐也。〉故弓調而後求勁焉，馬服而後求良焉，士必愨而後求智能者焉。不愨而多能，譬之豺狼不可邇。」〈言人無智者，雖性愨信，不能為大惡。不愨信而有智，然後乃可畏也。〉


哀公問於孔子曰：「寡人欲吾國小而能守，大則攻。其道如何？」


孔子對曰：「使君朝廷有禮，上下相親，天下百姓皆君之民。將誰攻之？茍為此道，民畔如歸，皆君之讎也。將與誰守？」


公曰：「善哉！」於是廢山澤之禁，弛關市之稅，以惠百姓。






哀公問於孔子曰：「吾聞君子不博，有之乎？」


孔子曰：「有之。」


公曰：「何為？」


對曰：「為其二乘。」


公曰：「有二乘，則何為不博？」


子曰：「為其兼行惡道也。」〈此具博三十六道也。〉


哀公懼焉。有間，復問曰：「若是乎，君之惡惡道至甚也？」


孔子曰：「君子之惡惡道不甚，則好善道亦不甚；好善道不甚，則百姓之親上亦不甚。《詩》云：『未見君子，憂心惙惙。亦既見止，亦既覯止，我心則悅。』《詩》之好善道甚也如此。」


公曰：「美哉！夫君子成人之善，不成人之惡。微吾子言焉，吾弗之聞也。」






哀公問於孔子曰：「夫國家之存亡禍福，信有天命，非唯人也。」


孔子對曰：「存亡禍福，皆己而已。天災地妖，不能加也。」


公曰：「善！吾子之言，豈有其事乎？」


孔子曰：「昔者殷王帝辛之世，〈帝紂。〉有雀生大鳥於城隅焉，占之曰：『凡以小生大，則國家必王而名必昌。』於是帝辛介雀之德，〈介，助也。以雀之德為助也。〉不修國政，亢暴無極，朝臣莫救，外寇乃至，殷國以亡。此即以己逆天時，詭福反為禍者也。又其先世殷王太戊之時，道缺法圮，以致夭櫱、桑榖於朝，七日大拱，占之者曰：『桑榖野木而不合生朝，意者國亡乎？』太戊恐駭，側身修行；思先王之政，明養民之道。三年之後，遠方慕義重譯至者，十有六國。此即以己逆天時，得禍為福者也。故天災地妖，所以儆人主者也。寤夢征怪，所以儆人臣者也。〈儆，戒。〉災妖不勝善政，寤夢不勝善行。能知此者，至治之極也。唯明王達此。」


公曰：「寡人不鄙固此，亦不得聞君子之教也。」






哀公問於孔子曰：「智者壽乎？仁者壽乎？」


孔子對曰：「然。人有三死，而非其命也，行己自取也。夫寢處不時，飲食不節，逸勞過度者，疾共殺之。居下位而上其君，嗜欲無厭而求不止者，刑共殺之。以少犯眾，以弱侮強，忿怒不類，動不量力者，兵共殺之。此三者，死非命也，人自取之。若夫智士仁人，將身有節，〈將，行。〉動靜以義，喜怒以時，無害其性；雖得壽焉，不亦可乎？」

致思第八


孔子北遊於農山，子路子貢顏淵侍側。孔子四望，喟然而嘆曰：「於斯致思，無所不至矣。〈言思無所不至。〉二三子各言爾志，吾將擇焉。」


子路進曰：「由願得白羽若月，赤羽若日；鐘鼓之音，上震於天；旍旗繽紛，下蟠於地。〈蟠委。〉由當一隊而敵之，必也，攘地千里，〈攘卻。〉搴旗執聝，〈搴，取也。取敵之旍旗。聝，截耳也，以效獲也。〉唯由能之。使二子者從我焉。」


夫子曰：「勇哉。」


子貢復進曰：「賜願使齊楚合戰於漭瀁之野，〈漭瀁，廣大之類。〉兩壘相望，塵埃相接，挺刃交兵；賜著縞衣白冠，〈兵凶事，故白冠服也。〉陳說其間，推論利害，釋國之患，唯賜能之。使夫二子者從我焉。」


夫子曰：「辯哉。」


顏回退而不對。孔子曰：「回來，汝奚獨無願乎？」


顏回對曰：「文武之事，則二子者，既言之矣。回何云焉？」


孔子曰：「雖然，各言爾誌也。小子言之。」


對曰：「回聞熏蕕不同器而藏，〈熏，香。蕕，臭。〉堯桀不共國而治，以其類異也。回願得明王聖主輔相之，敷其五教。〈敷，布也。五教，父義、母慈、兄友、弟恭、子孝也。〉導之以禮樂，使民城郭不修，溝池不越。〈言無踰越溝池。〉鑄劍戟以為農器，放牛馬於原藪。〈廣平曰原。澤無水曰藪也。〉室家無離曠之思，千歲無戰鬥之患；則由無所施其勇，而賜無所用其辯矣。」


夫子凜然曰：「美哉！德也。」


子路抗手而對曰：「夫子何選焉？」


孔子曰：「不傷財，不害民，不繁詞，則顏氏之子有矣。」




魯有儉嗇者，瓦鬲煮食，〈瓦釜。〉食之，自謂其美，盛之土型之器，〈瓦甂。〉以進孔子。孔子受之，歡然而悅，如受大牢之饋。〈牛羊豕饋饋也。〉


子路曰：「瓦甂，陋器也。煮食，薄膳也。夫子何喜之如此乎？」


子曰：「夫好諫者思其君，食美者念其親。吾非以饌具之為厚，以其食厚而我思焉。」




孔子之楚，而有漁者，而獻魚焉，孔子不受。漁者曰：「天暑市遠，無所鬻也，思慮棄之糞壤，不如獻之君子，故敢以進焉。」


於是夫子再拜受之，使弟子掃地將以享祭。門人曰：「彼將棄之，而夫子以祭之。何也？」


孔子曰：「吾聞諸惜其腐餘，而欲以務施者，仁人之偶也。惡有受仁人之饋，而無祭者乎？」




季羔為衛之士師，〈獄官。〉刖人之足。俄而衛有蒯聵之亂，〈初衛靈公太子蒯聵得罪出奔晉靈公。卒，立其子輒。蒯聵自晉襲衛，時子羔子路並位於衛也。〉季羔逃之，走郭門。刖者守門焉，謂季羔曰：「彼有缺。」


季羔曰：「君子不踰。」


又曰：「彼有竇。」


季羔曰：「君子不隧。」〈隧從竇出。〉


又曰：「於此有室。」


季羔乃入焉。既而追者罷，季羔將去，謂刖者：「吾不能虧主之法，而親刖子之足矣。今吾在難，此正子之報怨之時，而逃我者三。何故哉？」


刖者曰：「斷足固我之罪，無可奈何。曩者君治臣以法令，先人後臣，欲臣之免也。臣知獄決罪定，臨當論刑，君愀然不樂，見君顏色，臣又知之，君豈私臣哉？天生君子，其道固然，此臣之所以悅君也。」


孔子聞之曰：「善哉，為吏，其用法一也。思仁恕則樹德，加嚴暴則樹怨。公以行之，其子羔乎？」




孔子曰：「季孫之賜我粟千鐘也，而交益親。〈得季孫千鐘之粟，以施與眾，而交益親。〉自南宮敬叔之乘我車也，而道加行。〈孔子欲見老聃，而西觀周。敬叔言於魯君，給孔子車馬。問禮於老子，孔子歷觀郊廟。自周而還，弟子四方來習也。〉故道雖貴，必有時而後重，有勢而後行。微夫二子之貺財，則丘之道，殆將廢矣。」




孔子曰：「王者有似乎春秋，〈正其本，而萬物皆正。〉文王以王季為父，以太任為母，以太姒為妃，以武王、周公為子，以太顛、閎天為臣，其本美矣。武王正其身以正其國，正其國以正天下；伐無道，刑有罪；一動而天下正，其事成矣。春秋致其時而萬物皆及，王者致其道而萬民皆治。周公載己行化，〈載，亦行矣。言行已以行化。其身正，不令而行也。〉而天下順之，其誠至矣。」




曾子曰：「入是國也：言信於群臣，而留可也；見忠於卿大夫，則仕可也；澤施於百姓，則富可也。」


孔子曰：「參之言此可謂善安身矣。」




子路為蒲宰。為水備，與其民修溝瀆。以民之勞煩苦也，人與之一簞食、〈簞笥。〉一壺漿。孔子聞之，使子貢止之。


子路忿不悅，見孔子，曰：「由也以暴雨將至，恐有水災，故與民修溝洫以備之；而民多匱餓者，是以簞食壺漿而與之。夫子使賜止之，是夫子止由之行仁也。夫子以仁教而禁其行，由不受也。」


孔子曰：「汝以民為餓也，何不白於君，發倉廩以賑之？而私以爾食饋之，是汝明君之無惠，而見己之德美矣。汝速已則可，不則汝之見罪必矣。」




子路問於孔子曰：「管仲之為人何如？」


子曰：「仁也。」〈得仁道也。〉


子路曰：「昔管仲說襄公，公不受，是不辯也；欲立公子糾而不能，是不智也；〈齊襄立無常。鮑叔牙曰：「君使民慢亂將作矣。」奉公子小白出奔莒。公孫無知殺襄公。管夷吾、召忽奉公子糾奔魯。齊人殺無知。魯伐齊，納子糾。小白自莒先入是為桓公，公乃殺子糾，召忽死之也。〉家殘於齊，而無憂色，是不慈也；桎梏而居檻車，無慚心，是無醜也；〈言無恥惡之心。〉事所射之君，是不貞也；召忽死之，管仲不死，是不忠也。仁人之道，固若是乎？」


孔子曰：「管仲說襄公，襄公不受，公之闇也；欲立子糾而不能，不遇時也；家殘於齊而無憂色，是知權命也；桎梏而無慚心，自裁審也；事所射之君，通於變也；不死子糾，量輕重也。夫子糾未成君，管仲未成臣；管仲才度義，管仲不死束縛，而立功名，未可非也。召忽雖死，過與取仁，未足多也。」




孔子適齊，中路聞哭者之聲，其音甚哀。孔子謂其僕曰：「此哭哀則哀矣，然非喪者之哀矣。」


驅而前，少進，見有異人焉，擁鐮帶素，哭者不哀。孔子下車，追而問曰：「子何人也？」


對曰：「吾丘吾子也。」


曰：「子今非喪之所，奚哭之悲也？」


丘吾子曰：「吾有三失，晚而自覺，悔之何及？」


曰：「三失可得聞乎？願子告吾，無隱也。」


丘吾子曰：「吾少時好學，周遍天下，後還喪吾親，是一失也；長事齊君，君驕奢失士，臣節不遂，是二失也；吾平生厚交，而今皆離絕，是三失也。夫樹欲靜而風不停，子欲養而親不待。往而不來者，年也。不可再見者，親也。請從此辭。」遂投水而死。


孔子曰：「小子識之，斯足為戒矣。」自是弟子辭歸養親者，十有三。




孔子謂伯魚曰：「鯉乎，吾聞可以與人終日不倦者，其唯學焉。其容體不足觀也，其勇力不足憚也，其先祖不足稱也，其族姓不足道也。終而有大名，以顯聞四方，流聲後裔者，豈非學之效也？故君子不可以不學。其容不可以不飭，不飭無類，無類失親，〈類，宜為貌。不在飭，故無貌不得言，不飭無類也。禮貌矜莊，然後親愛可久。故曰無類失親也。〉失親不忠，〈情不相親則無忠誠。〉不忠失禮，〈禮以忠信為本。〉失禮不立。〈非禮則無以立。〉夫遠而有光者，飭也；近而愈明者，學也。譬之汙池，水潦註焉，雚葦生焉。雖或以觀之，孰知其源乎？」〈源，泉源也。水潦註於池而生雚葦，觀者誰知其非源泉乎？以言學者雖從外入，及其用之人，誰知其非從此出也者乎？〉




子路見於孔子曰：「負重涉遠，不擇地而休；家貧親老，不擇祿而仕。昔者由也，事二親之時，常食藜藿之實，為親負米百里之外。親歿之後，南遊於楚。從車百乘，積粟萬鐘；累茵而坐，列鼎而食。願欲食藜藿，為親負米，不可復得也。枯魚銜索，幾何不蠹？二親之壽，忽若過隙。」


孔子曰：「由也事親，可謂生事盡力，死事盡思者也。」




孔子之郯。〈郯，國名也。少昊之後吾之本縣也。郯子達禮，孔子故往諮問焉。〉遭程子於塗，傾蓋而語。〈傾蓋駐車。〉終日，甚相親。顧謂子路曰：「取束帛以贈先生。」〈贈，送。〉


子路屑然對曰：「由聞之：士不中間見，女嫁無媒，君子不以交禮也。」〈中間，謂始介也。〉有間，又顧謂子路。子路又對如初。


孔子曰：「由，詩不云乎：『有美一人，清揚宛兮。邂逅相遇，適我願兮。』〈清揚，眉目之間也。宛然，美也。幽期而會，令願也。〉今程子，天下賢士也。於斯不贈，則終身弗能見也。小子行之。」




孔子自衛反魯，息駕於河梁而觀焉。〈河水無梁。莊周書說孔子於閭梁，言事者通渭水為河也。〉有懸水三十仞，〈八尺曰仞。懸二十四丈者也。〉圜流九十里，〈圜流，回流也。水深急則然。〉魚鱉不能導，黿鼉不能居。〈道，行。〉有一丈夫方將厲之，〈厲，渡。〉孔子使人並涯止之曰：「此懸水三十仞，圜流九十里，魚鱉黿鼉不能居也，意者難可濟也。」


丈夫不以措意，遂渡而出。


孔子問之，曰：「子乎有道術乎？所以能入而出者，何也？」


丈夫對曰：「始吾之入也，先以忠信；及吾之出也，又從以忠信。忠信措吾軀於波流，而吾不敢以用私，所以能入而復出也。」


孔子謂弟子曰：「二三子識之，水且猶可以忠信成身親之，而況於人乎？」




孔子將行，雨而無蓋。門人曰：「商也有之。」〈子夏名也。〉


孔子曰：「商之為人也，甚恡於財，〈恡，嗇甚也。〉吾聞與人交，推其長者，違其短者，故能久也。」




楚王渡江，江中有物大如斗，圓而赤，直觸王舟。舟人取之，王大怪之，遍問群臣，莫之能識。王使使聘於魯，問於孔子。子曰：「此所謂萍實者也。〈萍水草也。〉可剖而食也，吉祥也。唯霸者為能獲焉。」


使者反，王遂食之，大美。久之使來以告魯大夫，大夫因子遊問曰：「夫子何以知其然乎？」


曰：「吾昔之鄭，過乎陳之野，聞童謠曰：『楚王渡江得萍實，大如斗，赤如日，剖而食之甜如蜜。』此是楚王之應也。吾是以知之。」




子貢問於孔子曰：「死者有知乎？將無知乎？」


子曰：「吾欲言死之有知，將恐孝子順孫妨生以送死；吾欲言死之無知，將恐不孝之子棄其親而不葬。賜不欲知死者有知與無知。非今之急，後自知之。」




子貢問治民於孔子。子曰：「懍懍焉若持腐索之扞馬。」〈懍懍，戒懼之貌。扞馬，突馬。〉


子貢曰：「何其畏也？」


孔子曰：「夫通達禦皆人也。以道導之，則吾畜也；不以道導之，則吾讎也。如之何其無畏也。」




魯國之法，贖人臣妾於諸侯者，皆取金於府。子貢贖之，辭而不取金。


孔子聞之曰：「賜失之矣。夫聖人之舉事也，可以移風易俗，而教導可以施之於百姓，非獨適身之行也。今魯國富者寡而貧者眾，贖人受金則為不廉，則何以相贖乎？自今以後，魯人不復贖人於諸侯。」




子路治蒲，請見於孔子曰：「由願受教於夫子。」


子曰：「蒲其如何？」


對曰：「邑多壯士，又難治也。」


子曰：「然，吾語爾。恭而敬，可以攝勇；寬而正，可以懷強；愛而恕，可以容困；〈言愛恕者，能容困窮。〉溫而斷，可以抑奸。如此而加之，則正不難矣。」


三恕第九


孔子曰：「君子有三恕，有君不能事，有臣而求其使，非恕也；有親不能孝，有子而求其報，非恕也；有兄不能敬，有弟而求其順，非恕也。士能明於三恕之本，則可謂端身矣。」孔子曰：「君子有三思，不可不察也。少而不學，長無能也；老而不教，死莫之思也；有而不施，窮莫之救也。故君子少思其長則務學，老思其死則務教，有思其窮則務施。」


伯常騫問於孔子曰：「騫固周國之賤吏也，不自以不肖，將北面以事君子，敢問正道宜行，不容於世，〈正道宜行而出莫之能貴故行之則不容於世。〉隱道宜行，然亦不忍，〈世亂則隱道為行然亦不忍為隱事。〉今欲身亦不窮，道亦不隱，為之有道乎？」孔子曰：「善哉子之問也。自丘之聞，未有若吾子所問辯且說也。〈辯當其理得其說矣。〉丘嘗聞君子之言道矣，聽者無察，則道不入，〈言聽者不明察道則不能入也。〉奇偉不稽，則道不信。〈稽考也聽道者不能考校奇偉則道不見信此言茍非其人道不虛行。〉又嘗聞君子之言事矣，制無度量，則事不成，其政曉察，則民不保。〈保安也政大曉了分察則民不安矣。〉又嘗聞君子之言志矣，|折者不終，〈則折矣不終其性命矣。〉徑易者則數傷，〈徑輕也誌輕則數傷於義矣。〉浩倨者則不親，〈浩倨簡略不恭如是則不親矣。〉就利者則無不弊。〈言好利者不可久也。〉又嘗聞養世之君子矣，從輕勿為先，從重勿為後，〈赴憂患從勞苦輕者宜為後重者宜為先養世者也。〉見像而勿強，〈像法也見法而已不以強世也。〉陳道而勿怫。〈怫詭也陳道而已不與世相詭違也。〉此四者，丘之所聞也。」


孔子觀於魯桓公之廟，有欹器焉。〈欹傾。〉夫子問於守廟者曰：「此謂何器？」對曰：「此蓋為宥坐之器。」孔子曰：「吾聞宥坐之器，虛則欹，中則正，滿則覆，明君以為至誡，故常置之於坐側。」顧謂弟子曰：「試註水焉。」乃註之，水中則正，滿則覆。夫子喟然嘆曰：「嗚呼！夫物惡有滿而不覆哉？」子路進曰：「敢問持滿有道乎？」子曰：「聰明睿智，守之以愚；功被天下，守之以讓；勇力振世，守之以怯；富有四海，守之以謙。此所謂損之又損之之道也。」


孔子觀於東流之水。子貢問曰：「君子所見大水，必觀焉何也？」孔子對曰：「以其不息，且遍與諸生而不為也。夫水似乎德，〈遍與諸生者物得水而後生水不與生而又不德也。〉其流也則卑下，倨邑必修，其理似義；浩浩乎無屈盡之期，此似道；流行赴百仞之嵠而不懼，此似勇；至量必平之，此似法；盛而不求概，此似正；綽約微達，此似察；發源必東，此似志；以出以入，萬物就以化絜，此似善化也。水之德有若此，是故君子見，必觀焉。」


子貢觀於魯廟之北堂，出而問於孔子曰：「向也賜觀於太廟之堂，未既輟，還瞻北蓋，皆斷焉，〈輟止觀北面之蓋斷絕也。〉彼將有說耶？匠過之也。」孔子曰：「太廟之堂宮，致良工之匠，匠致良材，盡其功巧，蓋貴久矣，尚有說也。」〈尚猶必也言必有說。〉


孔子曰：「吾有所齒，有所鄙，有所殆。夫幼而不能強學，老而無以教，吾恥之；去其鄉事君而達，卒遇故人，曾無舊言，吾鄙之；〈事君而達得志於君而見故人曾無舊言是棄其平生之舊交而無進之之心者乎。〉與小人處而不能親賢，吾殆之。」〈殆危也夫疏賢而近小人是危亡之道也。〉


子路見於孔子。孔子曰：「智者若何？仁者若何？」子路對曰：「智者使人知己，仁者使人愛己。」子曰：「可謂士矣。」子路出，子貢入，問亦如之。子貢對曰：「智者知人，仁者愛人。」子曰：「可謂士矣。」子貢出，顏回入，問亦如之。對曰：「智者自知，仁者自愛。」子曰：「可謂士君子矣。」


子貢問於孔子曰：「子從父命孝，臣從君命貞乎？奚疑焉。」孔子曰：「鄙哉賜，汝不識也。昔者明王萬乘之國，有爭臣七人，則主無過舉；〈天子有三公四輔主諫爭以救其過失也四輔前曰疑後曰丞左曰輔右曰弼也。〉千乘之國，有爭臣五人，則社稷不危也；〈諸侯有三卿股肱之臣有內外者也故有五人焉。〉百乘之家，有爭臣三人，〈大夫之臣有室老家相邑宰凡三人能以義諫諍。〉則祿位不替；父有爭子，不陷無禮；士有爭友，不行不義。〈士雖有臣既微且陋不能以義匡其君故須朋友之諫爭於己然後不義之事不得行之者也。〉故子從父命，奚詎為孝？臣從君命，奚詎為貞？夫能審其所從，〈當詳審所宜從與不。〉之謂孝，之謂貞矣。」


子路盛服見於孔子。子曰：「由是倨倨者何也？夫江始出於岷山，其源可以濫觴，〈觴可以盛酒言其微。〉及其至於江津，不舫舟不避風則不可以涉，非唯下流水多耶？今爾衣服既盛，顏色充盈，天下且孰肯以非告汝乎？」子路趨而出，改服而入，蓋自若也。子曰：「由誌之，吾告汝，奮於言者華，〈自矜奮於言者華而無實。〉奮於行者伐，〈自矜奮行者是自伐。〉夫色智而有能者，小人也。故君子知之曰智，言之要也，不能曰不能，行之至也。言要則智，行至則仁，既仁且智，惡不足哉！」


子路問於孔子曰：「有人於此，披褐而懷玉，何如？」〈褐毛布衣。〉子曰：「國無道，隱之可也；國有道，則袞冕而執玉。」〈袞冕文衣盛飭。〉


好生第十


魯哀公問於孔子曰：「昔者舜冠何冠乎？」孔子不對。公曰：「寡人有問於子而子無言，何也？」對曰：「以君之問不先其大者，故方思所以為對。」公曰：「其大何乎？」孔子曰：「舜之為君也，其政好生而惡殺，其任授賢而替不肖，德若天地而靜虛，化若四時而變物，是以四海承風，暢於異類，〈異類四方之夷狄也。〉鳳翔麟至，鳥獸馴德，〈馴順。〉無他也，好生故也。君舍此道，而冠冕是問，是以緩對。」


孔子讀史至楚復陳，〈陳夏征舒殺其君楚莊王討之因陳取之而申叔時諫莊王從之還復陳。〉喟然嘆曰：「賢哉楚王！輕千乘之國，而重一言之信，匪申叔之信，不能達其義，匪莊王之賢，不能受其訓。」


孔子常自筮其卦，得賁焉，愀然有不平之狀。子張進曰：「師聞卜者得賁卦，吉也，而夫子之色有不平，何也？」孔子對曰：「以其離耶！在周易，山下有火謂之賁，〈離上艮下離為火艮為山。〉非正色之卦也。夫質也黑白宜正焉，今得賁，非吾兆也。〈賁飾。〉吾聞丹漆不文，白玉不雕，何也？質有餘不受飾故也。」孔子曰：「吾於《甘棠》，見宗廟之敬甚矣，〈邵伯聽訟於甘棠，愛其樹，作《甘棠》之詩也。〉思其人必愛其樹，尊其人必敬其位，道也。」


子路戎服見於孔子，拔劍而舞之，曰：「古之君子，以劍自衛乎？」孔子曰：「古之君子忠以為質，仁以為衛，不出環堵之室，而知千里之外，有不善則以忠化之，侵暴則以仁固之，何持劍乎？」子路曰：「由乃今聞此言，請攝齊以受教。」〈齊裳下緝也受教者攝齊升堂。〉


楚王出遊，亡弓，左右請求之。王曰：「止，楚王失弓，楚人得之，又何求之！」孔子聞之，惜乎其不大也，不曰人遺弓，人得之而已，何必楚也。〈王恭王弓鳥嘷之良弓。〉


孔子為魯司寇，斷獄訟皆進眾議者而問之，曰：「子以為奚若？某以為何若？」皆曰云云如是，然後夫子曰：「當從某子幾是。」〈近也重獄事故與眾議之。〉


孔子問漆雕憑曰：「子事臧文仲武仲及孺子容，此三大夫孰賢？」對曰：「臧氏家有守龜焉，名曰蔡，文仲三年而為一兆，武仲三年而為二兆，孺子容三年而為三兆，憑從此之見，若問三人之賢與不賢，所未敢識也。」孔子曰：「君子哉漆雕氏之子，其言人之美也，隱而顯；言人之過也，微而著。智而不能及，明而不能見，孰克如此。」〈克能也而宜為如也。〉


魯公索氏，〈先落反。〉將祭而亡其牲。孔子聞之曰：「公索氏不及二年將亡，後一年而亡。」門人問曰：「昔公索氏亡其祭牲，而夫子曰，不及二年必亡，今過期而亡，夫子何以知其然？」孔子曰：「夫祭者，孝子所以自盡於其親，將祭而亡其牲，則其餘所亡者多矣。若此而不亡者，未之有也。」


虛芮二國爭田而訟，連年不決，乃相謂曰：「西伯仁也，〈西伯文王。〉盍？質之。」〈盍何不質正也。〉入其境則耕者讓畔，行者讓路；入其朝士讓為大夫，大夫讓於卿。虛芮之君曰：「嘻！吾儕小人也，〈儕等。〉不可以入君子之朝。」遠自相與而退，咸以所爭之田為閑田也。孔子曰：「以此觀之，文王之道，其不可加焉，不令而從，不教而聽，至矣哉。」


曾子曰：「狎甚則相簡，莊甚則不親，是故君子之狎足以交歡，其莊足以成禮。」孔子聞斯言也，曰：「二三子誌之，孰謂參也不知禮乎！」


哀公問曰：「紳委章甫，〈委委貌章甫冠名也。〉有益於仁乎？」孔子作色而對曰：「君胡然焉，衰麻苴杖者，誌不存乎樂，非耳弗聞，服使然也；黼黻袞冕者，容不襲慢，非性矜莊，服使然也；介胃執戈者，無退懦之氣，非體純猛，服使然也。且臣聞之，好肆不守折，〈言市弗能為廉好肆不守折也。〉而長者不為市，〈言長者之行則不為市買之事。〉竊夫其有益與無益，君子所以知。」〈竊宜為察。〉孔子謂子路曰：「見長者而不盡其辭，雖有風雨，吾不能入其門矣。故君子以其所能敬人，小人反是。」


孔子謂子路曰：「君子以心導耳目，立義以為勇；小人以耳目導心，不愻以為勇。故曰退之而不怨，先之斯可從已。」〈言人退之不怨先之則可從足以為師也。〉


孔子曰：「君子三患，未之聞，患不得聞；既得聞之，患弗得學；既得學之，患弗能行。有其德而無其言，君子恥之；有其言而無其行，君子恥之；既得之，而又失之，君子恥之；地有餘民不足，君子恥之；眾寡均而人功倍己焉，君子恥之。」〈凡興功業多少與人同而功殊倍己故恥之也。〉


魯人有獨處室者，鄰之嫠婦，〈嫠，寡婦也。〉亦獨處一室。夜暴風雨至，嫠婦室壞，趨而托焉，魯人閉戶而不納，嫠婦自牖與之言：「何不仁而不納我乎？」魯人曰：「吾聞男女不六十不同居，今子幼吾亦幼，是以不敢納爾也。」婦人曰：「子何不如柳下惠？然嫗不建門之女，國人不稱其亂。」魯人曰：「柳下惠則可，吾固不可。吾將以吾之不可，學柳下惠之可。」孔子聞之曰：「善哉！欲學柳下惠者，未有似於此者，期於至善而不襲其為，可謂智乎！」


孔子曰：「小辯害義，小言破道，關睢興於鳥而君子美之，取其雄雌之有別；鹿鳴興於獸，而君子大之，取其得食而相呼。若以鳥獸之名嫌之，固不可行也。」


孔子謂子路曰：「君子而強氣，而不得其死；小人而強氣，則刑戮薦蓁。豳詩曰：『殆天之未陰雨，徹彼桑土，綢繆牖戶，〈殆及也徹剝也桑土桑根也鴟鸮天未雨剝取桑根以纏綿其牖戶喻我國家積累之功乃難成之苦者也。〉今汝下民，或敢侮余。』」〈今者周公時言我先王致此大功至艱而下民敢侵侮我周道謂管蔡之屬不可不遏絕之以存周室者也。〉孔子曰：「能治國家之如此，雖欲侮之，豈可得乎？周自后稷積行累功，以有爵土，公劉重之以仁，及至大王亶甫，敦以德讓，其樹根置本，備豫遠矣。初，大王都豳，翟人侵之，事之以皮幣，不得免焉，事之以珠玉，不得免焉，於是屬耆老而告之，所欲吾土地。吾聞之君子不以所養而害人，二三子何患乎無君？遂獨與大姜去之，踰梁山，邑於岐山之下。豳人曰：『仁人之君，不可失也，從之如歸市焉。』天之與周，民之去殷久矣，若此而不能天下，未之有也，武庚惡能侮。〈武庚紂子名祿父與管叔共為亂也。〉鄁詩曰：『執轡如組，兩驂如舞。』」〈驂之以服和調節中。〉孔子曰：「為此詩者，其知政乎！夫為組者，總紕於此，成文於彼，言其動於近，行於遠也。執此法以禦民，豈不化乎！竿旄之忠告至矣哉！」〈竿旄之詩者樂乎善道告人取喻於素絲良馬如組紕之義。〉

觀周第十一


孔子謂南宮敬叔曰：「吾聞老聃博古知今，〈敬叔，孟僖子子也。老聃，老子。博古知今而好道。〉通禮樂之原，明道德之歸，則吾師也。今將往矣。」


對曰：「謹受命。」


遂言於魯君曰：「臣受先臣之命。〈先臣僖子。〉云孔子，聖人之後也。〈聖人殷湯。〉滅於宋，〈孔子之先去宋奔魯，故曰滅於宋也。〉其祖弗父何，始有國而授厲公，〈弗父何，緡公世子、厲公兄也。讓國以受厲公。春秋傳曰：「以有宋而授厲公。」宜始，始也。始有宋也。〉及正考父佐戴武宣，〈正考父，何之曾孫也。戴、武、宜，三公也。〉三命茲益恭。〈考父，士一命，其大夫再命，卿三命，是也。〉故其鼎銘曰：『〈臣有功德，君命銘之於其宗廟之鼎也。〉一命而僂，再命而傴，三命而俯，〈傴恭於僂，俯恭於傴。〉循墻而走，〈言恭之甚〉亦莫余敢侮，〈余，我也。我考父也。以其恭如此，故人亦莫之侮。〉饘於是，粥於是，以餬其口，〈饘，糜也。為糜粥於此鼎，言至儉也。〉其恭儉也，若此。』臧孫紇有言：『聖人之後，若不當世，〈紇，臧武仲。弗父何，殷湯之後，而不繼世為宋君。〉則必有明君而達者焉，孔子少而好禮，其將在矣。』〈將在孔子。〉屬臣曰：『汝必師之。』今孔子將適周，觀先王之遺制，考禮樂之所極，斯大業也。君盍以乘資之？臣請與往。」


公曰：「諾。」


與孔子車一乘，馬二疋，堅其侍御。敬叔與俱至周，問禮於老聃，訪樂於萇弘。〈弘，周大夫。〉歷郊社之所，考明堂之則，〈則，法。〉察廟朝之度。〈宗廟、朝廷之法度也。〉於是喟然曰：「吾乃今知周公之聖，與周之所以王也。」


及去周，老子送之曰：「吾聞富貴者送人以財，仁者送人以言。吾雖不能富貴，而竊仁者之號，請送子以言乎？凡當今之士，聰明深察而近於死者，好譏議人者也；博辯閎達而危其身，好發人之惡者也；無以有己為人子者，〈身，父母有之也。〉無以惡己為人臣者。」〈言聽則仕，不用則退。保身全行，臣之節也。〉


孔子曰：「敬奉教。」


自周反魯，道彌尊矣。遠方弟子之進，蓋三千焉。




孔子觀乎明堂。睹四門墉有堯舜之容，桀紂之象；而各有善惡之狀，興廢之誡焉。又有周公相成王，抱之負斧扆，南面以朝諸侯之圖焉。〈世之博學者寫，謂周公便履天子之位。失之遠矣也。〉孔子徘徊而望之，謂從者曰：「此周之所以盛也。夫明鏡所以察形，往古者所以知今。人主不務襲跡於其所以安存，而忽怠所以危亡。是猶未有以異於卻走而欲求及前人也，豈不惑哉？」




孔子觀周，遂入太祖后稷之廟。廟堂右階之前，有金人焉，三緘其口，而銘其背曰：「古之慎言人也，戒之哉。無多言，多言多敗。無多事，多事多患。安樂必戒，〈雖處安樂，必警戒也。〉無所行悔。〈言當詳而後行，所悔之事不可復行。〉勿謂何傷，其禍將長。勿謂何害，其禍將大。勿喟不聞，神將伺人。焰焰不滅，炎炎若何。涓涓不壅，終為江河。綿綿不絕，或成網羅。〈綿綿，微細若不絕。則有成羅網者也。〉毫末不劄，將尋斧柯。〈如毫之末，言至微也。劄，拔也。尋，用者也。〉誠能慎之，福之根也。口是何傷，禍之門也。強梁者不得其死，好勝者必遇其敵。盜憎主人，民怨其上，君子知天下之不可上也，故下之。知眾人之不可先也，故後之。溫恭慎德，使人慕之。執雌持下，人莫踰之。人皆趨彼，我獨守此。人皆或之，我獨不徙。〈或之，東西轉移之貌。〉內藏我智，不示人技。我雖尊高，人弗我害，誰能於此？江海雖左，長於百川，以其卑也。〈水陰長右江海，雖在於其左，而能為百川長，以其能下。〉天道無親，而能下人。戒之哉。」


孔子既讀斯文也，顧謂弟子曰：「小人識之，〈音誌。〉此言實而中，情而信。詩曰：『戰戰兢兢，如臨深淵，如履薄冰。』〈戰戰，恐也。兢兢，戒也。恐墜也。恐陷也。〉行身如此，豈以口過患哉？」




孔子見老聃而問焉，曰：「甚矣，道之於今難行也。吾比執道，而今委質以求當世之君而弗受也。道於今難行也。」


老子曰：「夫說者流於辯，〈流，猶過也，失也。〉聽者亂於辭。如此二者，則道不可以忘也。」


弟子行第十二


衛將軍文子，〈衛卿，名彌牟也。〉問於子貢曰：「吾聞孔子之施教也，先之以詩書，而道之以孝悌；說之以仁義，觀之以禮樂；然後成之以文德。蓋入室升堂者，七十有餘人。其孰為賢？」


子貢對以「不知」。文子曰：「以吾子常與學賢者也，『不知』何謂？」


子貢對曰：「賢人無妄，〈賢人無妄，舉動不妄。〉知賢即難。故君子之言曰：『智莫難於知人。』是以難對也。」


文子曰：「若夫知賢莫不難，今吾子親遊焉，是以敢問。」


子貢曰：「夫子之門人蓋有三千就焉。賜有逮及焉，未逮及焉，故不得遍知以告也。」


文子曰：「吾子所及者，請問其行。」


子貢對曰：「夫能夙興夜寐，諷誦崇禮；行不貳過，〈貳，再也。有不善未嘗不知，知之未嘗復行也。〉稱言不茍，〈舉言典法，不茍且也。〉是顏回之行也。孔子說之以詩曰：『媚茲一人，應侯慎德。〈一人，天子也。應，當也。侯，惟也。言顏淵之德之以媚愛天子，當於其心惟慎德。〉永言孝思，孝思惟則。』〈言能長是孝道，足以為法則也。〉


若逢有德之君，世受顯命，不失厥名，以禦於天子，則王者之相也。在貧如客，〈言不以貧累，誌矜莊，如為客也。〉使其臣如借。〈言不有其臣，如借使之也。〉不遷怒，不深怨，不錄舊罪，是冉雍之行也。孔子論其材曰：『有土之君子也，有眾使也，有刑用也，然後稱怒焉。』〈言有土地之君，有眾足使，有刑足用，然後可以稱怒。冉雍非有土之君，故使其臣如借而不加怒也。〉孔子告之以詩曰：『靡不有初，鮮克有終。〈冉雍能終其行。〉疋夫不怒，唯以亡其身。』〈因說不怒之義，遂及疋夫，以怒亡身。〉


不畏強禦，不侮矜寡。其言循性，〈循其性也，而言不誣其爾。〉其都以富。〈仲由長於富貴。〉材任治戎，〈戎，軍旅也。〉是仲由之行也。孔子和之以文，說之以詩曰：『受小拱大拱，而為下國駿龐，荷天子之龍。〈孔子曰：和仲由以文，說之以詩。此其義也。拱，法也。駿，大也。龐，厚也。龍荷之言，受大小法，為下國大厚，乃可任天下道也。〉不戁不悚，敷奏其勇。〈戁，恐。悚，懼。敷，陳。奏，薦。〉強乎武哉，文不勝其質。』〈言子路強勇，文不勝其質。〉


恭老恤幼，不忘賓旅。〈賓旅，謂寄客也。〉好學博藝，省物而勤也，〈省錄諸事而能勤也。〉是冉求之行也。孔子因而語之曰：『好學則智，恤孤則惠。恭則近禮，勤則有繼。堯舜篤恭，以王天下。其稱之也，曰宜為國老。』〈國老，助宣德教。〉


齊莊而能肅，誌通而好禮。擯相兩君之事，篤雅有節，是公西赤之行也。子曰：『禮經三百，可勉能也，』〈禮經三百，可勉學而能知。〉威儀三千則難也。〈能躬行三千之威儀，則難可為，而公西赤能躬行之。〉公西赤問曰：『何謂也？』子曰：『貌以儐禮，禮以儐辭，是謂難焉。』〈言所以為者，當觀容貌而儐相其禮，度其禮而儐相其辭，度事制儀。故難也。〉眾人聞之，以為成也。孔子語人曰：『當賓客之事，則達矣。」〈眾人聞公西赤能行三千之威儀，故以為成也。孔子曰：「當賓客之事則達，未盡達於治國之本體也。」〉謂門人曰：『二三子之欲學賓客之禮者，其於赤也。滿而不盈，實而如虛，過之如不及，先王難之。』〈盈而如虛，過而不及，是先王之所難，而會參體其行。〉


博無不學。其貌恭，其德敦。其言於人也，無所不信。其驕於人也，常以浩浩。〈浩然，誌大驕太貌也。大人，富貴者也。〉是以眉壽，〈不慕富貴，安靜虛無，所以為之富貴。〉是曾參之行也。孔子曰：『孝，德之始也；悌，德之序也；〈悌以敬長，是德之次序也。〉信，德之厚也；忠，德之正也。參中夫四德者也，以此稱之。』


美功不伐，貴位不善。不侮不佚〈侮佚，貪功慕勢之貌。〉不傲無告，〈鰥、寡、孤、獨，此四者，天民之窮而無告者也。子張之行不傲此四者。〉是顓孫師之行也。孔子言之曰：『其不伐，則猶可能也。其不弊百姓，則仁也。〈不弊愚百姓，即所謂不傲之也。〉詩云：愷悌君子，民之父母。』〈愷，樂。悌，易也。樂，以強教之。易，以說安之。民皆有是父之尊、母之親也。〉夫子以其仁為大學之深。〈學而能入其深義也。〉


送迎必敬，〈送迎賓客，常能敬也。〉上交下接若截焉，是卜商之行也。孔子說之以詩曰：『式夷式已，無小人殆。〈式，用。夷，平也。言用平則已也。殆，危也。無以小人至於危也。〉若商也，其可謂不險矣。』〈險，危也。言子夏常厲以斷之。近小人斷不危。〉


貴之不喜，賤之不怒。茍利於民矣，廉於行己。其事上也，以佑其下，〈言所以事上，乃欲佑助其下也。〉是淡臺滅明之行也。孔子曰：『獨貴獨富，君子助之，夫也中之矣。』〈夫，謂滅明。中，猶當也。〉


先成其慮，及事而用之；故動則不妄，是言偃之行也。孔子曰：『欲能則學，欲知則問，欲善則詳，〈欲善其事，當詳慎也。〉欲給則豫。〈事欲給而不礙，則莫若於豫。〉當是而行，偃也得之矣。』


獨居思仁，公言仁義。其於詩也，則一日三覆，白圭之玷。〈玷，缺也。詩曰：「白圭之玷，尚可磨也。斯言之玷，不可為也。」一日三覆之，慎之至也。〉是宮絳之行也。孔子信其能仁，以為異士。〈殊異之士也。大戴引之曰：「以為異姓婚姻也。」以兄之女妻之者也。〉


自見孔子，出入於戶，未嘗越禮。往來過之，足不履影。〈言其往來常跡，故跡不履影也。〉啟蟄不殺，〈春分當發，蟄蟲啟戶，咸出於此時，不殺生也。〉方長不折。〈春夏生長養時，草木不折。〉執親之喪，未嘗見齒，是高柴之行也。孔子曰：『柴於親喪，則難能也，啟蟄不殺，則順人道。方長不折，則恕仁也。成湯恭而以恕，是以日隮。』〈隮，升也。成湯行恭而能恕。出見博鳥焉，四面絕網，乃去其三面。詩曰：「湯降不遲，聖敬日隮。」言湯疾行下人之道，其聖敬之德日升聞也。〉


凡此諸子，賜之所親睹者也。吾子有命而訊賜，〈訊，問。〉賜也固不足以知賢。」


文子曰：「吾聞之也，國有道則賢人興焉，中人用焉，〈中庸之人，為時用也。〉乃百姓歸之。若吾子之論，既富茂矣。壹諸侯之相也，〈壹，皆。〉抑世未有明君，所以不遇也。」


子貢既與衛將軍文子言，適魯見孔子曰：「衛將軍文子問二三子之於賜，不壹而三焉。賜也辭不獲命，以所見者對矣，未知中否？請以告。」


孔子曰：「言之乎。」


子貢以其辭狀告孔子。子聞而笑曰：「賜，汝次焉人矣。」〈言為知人之次〉


子貢對曰：「賜也，何敢知人？此以賜之所睹也。」


孔子然：「吾亦語汝耳之所未聞，目之所未見者。豈思之所不至，智之所未及哉？」


子貢曰：「賜願得聞之。」


孔子曰：「不克不忌，不念舊怨。蓋伯夷、叔齊之行也。


思天而敬人，服義而行信。孝於父母，恭於兄弟。從善而不教，蓋趙文子之行也。


其事君也，不敢愛其死，然亦不敢忘其身。謀其身不遺其友。君陳則進而用之，〈陳，謂陳列於君。為君之使用也。〉不陳則行而退，蓋隨武子之行也。


其為人之淵源也，多聞而難誕，〈誕，嘆。〉內植足以沒其世。國家有道，其言足以治。無道，其默足以生。蓋銅鍉伯華之行也。


外寬而內正，自極於隱括之中。〈隱括，所以自極。〉直己而不直人。汲汲於仁，以善自終。蓋蘧伯玉之行也。


孝恭慈仁，允德義圖。〈允，信也。圖，謀也。〉約貨去怨，〈夫利，怨之所聚。故約省其貨，以遠去其怨。〉輕財不匱。蓋柳下惠之行也。


其言曰：『君雖不量於其身，〈謂不量度其臣之德器也。〉臣不可以不忠於其君。』是故君擇臣而任之，臣亦擇君而事之。有道順命，〈君有道，則順從其命。〉無道衡命，〈衡，橫也。謂不受其命之隱居者也。〉蓋晏平仲之行也。


蹈忠而行信，終日言不在尤之內。〈尤，過。〉國無道，處賤不悶，〈悶，憂。〉貧而能樂。蓋老子之行也。


易行以俟天命，〈易，。治〉居下不援其上。〈雖在下位，不攀援其上以求進。〉其親觀於四方也，不忘其親，不盡其樂。〈雖有觀四方之樂，常念其親，不盡其歸之。〉以不能則學，不為己終身之憂。〈凡憂，憂所知不能則學，何憂之有？〉蓋介子山之行也。」


子貢曰：「敢問夫子之所知者，蓋盡於此而已乎？」


孔子曰：「何謂其然？亦略舉耳目之所及而矣。昔晉平公問祁奚曰：『羊舌大夫，晉之良大夫也，其行如何？』祁奚辭以不知。公曰：『吾聞子少長乎其所，〈於其所長。〉今子掩之，何也？』祁奚對曰：『其少也恭而順，心有恥而不使其過宿；〈心常有所恥惡，及其有過，不令更宿輒改。〉其為大夫，悉善而謙其端。〈盡善道而謙讓，是其正也。〉其為輿尉也，信而好直其功，言其功直。至於其為容也，溫良而好禮。博聞而時出其志。』〈時出，以其出之誨未及之，是其志也。〉公曰：『曩者問子，子奚曰不知也？』祁奚曰：『每位改變，未知所止。是以不敢得知也。』此又羊舌大夫之行也。」


子貢跪曰：「請退而記之。」


賢君第十三


哀公問於孔子曰：「當今之君，孰為最賢？」


孔子對曰：「丘未之見也。抑有衛靈公乎？」


公曰：「吾聞其閨門之內無別，而子次之賢。何也？」


孔子曰：「臣語其朝廷行事，不論其私家之際也。」


公曰：「其事何如？」孔子對曰：「靈公之弟曰，靈公弟子渠牟，其智足以治千乘，其信足以守之，靈公愛而任之。又有士林國者，見賢必進之，而退與分其祿；是以靈公無遊放之士，靈公賢而尊之。又有士曰慶足者，衛國有大事則必起而治之，國無事則退而容賢，〈言其所以退者，欲以容賢於朝。〉靈公悅而敬之。又有大夫史鱷，以道去衛，而靈公郊舍三日，琴瑟不御，必待史鱷之入，而後敢入。臣以此取之，雖次之賢，不亦可乎？」




子貢問於孔子曰：「今之人臣，孰為賢？」


子曰：「吾未識也，往者齊有鮑叔，鄭有子皮，則賢者矣。」


子貢曰：「齊無管仲，鄭無子產。」子曰：「賜，汝徒知其一，未知其二也。汝聞用力為賢乎？進賢為賢乎？」


子貢曰：「進賢賢哉。」


子曰：「然。吾聞鮑叔達管仲，子皮達子產。未聞二子之達賢己之才者也。」




哀公問於孔子曰：「寡人聞忘之甚者，徙而忘其妻。有諸？」


孔子對曰：「此猶未甚者也。甚者乃忘其身。」


公曰：「可得而聞乎？」


孔子曰：「昔者夏桀，貴為天子，富有四海。忘其聖祖之道，壞其典法，廢其世祀。荒於淫樂，耽湎於酒。佞臣諂諛，窺導其心；忠士折口，逃罪不言。〈折口，杜口。〉天下誅桀，而有其國。此謂忘其身之甚矣。」




顏淵將西遊於宋，問於孔子曰：「何以為身？」


子曰：「恭敬忠信而已矣。恭則遠於患，敬則人愛之，忠則和於眾，信則人任之。勤斯四者，可以政國，豈特一身者哉？〈特，但。〉故夫不比於數，而比於踈，不亦遠乎？〈不比親。數，近。疏，遠也。〉不修其中，而修外者，不亦反乎？慮不先定，臨事而謀，不亦晚乎？」




孔子讀《詩》於《正月》六章，惕焉如懼。曰：「彼不達之君子，豈不殆哉？從上依世，則道廢；違上離俗，則身危。時不興善，己獨由之，則曰非妖即妄也。故賢也既不遇天，恐不終其命焉。桀殺龍逢，紂殺比干，皆類是也。《詩》曰：『謂天蓋高，不敢不局。謂地蓋厚，不敢不蹐。』〈此《正月》六章之辭也。局，曲也。言天至高，己不敢不曲。身危行，恐上干忌諱也。蹐，累足也。言地至厚，己不敢不累足。恐陷累在位之羅網。〉此言上下畏罪，無所自容也。」




子路問於孔子曰：「賢君治國，所先者何？」


孔子曰：「在於尊賢而賤不肖。」


子路曰：「由聞晉中行氏尊賢而賤不肖矣，其亡何也？」


孔子曰：「中行氏尊賢而不能用，賤不肖而不能去，賢者知其不用而怨之，不肖者知其必己賤而讎之。怨讎並存於國，鄰敵構兵於郊。中行氏雖欲無亡，豈可得乎？」




孔子閑處，喟然而嘆曰：「向使銅鞮伯華無死，則天下其有定矣。」


子路曰：「由願聞其人也。」


子曰：「其幼也敏而好學，其壯也有勇而不屈，其老也有道而能下人。有此三者，以定天下也。何難乎哉？」


子路曰：「幼而好學，壯而有勇，則可也。若夫有道下人，又誰下哉？」


子曰：「由不知。吾聞以眾攻寡，無不克也。以貴下賤，無不得也。昔者周公居冢宰之尊，制天下之政，而猶下白屋之士。〈草屋也。〉日見百七十人，斯豈以無道也？欲得士之用也。惡有道而無下天下君子哉？」




齊景公來適魯，舍於公館。使晏嬰迎孔子，孔子至。景公問政焉。


孔子答曰：「政在節財。」


公悅，又問曰：「秦穆公國小處僻而霸，何也？」


孔子曰：「其國雖小其志大，處雖僻而政其中。其舉也果，其謀也和。法無私而令不愉。〈愉，宜為偷。愉，茍且也。〉首拔五羖，爵之大夫，〈首，宜為身。五羖大夫，百里奚也。〉與語三日而授之以政。此取之雖王可，其霸少矣。」


景公曰：「善哉。」




哀公問政於孔子。孔子對曰：「政之急者，莫大乎使民富且壽也。」


公曰：「為之奈何？」


孔子曰：「省力役，薄賦斂；則民富矣。敦禮教，遠罪疾；則民壽矣。」


公曰：「寡人欲行夫子之言，恐吾國貧矣。」


孔子曰：「詩云：『愷悌君子，民之父母。』未有子富而父母貧者也。」




衛靈公問於孔子曰：「有語寡人有國家者，計之於廟堂之上，則政治矣。何如？」


孔子曰：「其可也。愛人者則人愛之，惡人者則人惡之，知得之己者則知得之。人所謂『不出環堵之室而知天下』者，知反己之謂也。」




孔子見宋君，君問孔子曰：「吾欲使長有國，而列都得之。〈國之列都，皆得其道。〉吾欲使民無惑，吾欲使士竭力，吾欲使日月當時，吾欲使聖人自來，吾欲使官府治理。為之奈何？」


孔子對曰：「千乘之君，問丘者多矣。而未有若主君之問，問之悉也。然主君所欲者，盡可得也。丘聞之，鄰國相親，則長有國；君惠臣忠，則列都得之；不殺無辜，無釋罪人，則民不惑；士益之祿，則皆竭力；尊天敬鬼，則日月當時；崇道貴德，則聖人自來；任能黜否，則官府治理。」


宋君曰：「善哉！豈不然乎？寡人不佞，不足以致之也。」


孔子曰：「此事非難，唯欲行之云耳。」


辯政第十四


子貢問於孔子曰：「昔者齊君問政於夫子，夫子曰：『政在節財。』魯君問政於夫子，子曰：『政在諭臣。』葉公問政於夫子，夫子曰：『政在悅近而遠來。』三者之問一也，而夫子應之不同，然政在異端乎？」


孔子曰：「各因其事也。齊君為國，奢乎臺榭，淫於苑囿；五官伎樂，不解於時。一旦而賜人以千乘之家者三。故曰『政在節財』。魯君有臣三人。〈孟孫、叔孫、季孫三也。〉內比周，以愚其君；外距諸侯之賓，以蔽其明。故曰『政在諭臣』。夫荊之地，廣而都狹；民有離心，莫安其居。故曰『政在悅近而來遠』。此三者，所以為政殊矣。詩云：『喪亂蔑資，曾不惠我師。』〈蔑，無也。資，財也。師，眾也。夫為亡亂之政，重賦、厚斂。民無資財。曾莫肯愛我眾。〉此傷奢侈不節，以為亂者也。又曰：『匪其止共，惟王之邛。』〈止，止息也。邛，病也。讒人不共所止息，故惟王之病。〉此傷奸臣蔽主，以為亂也。又曰：『亂離瘼矣，奚其適歸？』〈離，憂也。瘼，病也。言離散以成憂，憶禍亂於斯，歸於禍亂者也。〉此傷離散以為亂者也。察此三者，政之所欲，豈同乎哉？」




孔子曰：「忠臣之諫君，有五義焉。一曰譎諫，〈正其事，以譎諫其君。〉二曰戇諫，〈戇諫，無文飾也。〉三曰降諫，〈卑降其體，所以諫也。〉四曰直諫，五曰風諫。唯度主而行之，吾從其風諫乎？」〈風諫，依違遠罪避害者也。〉




子曰：「夫道不可不貴也。中行文子倍道失義，以亡其國；而能禮賢，以活其身。〈此說倍道失義，不宜說得道之意而云禮賢，不與上相次配。又文子無禮賢之事。中行文子得罪於晉，出亡至邊。從者曰：謂此嗇夫者君子也。故休馬待駿者。文子曰：吾好音，以子遺吾琴。好佩，子遺吾玉。是以不振吾過，自容於我者也。吾怨其以我求容也。遂不入車。人問文子之所右執而不殺之。孔子聞之，曰：文子倍道失義以亡其國，然得之由活其身而能禮賢以為宜，以然後得也。〉聖人轉禍為福，此謂是與？」〈若入將死，不入得活。故曰：「轉禍為福。」〉




楚王將遊荊臺，司馬子祺諫，王怒之。令尹子西賀於殿下，諫曰：「今荊臺之觀，不可失也。」


王喜拊子西之背曰：「與子共樂之矣。」


子西步馬十里，引轡而止，曰：「臣願言有道，王肯聽之乎？」


王曰：「子其言之。」


子西曰：「臣聞為人臣而忠其君者，爵祿不足以賞也；諛其君者，刑罰不足以誅也。夫子祺者，忠臣也；而臣者，諛臣也。願王賞忠而誅諛焉。」


王曰：「我今聽司馬之諫，是獨能禁我耳。若後世遊之，何也？」


子西曰：「禁後世易耳。大王萬歲之後，起山陵於荊臺之上。則子孫必不忍遊於父祖之墓，以為歡樂也。」


王曰：「善。」乃還。


孔子聞之曰：「至哉，子西之諫也。入之於千里之上，抑之於百世之後者也。」




子貢聞於孔子曰：「夫子之於子產、晏子，可為至矣。敢問二大夫之所為，目夫子之所以與之者。」


孔子曰：「夫子產於民為惠主，於學為博物。晏子於君為忠臣，而行為恭敏。故吾皆以兄事之，而加愛敬。」




齊有一足之鳥，飛集於宮朝，下止於殿前，舒翅而跳。齊侯大怪之，使使聘魯，問孔子。


孔子曰：「此鳥名曰商羊，水祥也。昔童兒有屈其一腳，振訊兩眉，而跳且謠曰：『天將大雨，商羊鼓舞。』今齊有之，其應至矣。」


急告民趨治溝渠，修堤防，將有大水為災。頃之大霖雨，水溢泛諸國，傷害民人。唯齊有備，不敗。


景公曰：「聖人之言，信而征矣。」






孔子謂宓子賤曰：「子治單父眾悅，子何施而得之也？子語丘所以為之者。」


對曰：「不齊之治也，父恤其子，其子恤諸孤，而哀喪紀。」


孔子曰：「善小節也，小民附矣，猶未足也。」


曰：「不齊所父事者三人，所兄事者五人，所友事者十一人。」


孔子曰：「父事三人，可以教孝矣；兄事五人，可以教悌矣；友事十一人，可以舉善矣。中節也，中人附矣，猶未足也。」


曰：「此地民有賢於不齊者五人，不齊事之而稟度焉，皆教不齊之道。」


孔子嘆曰：「其大者，乃於此乎？有矣。昔堯、舜聽天下，務求賢以自輔。夫賢者，百福之宗也，神明之主也。惜乎，不齊之以所治者，小也。」




子貢為信陽宰，將行，辭於孔子。


孔子曰：「勤之慎之。奉天子之時，無奪無伐，無暴無盜。」


子貢曰：「賜也，少而事君子，豈以盜為累哉？」


孔子曰：「汝未之詳也。夫以賢代賢，是謂之奪；以不肖代賢，是謂之伐；緩令急誅，是謂之暴；取善自與，謂之盜。盜非竊財之謂也。吾聞之：知為吏者，奉法以利民；不知為吏者，枉法以侵民。此怨之所由也。治官莫若平，臨財莫如廉。廉平之守，不可改也。匿人之善，斯謂蔽賢。揚人之惡，斯為小人。內不相訓，而外相謗，非親睦也。言人之善，若己有之，言人之惡，若己受之。故君子無所不慎焉。」




子路治蒲三年，孔子過之。


入其境，曰：「善哉，由也。恭敬以信矣。」


入其邑，曰：「善哉，由也。忠信而寬矣。」


至其庭，曰：「善哉，由也。明察以斷矣。」


子貢執轡而問曰：「夫子未見由之政，而三稱其善。其善可得聞乎？」


孔子曰：「吾見其政矣。入其境，田疇盡易，草萊甚辟，溝洫深治；此其恭敬以信，故其民盡力也。入其邑，墻屋完固，樹木甚茂；此其忠信以寬，故其民不偷也。至其庭，庭甚清閑，諸下用命；此其言明察以斷，故其政不擾也。以此觀之，雖三稱其善，庸盡其美乎？」

六本第十五


孔子曰：「行己有六本焉，然後為君子也。立身有義矣，而孝為本；喪紀有禮矣，而哀為本；戰陣有列矣，而勇為本；治政有理矣，而農為本；居國有道矣，而嗣為本；〈繼嗣不立，則亂之萌。〉生財有時矣，而力為本。置本不固，無務農桑；親戚不悅，無務外交；事不終始，無務多業；記聞而言，無務多說；〈但說所聞而言，言不出說中，故不可以務多說。〉比近不安，無務求遠。是故反本修邇，君子之道也。」




孔子曰：「良藥苦於口,而利於病；忠言逆於耳，而利於行。湯武以諤諤而昌，桀紂以唯唯而亡。君無爭臣，父無爭子，兄無爭弟，士無爭友；無其過者，未之有也。故曰：『君失之，臣得之。父失之，子得之。兄失之，弟得之。己失之，友得之。』是以國無危亡之兆，家無悖亂之惡，父子兄弟無失，而交友無絕也。」




孔子見齊景公，公悅焉，請置廩丘之邑以為養。孔子辭而不受。入謂弟子曰：「吾聞君子賞功受賞。今吾言於齊君，君未之有行，而賜吾邑，其不知丘亦甚矣。」於是遂行。




孔子在齊，舍於外館，景公造焉。


賓主之辭既接，而左右白曰：「周使適至，言先王廟災。」景公覆問災何王之廟也。


孔子曰：「此必厘王之廟。」


公曰：「何以知之？」


孔子曰：「《詩》云：『皇皇上天，其命不忒。天之以善，必報其德。〈此逸詩也。皇皇，美貌也。忒，差也。〉』禍亦如之。夫厘王變文武之制，而作玄黃華麗之飾；宮室崇峻，輿馬奢侈；而弗可振也。〈振，救。〉故天殃所宜加其廟焉，以是占之為然。」


公曰：「天何不殃其身，而加罰其廟也？」


孔子曰：「蓋以文、武故也。若殃其身，則文武之嗣，無乃殄平。故當殃其廟，以彰其過。」


俄頃，左右報曰：「所災者，厘王廟也。」


景公驚起，再拜曰：「善哉！聖人之智，過人遠矣。」




子夏三年之喪畢，見於孔子。


子曰：「與之琴，使之弦。」


侃侃而樂，作而曰：「先王制禮，不敢不及。」


子曰：「君子也。」


閔子三年之喪畢，見於孔子。


子曰：「與之琴，使之弦。」


切切而悲，作而曰：「先王制禮，弗敢過也。」


子曰：「君子也。」


子貢曰：「閔子哀未盡，夫子曰：『君子也。』子夏哀已盡，又曰：『君子也。』二者殊情而俱曰『君子』。賜也惑，敢問之。」


孔子曰：「閔子哀未忘，能斷之以禮。子夏哀已盡，能引之及禮。雖均之君子，不亦可乎？」




孔子曰：「無體之禮，敬也；無服之喪，哀也；無聲之樂，歡也。不言而信，不動而威，不施而仁。誌夫鐘之音：怒而擊之則武，憂而擊之則悲。其志變者，聲亦隨之。故誌誠感之，通於金石；而況人乎？」




孔子見羅雀者所得，皆黃口小雀。


夫子問之曰：「大雀獨不得，何也？」


羅者曰：「大雀善驚而難得，黃口貪食而易得。黃口從大雀則不得，大雀從黃口亦不得。」


孔子顧謂弟子曰：「善驚以遠害，利食而忘患。自其心矣，而以所從為禍福。故君子慎其所從：以長者之慮，則有全身之階；隨小者之戇，而有危亡之敗也。」




孔子讀《易》至於「損益」，喟然而嘆。


子夏避席問曰：「夫子何嘆焉？」


孔子曰：「夫自損者，必有益之；自益者，必有決之。〈易損卦次得益，益次夬。夬，決也。損而不已，必益，故受之以益。益而不已，必決，故受之以夬。〉吾是以嘆也。」


子夏曰：「然則學者不可以益乎？」


子曰：「非道益之謂也。道彌益而身彌損。夫學者損其自多，以虛受人，故能成其滿博哉。天道成而必變。凡持滿而能久者，未嘗有也。故曰：『自賢者，天下之善言不得聞於耳矣。』昔堯治天下之位，猶允恭以持之，克讓以接下。〈允，信也。克，能也。〉是以千歲而益盛，迄今而逾彰。夏桀昆吾，〈昆吾國與夏桀作亂。〉自滿而極，亢意而不節，斬刈黎民如草芥焉。天下討之，如誅匹夫。是以千載而惡著，迄今而不滅。觀此，如行則讓長，不疾先。如在輿遇三人則下之，遇二人則式之。調其盈虛，不令自滿，所以能久也。」


子夏曰：「商請誌之，而終身奉行焉。」




子路問於孔子曰：「請釋古之道，而行由之意可乎？」


子曰：「不可。昔東夷之子，慕諸夏之禮，有女而寡，為內私婿，終身不嫁。嫁則不嫁矣，亦非貞節之義也。蒼梧嬈娶妻而美，讓與其兄。讓則讓矣，然非禮之讓矣。不慎其初，而悔其後；何嗟及矣。〈言事至，而後悔吁嗟，又何及矣。〉今汝欲舍古之道，行子之意。庸知子意不以是為非，以非為是乎？後雖欲悔，難哉。」




曾子耘瓜，誤斬其根。曾皙怒建大杖以擊其背，曾子仆地而不知人。


久之有頃，乃蘇，欣然而起。進於曾皙曰：「向也，參得罪於大人。大人用力教，參得無疾乎？」退而就房，援琴而歌，欲令曾皙而聞之，知其體康也。


孔子聞之而怒，告門弟子曰：「參來勿內。」


曾參自以為無罪，使人請於孔子。


子曰：「汝不聞乎？昔瞽瞍有子曰舜。舜之事瞽瞍：欲使之，未嘗不在於側；索而殺之，未嘗可得；小棰則待過，大杖則逃走。故瞽瞍不犯不父之罪，而舜不失烝烝之孝。今參事父委身以待暴怒，殪而不避。〈殪，死。〉既身死而陷父於不義，其不孝孰大焉？汝非天子之民也？殺天子之民，其罪奚若？」


曾參聞之曰：「參罪大矣。」遂造孔子而謝過。




荊公子行年十五，而攝荊相事。孔子聞之，使人往觀其為政焉。


使者反曰：「視其朝清凈而少事。其堂上有五老焉，其廊下有二十壯士焉。」


孔子曰：「合二十五人之智，以治天下，其固免矣。況荊乎？」




子夏問於孔子曰：「顏回之為人奚若？」


子曰：「回之信，賢於丘。」


曰：「子貢之為人奚若？」


子曰：「賜之敏，賢於丘。」


曰：「子路之為人奚若？」


子曰：「由之勇，賢於丘。」


曰：「子張之為人奚若？」


子曰：「師之莊，賢於丘。」


子夏避席而問曰：「然則四子何為事先生？」


子曰：「居，吾語汝。夫回能信，而不能反。〈反，謂反信也。君子言不必信，唯義所在耳。〉賜能敏，而不能詘。〈言人雖辯敏，亦宜有屈折時也。〉由能勇，而不能怯。師能莊，而不能同。〈言人雖矜莊，亦當有和同時也。〉兼四子者之有以易，吾弗與也。此其所以事吾而弗貳也。」




孔子遊於泰山，見榮聲期。〈聲，宜為啟。或曰榮益期也。〉行乎郕之野，鹿裘帶索，瑟瑟而歌。


孔子問曰：「先生所以為樂者，何也？」


期對曰：「吾樂甚多，而至者三。天生萬物，唯人為貴；吾既得為人，是一樂也。男女之別，男尊女卑，故人以男為貴；吾既得為男，是二樂也。人生有不見日月，不免繈褓者；吾既以行年九十五矣，是三樂也。貧者，士之常；死者，人之終。處常得終，〈得，宜為待。〉當何憂哉？」


孔子曰：「善哉！能自寬者也。」




孔子曰：「回有君子之道四焉：強於行義、弱於受諫、怵於待祿、〈怵，怵惕也。待，宜為得也。〉慎於治身。史悵有男子之道三焉：不仕而敬上、不祀而敬鬼、直己而曲人。」


曾子侍曰：「參昔常聞夫子三言，而未之能行也。夫子見人之一善，而忘其百非；是夫子之易事也。見人之有善，若己有之；是夫子之不爭也。聞善必躬行之，然後導之；是夫子之能勞也。學夫子之三言，而未能行，以自知終不及二子者也。」〈二子，顏回、史悵也〉




孔子曰：「吾死之後，則商也日益，賜也日損。」


曾子曰：「何謂也？」


子曰：「商也，好與賢己者處；賜也，好說不若己者。不知其子，視其父；不知其人，視其友；不知其君，視其所使；不知其地，視其草木。故曰：『與善人居，如入芝蘭之室，久而不聞其香；即與之化矣。與不善人居，如入鮑魚之肆，久而不聞其臭；亦與之化矣。』丹之所藏者，赤；漆之所藏者，黑。是以君子必慎其所與處者焉。」




曾子從孔子之齊，齊景公以下卿之禮聘曾子，曾子固辭。


將行，晏子送之曰：「吾聞之君子遺人以財不若善言。今夫蘭本三年，湛之以鹿酳。既成噉之，則易之匹馬。非蘭之本性也，所以湛者美矣。願子詳其所湛者。夫君子居必擇處，遊必擇方，仕必擇君。擇君所以求仕，擇方所以修道。遷風移俗者，嗜欲移性。可不慎乎？」


孔子聞之曰：「晏子之言，君子哉。依賢者，固不困；依富者，固不窮。馬蚿斬足而復行，何也？以其輔之者眾。」




孔子曰：「與富貴而下人，何人不尊？以富貴而愛人，何人不親？發言不逆，可謂知言矣；言而眾向之，可謂知時矣。是故：以富而能富人者，欲貧不可得也；以貴而能貴人者，欲賤不可得也；以達而能達人者，欲窮不可得也。」




孔子曰：「中人之情也，有餘則侈，不足則儉，無禁則淫，無度則逸，從欲則敗。是故鞭樸之子，不從父之教；刑戮之民，不從君之令。此言疾之難忍，急之難行也。故君子不急斷，不急制；使飲食有量，衣服有節，宮室有度，畜積有數，車器有限；所以防亂之原也。夫度量不可明，是中人所由之令。」〈教令之令。〉


孔子曰：「巧而好度，必攻；〈攻，堅。〉勇而好問，必勝；智而好謀，必成。以愚者反之。是以：非其人，告之弗聽；非其地，樹之弗生。得其人，如聚砂而雨之；〈言立入也。〉非其人，如會聾而鼓之。夫處重擅寵，專事妒賢，愚者之情也。位高則危，任重則崩，可立而待。」




孔子曰：「舟非水，不行；水入舟，則沒。君非民，不治；民犯上，則傾。是故君子不可不嚴也，小人不可不整一也。」




齊高庭問於孔子曰：「庭不曠山，不直地。〈庭，高庭名也。曠，隔也。不以山為隔，踰山而來。直，宜為植。不根於地而遠來也。〉衣穰而提贄，〈穰，蒿草衣。提持贄，所以執為禮也。〉精氣以問事君子之道，願夫子告之。」


孔子曰：「貞以幹之，〈真正以為幹植。〉敬以輔之；施仁無倦；見君子則舉之，見小人則退之。去汝惡心，而忠與之。效其行，修其禮；千里之外，親如兄弟。行不效，禮不修；則對門不汝通矣。夫終日言，不遺己之憂；終日行，不遺己之患；唯智者能之。故自修者，必恐懼以除患，恭儉以避難者也。終身為善，一言則敗之。可不慎乎？」


辯物第十六


季桓子穿井，獲如玉缶，其中有羊焉。使使問孔子曰：「吾穿井於費，而於井中得一狗。何也？」


孔子曰：「丘之所聞者，羊也。丘聞之：木石之怪，夔蝄蜽；水之怪，龍罔象；土之怪，羵羊也。」




吳伐越，隳會稽，〈吳王夫差敗越王勾踐，棲於會稽。吳又隳之會稽山也。隳，毀者也。〉獲巨骨一節，專車焉。


吳子使來聘於魯，且問之孔子。命使者曰：「無以吾命也。」


賓既將事，乃發幣於大夫及孔子。〈賜大夫及孔子。〉孔子爵之，〈飲酒。〉既徹俎而燕客，執骨而問曰：「敢問骨何如為大？」


孔子曰：「丘聞之昔禹致群臣於會稽之山，防風後至。禹殺而戮之，其骨專車焉。此為大矣。」


客曰：「敢問誰守為神？」


孔子曰：「山川之靈，足以紀綱天下者，其守為神。〈守山川之祀者，為神。〉諸侯社稷之守，為公侯。〈但守社稷，無山川之祀者，直為公侯而已。〉山川之祀者，為諸侯，皆屬於王。」〈神與公侯之屬也。〉


客曰：「防風何守？」


孔子曰：「汪芒氏之君守封嵎山者，〈汪芒，國名。封嵎，山名。〉為添姓。在虞夏商為汪芒氏，於周為長瞿氏，今曰大人。」〈周之初及當孔子之時，其名異也。〉


有客曰：「人長之極，幾何？」


孔子曰：「焦僥氏長三尺，短之至也。長者不過十，數之極也。」




孔子在陳，陳惠公賓之於上館。時有隼，集陳侯之庭而死。〈隼，鳥也。始集庭便死。〉楛矢貫之石砮，〈楛，木名。砮，箭鏃。〉其長尺有咫。〈咫，八寸也。〉惠公使人持隼如孔子館而問焉。


孔子曰：「隼之來遠矣，此肅慎氏之矢。〈肅慎氏之矢也。〉昔武王克商，信道於九夷百蠻。〈九夷，東方九種。百蠻，夷狄百種。〉使各以其方賄來貢，而無忘職業。於是肅慎氏貢楛矢石砮，其長尺有咫。先王欲昭其令德之致遠物也，以示後人，使永鑒焉。故銘其栝曰：『肅慎氏貢楛矢。』〈楛，箭栝也。〉以分大姬，配胡公而封諸陳。〈大姬，武王女。胡公，舜之後。〉古者：分同姓以珍玉，所以展親親也；分異姓以遠方之職貢，所以無忘服也。故分陳以肅慎氏貢焉。君若使有司求諸故府，其可得也。」公使人求得之，金牘如之。〈牘，匱也。〉




郯子朝魯，魯人問曰：「少昊氏以鳥名官，何也？」〈魯人，叔孫昭子。少昊，金天氏也。〉


對曰：「吾祖也，我知之。昔黃帝以雲紀官，故為雲師而雲名。〈黃帝，軒轅氏。師，長也。雲紀其官長而為官名者也。〉炎帝以火，〈神農氏也。〉共工以水，〈共工霸九州也。〉大昊以龍；〈包犧氏也。〉其義一也。〈火師而火名也。龍師而龍名也。〉我高祖，少昊摯之立也。鳳鳥適至，是以紀之於鳥，故為鳥師而鳥名。自顓頊氏以來，不能紀遠，乃紀於近。為民師而命以民事，則不能故也。」〈言不能紀遠方。〉


孔子聞之，遂見郯子而學焉。既而告人曰：「吾聞之天子失官，學在四夷猶信。」〈郯，小國也。故吳伐郯，季文子嘆曰：中國不振旅，蠻夷之伐，吾亡無日矣。孔子稱官學在四夷，疾時之廢學也。郯少昊之後，以其世則遠矣；以其國則小矣。魯公之後，以其世則遠矣；以其國則大矣。然其知禮不若郯子。故孔子發此言，疾時之不學也。〉




邾隱公朝於魯，子貢觀焉。〈子貢時為魯大夫也。〉邾子執玉，高其容仰；定公受玉，卑其容俯。〈玉所以聘子玉。〉


子貢曰：「以禮觀之，二君者將有死亡焉。夫禮，生死存亡之體。將左右周旋，進退俯仰，於是乎取之；朝祀喪戎，於是乎觀之。今正月相朝，而皆不度，〈不得其法度也。〉心以亡矣。嘉事不體，〈朝、聘亦嘉事也。不體，不得其體。〉何以能久？高、仰，驕；卑、俯，替。驕，近亂；替，近疾。若為主，其先亡乎？」


夏五月，公薨，又邾子出奔。


孔子曰：「賜不幸而言中，是賜多言。」




孔子在陳，陳侯就之燕遊焉。行路之人云：「魯司鐸災〈司驛，官名。〉及宗廟。」以告孔子。子曰：「所及者，其桓僖之廟。」〈桓公、僖公。〉


陳侯曰：「何以知之？」


子曰：「禮祖有功而宗有德，故不毀其廟焉。今桓僖之親盡矣，又功德不足以存其廟，而魯不毀，是以天災加之。」


三日，魯使至。問焉，則桓、僖也。陳侯謂子貢曰：「吾乃今知聖人之可貴。」


對曰：「君之知之可矣。未若專其道，而行其化之善也。」




陽虎既奔齊，自齊奔晉，適趙氏。孔子聞之，謂子路曰：「趙氏其世有亂乎？」


子路曰：「權不在焉，豈不為亂？」


孔子曰：「非汝所知。夫陽虎親富而不親仁，有寵於季孫；又將殺之，不克而奔；求容於齊，齊人囚之，乃亡，歸晉。是齊魯二國，已去其疾。趙簡子好利而多信，必溺其說而從其謀。禍敗所終，非一世可知也。」




季康子問於孔子曰：「今周十二月，夏之十月，而猶有螽，何也？」


孔子對曰：「丘聞之火伏而後蟄者畢。〈火，大火心星也。蟄，蟄蟲也。〉今火猶西流，司歷過也。」


季康子曰：「所失者，幾月也？」


孔子曰：「於夏十月，火既沒矣。今火見再，失閏也。」




吳王夫差將與哀公見晉侯。〈吳子，魯哀公十二年，與晉侯會於黃池。〉子服景伯對使者曰：「王合諸侯，則伯率侯牧以見於王。〈伯，王官。侯牧，方伯名。〉伯合諸侯，則侯率子男以見於伯。〈伯，侯牧也。〉今諸侯會，而君與寡君見晉君，則晉成為伯也。且執事以伯召諸侯，而以侯終之，何利之有焉？」


吳人乃止，既而悔之，遂囚景伯。伯謂大宰嚭曰：「魯將以十月上辛，有事於上帝，先王季辛而畢。〈有事祭，所以欺吳也。〉何也，世有職焉，〈何，景伯名。〉自襄已來之改之。〈襄，魯襄公是也。〉若其不會，則祝宗將曰吳實然。」嚭言於夫差，歸之。


子貢聞之，見於孔子曰：「子服氏之子拙於說矣。以實獲囚，以詐得免。」


孔子曰：「吳子為夷，德可欺而不可以實；是聽者之蔽，非說者之拙也。」




叔孫氏之車士曰子鉏商，〈車士，持車者。子，姓也。〉采薪於大野。〈《春秋經》：「魯哀公十四年，西狩獲麟。」《傳》曰：「西狩大野。」今此曰：「采薪於大野。」若車士子鉏商非狩者，采薪西獲麟麟瑞物，時見狩獲。故《經》書「西狩獲麟」也。〉獲麟焉，折其前左足，載以歸，叔孫以為不祥，棄之於郭外。〈《傳》曰：「以賜虞人棄之郭外」將以賜虞人也。〉使人告孔子曰：「有麏而角者，何也？」


孔子往觀之，曰：「麟也。胡為來哉？胡為來哉？」反袂拭面，涕泣沾衿。


叔孫聞之，然後取之。


子貢問曰：「夫子何泣爾？」


孔子曰：「麟之至，為明王也。出非其時而害，吾是以傷焉。」


哀公問政第十七


哀公問政於孔子。


孔子對曰：「文武之政，布在方策。〈方，板。〉其人存，則其政舉；其人亡，則其政息。天道敏生，人道敏政，地道敏樹。夫政者，猶蒲盧也。〈蒲盧，蜾螺也。謂土也，取螟蛉而化之。以君子為政，化百姓亦如之者也。〉待化以成。故為政在於得人，取人以身，修道以仁。仁者，人也，親親為大；義者，宜也，尊賢為大。親親之殺，尊賢之等，禮所以生也。禮者，政之本也。是以君子不可以不修身。思修身，不可以不事親；思事親，不可以不知人；思知人，不可以不知天。天下之達道有五，其所以行之者三。曰，君臣也、父子也、夫婦也、昆弟也、朋友也。五者，天下之達道。智、仁、勇，三者，天下之達德也。所以行之者，一也。或生而知之，或學而知之，或困而知之。及其知之，一也。或安而行之，或利而行之，或勉強而行之。及其成功，一也。」


公曰：「子之言美矣、至矣。寡人實固，不足以成之也。」


孔子曰：「好學近乎智，力行近乎仁，知恥近乎勇。知斯三者，則知所以修身；知所以修身，則知所以治人；知所以治人，則能成天下國家者矣。」


公曰：「政其盡此而已乎？」


孔子曰：「凡為天下國家有九經。曰：修身也、尊賢也、親親也、敬大臣也、體群臣也、子庶民也、來百工也、柔遠人也、懷諸侯也。夫修身則道立，尊賢則不惑，親親則諸父兄弟不怨，敬大臣則不眩，體群臣則士之報禮重，子庶民則百姓勸，來百工則財用足，柔遠人則四方歸之，懷諸侯則天下畏之。」


公曰：「為之奈何？」


孔子曰：「齊潔盛服，非禮不動，所以修身也；去讒遠色，賤財而貴德，所以尊賢也；爵其能，重其祿，同其好惡，所以篤親親也；官盛任使，所以敬大臣也；〈盛其官，委任使之也。〉忠信重祿，所以勸士也；〈忠信者，與之重祿也。〉時使薄歛，所以子百姓也；日省月考，既廩稱事，所以來百工也；〈既廩，食之多寡。稱其事也。〉送往迎來，嘉善而矜不能，所以綏遠人也；繼絕世，舉廢邦，治亂持危，朝聘以時，厚往而薄來，所以懷諸侯也。治天下國家有九經，其所以行之者，一也。凡事豫則立，不豫則廢，言前定則不跲，〈跲，躓。〉事前定則不困，行前定則不疚，道前定則不窮。在下位不獲於上，民弗可得而治矣；獲於上有道，不信於友，不獲於上矣；信於友有道，不順於親，不信於友矣；順於親有道，反諸身不誠，不順於親矣；誠身有道，不明於善，不誠於身矣。誠者，天之至道也；誠之者，人之道也。夫誠，弗勉而中，不思而得，從容中道，聖人之所以體定也。誠之者，擇善而固執之者也。」


公曰：「子之教寡人備矣，敢問行之所始。」


孔子曰：「立愛自親始，教民睦也；立敬自長始，教民順也。教之慈睦，而民貴有親；教以敬，而民貴用命。民既孝於親，又順以聽命，措諸天下無所不可。」


公曰：「寡人既得聞此言也，懼不能果行而獲罪咎。」




宰我問於孔子曰：「吾聞鬼神之名，而不知所謂。敢問焉。」


孔子曰：「人生有氣、有魂。氣者，人之盛也。〈精氣者，人神之盛也。〉夫生必死，死必歸土，此謂鬼。魂氣歸天，此謂神。合鬼與神而享之，教之至也。〈合神鬼而事之者，孝道之至。孝者，教之所由生也。〉骨肉弊於下，化為野土。其氣發揚於上者，此神之著也。聖人因物之精，制為之極。〈極中制，為中法。〉明命鬼神，以為民之則，〈明命，猶尊名。使民事其祖禰也。〉而猶以是為未足也。故築為宮室，設為宗祧。〈宗，宗廟也。祧，遠廟也。天子特有二祧。諸侯謂始祖為祧也。〉春秋祭祀，以別親疏。教民反古復始，不敢忘其所由生也。眾人服自此聽且速焉，〈聽，謂慎教令也。〉教以二端。二端既立，報以二禮。〈二端，氣與魄也。二禮，謂薦黍、稷也。〉建設朝事，〈薦，醒時也。〉燔燎膻薌，所以報氣也。薦黍稷，脩肺、肝，加以鬱鬯，所以報魄也。〈郁香草，郁樽也。〉此教民修本，反始崇愛，上下用情；禮之至也。〈民能不忘其所由生，然後能相愛也。上下，謂尊卑。用情，謂親也。〉君子反古復始，不忘其所由生，是以致其敬。發其情，竭力從事，不敢不自盡也。此之謂大教。昔者文王之祭也，事死如事生，思死而不欲生。忌日則必哀，稱諱則如見，親祀之忠也。思之深，如見親之所愛。祭，欲見親顏色者，其唯文王與？詩云：『明發不寐，有懷二人。』則文王之謂與？〈假此詩，以喻文王二人謂父母也。〉祭之明日，明發不寐，有懷二人，敬而致之，又從而思之。祭之日樂與哀半，饗之必樂，已至必哀。〈已至，謂祭事以畢，不知親饗否。故哀。〉孝子之情也，文王為能得之矣。」

顏回第十八


魯定公問於顏回曰：「子亦聞東野畢之善御乎？」


對曰：「善則善矣。雖然，其馬將必佚。」


定公色不悅，謂左右曰：「君子固有誣人也。」


顏回退。後三日，牧來訴之曰：「東野畢之馬佚，兩驂曳兩服入於廄。」


公聞之，越席而起，促駕召顏回。回至，公曰：「前日寡人問吾子以東野畢之御，而子曰：『善則善矣，其馬將佚。』。不識吾子奚以知之？」


顏回對曰：「以政知之。昔者帝舜巧於使民，造父巧於使馬；舜不窮其民力，造父不窮其馬力；是以舜無佚民，造父無佚馬。今東野畢之御也：升馬執轡，御體正矣；〈馬非為車。〉步驟馳騁，朝禮畢矣；〈馬步驟馳騁，盡禮之儀也。〉歷險致遠，馬力盡矣。然而猶乃求馬不已，臣以此知之。」


公曰：「善！誠若吾子之言也。吾子之言，其義大矣。願少進乎？」


顏回曰：「臣聞之：鳥窮則啄，獸窮則攫，人窮則詐，馬窮則佚。自古及今，未有窮其下而能無危者也。」


公悅，遂以告孔子。孔子對曰：「夫其所以為顏回者，此之類也。豈足多哉？」




孔子在衛，昧旦晨興。顏回侍側，聞哭者之聲甚哀。子曰：「回，汝知此何所哭乎？」


對曰：「回以此哭聲非但為死者而已，又有生離別者也。」


子曰：「何以知之？」


對曰：「回聞桓山之鳥，生四子焉。羽翼既成，將分於四海。其母悲鳴而送之，哀聲有似於此，謂其往而不返也。回竊以音類知之。」


孔子使人問哭者，果曰：「父死家貧，賣子以葬，與之長決。」


子曰：「回也，善於識音矣。」




顏回問於孔子曰：「成人之行，若何？」


子曰：「達於情性之理，通於物類之變；知幽明之故，睹遊氣之原；若此，可謂成人矣。既能成人，而又加之以仁義禮樂，成人之行也。若乃窮神知禮，德之盛也。」〈禮，宜為化。〉




顏回問於孔子曰：「臧文仲、武仲孰賢？」


孔子曰：「武仲賢哉。」


顏回曰：「武仲世稱聖人而身不免於罪，是智不足稱也；〈武仲為季氏廢適立庶，為孟氏所譖，出奔於齊。〉好言兵討，而挫銳於邾，是智不足名也。〈武仲與邾戰而敗績，國人頌之曰：「我君小子，侏儒使我敗於邾。」〉夫文仲其身雖歿，而言不朽。惡有未賢？」〈立不朽之言，故以為賢。〉


孔子曰：「身歿言立，所以為文仲也。然猶有不仁者三，不智者三，是則不及武仲也。」


回曰：「可得聞乎？」


孔子曰：「下展禽，〈展禽，柳下惠。知其賢，而使在下位，不與立於朝也。〉置六關，〈六關，關名。魯本無此關，文仲置之，以稅行者，故為不仁。《傳》曰：「廢六關。」非也。〉妾織蒲；〈《傳》曰：「織蒲。」蒲，席也。言文仲為國、為家，在於貪利也。〉三不仁。設虛器，〈居蔡。蔡，天子之守龜，非文仲所有。故曰「虛器」也。〉縱逆祀，〈夏父弗忌為宋人，躋僖公於閔公之上，文仲縱而不禁也。〉祠海鳥；〈海鳥止於魯東門之上，文仲不知，而令國人祠之。是不知也。〉三不智。武仲在齊，齊將有禍，不受其田，以避其難；〈武仲奔齊，齊莊公將與之田。武仲知莊公將有難，辭而不受也。〉是智之難也。夫臧武仲之智而不容於魯，抑有由焉。作而不順，施而不恕也夫。〈不順、不恕為廢適立庶。武仲之所以然，欲為施於季氏也。〉夏書曰：『念茲在茲，順事恕施。』〈今此在常，當順其事、恕其施也。〉」




顏回問於君子。


孔子曰：「愛近仁，度近智。〈度事而行，近於智也。〉為己不重，為人不輕。君子也夫。」〈不重為人。〉


回曰：「敢問其次。」


子曰：「弗學而行，弗思而得，小子勉之。」




仲孫何忌問於顏回曰：「仁者一言，而必有益於仁、智，可得聞乎？」


回曰：「一言而有益於智，莫如預；一言而有益於仁，莫如恕。夫知其所不可由，斯知所由矣。」




顏回問小人。


孔子曰：「毀人之善，以為辯；狡訐懷詐，以為智。幸人之有過，恥學而羞不能。小人也。」




顏回問子路曰：「力猛於德而得其死者，鮮矣。盍慎諸焉？」


孔子謂顏回曰：「人莫不知此道之美，而莫之御也。〈禦，猶待也。〉莫之為也，何居？為聞者，盍日思也夫？」〈為聞盍日有聞而後言者。〉




顏回問於孔子曰：「小人之言有同乎？君子者不可不察也。」


孔子曰：「君子以行言，小人以舌言。故君子為義之上相疾也，退而相愛；〈相病。急欲相勸令為仁義。〉小人於為亂之上相愛也，退而相惡。」〈樂並為亂，是以相愛。小人之情，不能久親也。〉




顏回問：「朋友之際，如何？」


孔子曰：「君子之於朋友也，心必有非焉而弗能謂『吾不知』，其仁人也。不忘久德，不思久怨；仁矣夫。」




叔孫武叔見未仕於顏回。


回曰：「賓之。」


武叔多稱人之過，而己評論之。


顏回曰：「固子之來辱也，宜有得於回焉。吾聞知諸孔子曰：『言人之惡，非所以美己。言人之枉，非所以正己。』故君子攻其惡，無攻人惡。」




顏回謂子貢曰：「吾聞諸夫子：『身不用禮，而望禮於人；身不用德，而望德於人；亂也。』夫子之言，不可不思也。」


子路初見第十九


子路見孔子。子曰：「汝何好樂？」


對曰：「好長劍。」


孔子曰：「吾非此之問也。徒謂以子之所能，而加之以學問，豈可及乎？」


子路曰：「學，豈益哉也？」


孔子曰：「夫人君而無諫臣，則失正；士而無教友，則失聽。禦狂馬不釋策，〈禦狂馬者，不得釋棰策也。〉操弓不反檠。〈弓不反於檠，然後可持也。〉木受繩則直，人受諫則聖。受學重問，孰不順哉？毀仁惡仕，必近於刑。〈謗毀仁者，憎怒士人；必主於刑也。〉君子不可不學。」


子路曰：「南山有竹，不柔自直；斬而用之，達於犀革。以此言之，何學之有？」


孔子曰：「括而羽之，鏃而礪之，其入之不亦深乎？」


子路再拜曰：「敬而受教。」




子路將行，辭於孔子。


子曰：「贈汝以車乎？贈汝以言乎？」


子路曰：「請以言。」


孔子曰：「不強不達，〈人不以強力，則不能自達。〉不勞無功，不忠無親，不信無復，〈信近於義，言可復也。今而不信則無可復。〉不恭失禮。慎此五者而矣。」


子路曰：「由請終身奉之。敢問：親交取親若何？言寡可行若何？長為善士而無犯若何？」


孔子曰：「汝所問苞在五者中矣。親交取親，其忠也；言寡可行，其信乎？長為善士，而無犯於禮也。」




孔子為魯司寇，見季康子，康子不悅。〈當為桓子，非康子也。〉孔子又見之。


宰予進曰：「昔予也常聞諸夫子曰：『王公不我聘則弗動。』今夫子之於司寇也日少，〈謂在司寇，官少日淺。〉而屈節數矣。〈謂屈節，數見於季孫。〉不可以已乎？」


孔子曰：「然。魯國以眾相陵，以兵相暴之日久矣；而有司不治，則將亂也。其聘我者，孰大於是哉？」〈言聘我使在官，其為治。豈復可大於此者也？〉


魯人聞之曰：「聖人將治，何不先自遠刑罰？」自此之後，國無爭者。


孔子謂宰予曰：「違山十里，蟪蛄之聲，猶在於耳，故政事莫如應之。」〈違去也蟪蛄蛁蟟也蛁蟟之聲去山十里猶在於耳以其鳴而不已言政事須慎聽之然後行之者也〉




孔子兄子有孔篾者，與宓子賤偕仕。


孔子往過孔篾，而問之曰：「自汝之仕，何得？何亡？」


對曰：「未有所得，而所亡者三。王事若龍，〈龍，宜為詟。前後相因也。〉學焉得習？〈言不得習學也。〉是學不得明也；俸祿少，饘粥不及親戚，是以骨肉益疏也；公事多急，不得吊死問疾，是朋友之道闕也。其所亡者三，即謂此也。」


孔子不悅，往過子賤，問如孔篾。


對曰：「自來仕者無所亡，其有所得者三。始誦之，今得而行之，是學益明也；俸祿所供，被及親戚，是骨肉益親也；雖有公事，而兼以吊死問疾，是朋友篤也。」


孔子喟然，謂子賤曰：「君子哉，若人。〈若人，猶言是人者也。〉魯無君子者，則子賤焉取此。」〈如魯無君子者，此人安得而學之？言魯有君子也。〉




孔子侍坐於哀公，賜之桃與黍焉。


哀公曰：「請食。」


孔子先食黍而後食桃，左右皆掩口而笑。


公曰：「黍者，所以雪〈雪，拭。〉桃，非為食之也。」


孔子對曰：「丘知之矣。然夫黍者，五穀之長，郊禮宗廟以為上盛。菓屬有六，而桃為下，祭祀不用，不登郊廟。丘聞之君子以賤雪貴，不聞以貴雪賤。今以五穀之長，雪菓之下者；是從上雪下。臣以為妨於教，害於義；故不敢。」


公曰：「善哉。」




子貢曰：「陳靈公宣淫於朝，〈靈公與卿共淫夏姬。〉泄治正諫而殺之。是與比干諫而死同，可謂仁乎？」


子曰：「比干於紂，親則諸父，官則少師。忠報之心在於宗廟而已，固必以死爭之。冀身死之後，紂將悔寤其本志，情在於仁者也。泄治之於靈公，位在大夫，無骨肉之親。懷寵不去，仕於亂朝。以區區之一身，欲正一國之淫昏。死而無益，可謂捐矣。《詩》云：『民之多辟，無自立辟。』〈辟，邪辟〉其泄治之謂乎？」




孔子相魯。齊人患其將霸，欲敗其政。乃選好女子八十人，衣以文飾而舞容璣，〈容璣，舞曲〉及文馬四十駟，〈駟，四馬也。〉以遺魯君。陳女樂，列文馬於魯城南高門外，季桓子微服？觀之再三，將受焉。告魯君為周道遊觀，觀之終日，怠於政事。


子路言於孔子曰：「夫子可以行矣。」


孔子曰：「魯今且郊，若致膰於大夫，〈膰，祭肉也。〉是則未廢其常，吾猶可以止也。」


桓子既受女樂，君臣淫荒，三日不聽國政，郊又不致膰俎，孔子遂行。宿於郭，屯師以送曰：「夫子非罪也。」


孔子曰：「吾歌可乎？歌曰：『彼婦人之口，可以出走；彼婦人之請，可以死敗。〈言婦人口請謁，足以使人死敗，故可出走。〉優哉遊哉，聊以卒歲。〈言士不遇，優遊以終歲也。〉』」




淡臺子羽有君子之容，而行不勝其貌。宰我有文雅之辭，而智不充其辯。


孔子曰：「里語云：『相馬以輿，相士以居，弗可廢矣。』以容取人，則失之子羽；以辭取人，則失之宰予。」


孔子曰：「君子以其所不能，畏人；小人以其所不能，不信人。故君子長人之才，小人抑人而取勝焉。」




孔篾問行己之道。


子曰：「知而弗為，莫如勿知；親而弗信，莫如勿親。樂之方至，樂而勿驕；患之將至，思而勿憂。」


孔篾曰：「行己乎？」


子曰：「攻其所不能，補其所不備。毋以其所不能，疑人；毋以其所能，驕人。終日言，無遺己之憂；終日行，不遺己患。唯智者有之。」


在厄第二十


楚昭王聘孔子，孔子往，拜禮焉。


路出於陳、蔡。陳、蔡大夫相與謀曰：「孔子聖賢，其所刺譏，皆中諸侯之病。若用於楚，則陳、蔡危矣。」遂使徒兵距孔子。


孔子不得行，絕糧七日。外無所通，藜羹不充，從者皆病。孔子愈慷慨講誦，弦歌不衰。


乃召子路而問焉，曰：「詩云：『匪兕匪虎，率彼曠野。〈率，修也。言非兕虎而修曠野也。〉』吾道非乎？奚為至於此？」


子路慍，作色而對曰：「君子無所困。意者夫子未仁與？人之弗吾信也。〈言人不信，豈以未仁故也。〉意者夫子未智與？人之弗吾行也。〈言人不使通行而困窮者，豈以吾未智也。〉且由也，昔者聞諸夫子：『為善者，天報之以福；為不善者，天報之以禍。』今夫子積德懷義，行之久矣。奚居之窮也？」


子曰：「由，未之識也。吾語汝。汝以仁者，為必信也，則伯夷、叔齊不餓死首陽。汝以智者，為必用也，則王子比干不見剖心。汝以忠者，為必報也，則關龍逢不見刑。汝以諫者，為必聽也，則伍子胥不見殺。夫遇、不遇者，時也；賢、不肖者，才也。君子博學深謀，而不遇時者，眾矣。何獨丘哉？且芝蘭生於深林，不以無人而不芳。君子修道立德，不謂窮困而改節。為之者，人也；生死者，命也。是以晉重耳之有霸心，生於曹衛。〈重耳，晉文公也。為公子時，出奔困於曹衛。〉越王勾踐之有霸心，生於會稽。〈言越王之有霸心，乃生困於會稽之時也。〉故居下而無憂者，則思不遠。處身而常逸者，則誌不廣。庸知其終始乎？」〈庸，用也。汝何用知其終始，或者晉文公、越王之時也。〉


子路出，召子貢。告如子路。


子貢曰：「夫子之道至大，故天下莫能容夫子。夫子盍少貶焉？」


子曰：「賜。良農能稼，不必能穡。〈種之，為稼；歛之，為穡。良農能蓋種之，未必能歛獲之也哉？〉良工能巧，不能為順。〈言良工能巧，不能每順人意也。〉君子能修其道，綱而紀之，不必其能容。今不修其道，而求其容。賜，爾志不廣矣，思不遠矣。」


子貢出，顏回入。問亦如之。


顏回曰：「夫子之道至大，天下莫能容。雖然，夫子推而行之，世不我用，有國者之醜也。夫子何病焉？不容，然後見君子。」


孔子欣然嘆曰：「有是哉？顏氏之子，吾亦使爾多財，吾為爾宰。」〈宰，主財者。為汝主財，意誌同也。〉




子路問於孔子曰：「君子亦有憂乎？」


子曰：「無也。君子之修行也：其未得之，則樂其意；既得之，又樂其治；是以有終身之樂，無一日之憂。小人則不然：其未得也，患弗得之；既得之，又恐失之；是以有終身之憂，無一日之樂也。」




曾子弊衣而耕於魯，魯君聞之而致邑焉。曾子固辭不受。或曰：「非子之求，君自致之。奚固辭也？」


曾子曰：「吾聞：受人施者，常畏人；與人者，常驕人。縱君有賜，不我驕也。吾豈能勿畏乎？」


孔子聞之曰：「參之言足以全其節也。」




孔子厄於陳蔡，從者七日不食。


子貢以所賫貨，竊犯圍而出。告糴於野人，得米一石焉。顏回、仲由炊之於壤屋之下，有埃墨墮飯中，顏回取而食之。子貢自井望見之，不悅，以為竊食也。入問孔子曰：「仁人廉士，窮改節乎？」


孔子曰：「改節，即何稱於仁義哉？」


子貢曰：「若回也，其不改節乎？」


子曰：「然。」


子貢以所飯告孔子。子曰：「吾信回之為仁，久矣。雖汝有云，弗以疑也。其或者必有故乎？汝止，吾將問之。」


召顏回曰：「疇昔予夢見先人，豈或啟佑我哉？子炊而進飯，吾將進焉。」


對曰：「向有埃墨墮飯中，欲置之則不潔，欲棄之則可惜。回即食之，不可祭也。」


孔子曰：「然乎，吾亦食之。」


顏回出，孔子顧謂二三子曰：「吾之信回也，非待今日也。」


二三子，由此乃服之。


〈有翟理斯譯英語譯文:Confucius in Danger〉


入官第二十一


子張問入官於孔子。〈入官，謂當官治民之職也。〉


孔子曰：「安身取譽為難。」


子張曰：「為之如何？」


孔子曰：「己有善勿專，〈雖有善，當與下共之。勿專以為己有者也。〉教不能勿怠，〈怠，懈。〉已過勿發，〈言人已過誤無所傷害勿發揚〉失言勿掎，〈有人失言，勿掎角之。〉不善勿遂，〈已有不善，不可遂行。〉行事勿留。〈宜行之事，勿令留滯。〉君子入官，有此六者，則身安譽至，而政從矣。〈眾從其政，無違教也。〉且夫忿數者，官獄所由生也；距諫者，慮之所以塞也；慢易者，禮之所以失也；怠惰者，時之所以後也；奢侈者，財之所以不足也；專獨者，事之所以不成也。君子入官，除此六者，則身安譽至，而政從矣。故君子南面臨官，大域之中而公治之，〈大域，猶辜較也。〉精智而略行之。〈以精知之略行，舉其要而行之。〉合是忠信，考是大倫，存是美惡，進是利而除是害，無求其報焉，而民之情可得也。夫臨之無抗民之惡，〈治民無抗揚之志也。〉勝之無犯民之言，〈以慎勝民。言不犯民。〉量之無佼民之辭，〈佼，猶周也。度量而施政，辭不周民也。〉養之無擾於其時，愛之無寬於刑法，〈言雖愛民，不可寬於刑法。威克其愛，故事無不成也。〉若此，則身安譽至而民得也。君子以臨官所見則邇，故明不可蔽也。〈所見邇，謂察於微也。〉所求於邇，故不勞而得也。〈所求者近，故不勞而得也。〉所以治者約，故不用眾而譽立。凡法象在內，故法不遠而源泉不竭。〈法象近，在於內，故不遠，而源泉不竭盡。〉是以天下積而本不寡，〈言天下之事皆積聚，而成如源泉之本。非徒不竭，乃不寡。〉短長得其量，人誌治而不亂。政德貫乎心，藏乎志，形乎色，發乎聲。若此而身安譽至，民咸自治矣。是故臨官不治則亂，亂生則爭之者至，爭之至又於亂。〈小亂則爭，爭之甚者，又大亂至矣也。〉明君必寬裕以容其民，慈愛優柔之，而民自得矣。行者，政之始也。〈行為政始，言民從行不從言也。〉說者，情之導也。〈言說者，但導達其情。〉善政行易而民不怨，〈言善政行簡易，而民無怨者也。〉言調說和則民不變。〈調，適也。言適於事，說和於民，則不變。〉法在身則民象，〈言法度常在身，則民法之。〉明在己則民顯之。若乃供己而不節，則財利之生者，微矣。〈言自供不節於財，財不可供，生財之道微矣。〉貪以不得，則善政必簡矣。〈言徒貪於不得財，善政則簡略而不修也。〉茍以亂之，則善言必不聽也。詳以納之，則規諫日至。〈納善言也。〉言之善者，在所日聞；〈日聞善言，可行於今日也。〉行之善者，在所能為。故君上者，民之儀也；有司執政者，民之表也；邇臣便僻者，群仆之倫也。〈僻，宜為辟。便辟，執事在君之左右者。倫，紀也。為眾之紀。〉故儀不正，則民失；表不端，則百姓亂；邇臣便僻，則群臣汙矣。是以人主不可不敬乎三倫。君子修身反道，察裏言而服之；〈服，行。〉則身安譽至，終始在焉。故夫女子必自擇絲麻，良工必自擇貌材，賢君必自擇左右。勞於取人，佚於治事。君子欲譽，則必謹其左右。為上者，譬如緣木焉，務高而畏下滋甚。六馬之乖離，必於四達之交衢。萬民之叛道，必於君上之失政。上者尊嚴而危，民者卑賤而神，〈君有愛思之心，感於民，故謂如神。〉愛之則存，惡之則亡。長民者，必明此之要。故南面臨官，貴而不驕，富而能供。〈供，宜為共。古恭字也。〉有本而能圖末，修事而能建業。〈既能修治舊事，又人君能建乎功業也。〉久居而不滯，情近而暢乎遠。察一物而貫乎多，治一物而萬物不能亂者；以身本者也。君子蒞民，不可以不知民之性，而達諸民之情。既知其性，又習其情，然後民乃從命矣。故世舉則民親之，政均則民無怨。故君子蒞民，不臨以高，〈不亢揚也。〉不導以遠，不責民之所不為，不強民之所不能。以明王之功，不因其情，則民嚴而不迎。〈迎，奉也。民嚴，畏其上而不奉迎其教。〉篤之以累年之業，不因其力，則民引而不從。〈引，弘也。教之以非其力之所堪，則民引而不從其教也矣。〉若責民所不為，強民所不能；則民疾，疾則僻矣。〈民疾其上，即邪僻之心生。〉古者聖主冕而前旒，所以蔽明也；纮紞充耳，所以掩聰也。水至清則無魚，人至察則無徒。枉而直之，使自得之；優而柔之，使自求之；〈優，寬也。柔，和也。使自求其宜也。〉揆而度之，使自索之。〈揆度其法，以開示之，使自索得之也。〉民有小罪，必求其善，以赦其過。民有大罪，必原其故，以仁輔化。如有死罪，其使之生，則善也。是以上下親而不離，道化流而不蘊。〈蘊，滯積也。〉故德者，政之始也。政不和，則民不從其教矣；不從教，則民不習；不習，則不可得而使也。君子欲言之見信也，莫善乎先虛其內；〈虛其內，謂直道而行，無情故也。〉欲政之速行也，莫善乎以身先之；欲民之速服也，莫善乎以道御之。故雖服必強。〈言民雖服，必以威強之，非心服也哉。〉自非忠信，則無可以取親於百姓者矣；內外不相應，則無已取信於庶民者矣。此治民之至道矣，入官之大統矣。」


子張既聞孔子斯言，遂退而記之。


困誓第二十二


子貢問於孔子曰：「賜倦於學，困於道矣。願息於事君，可乎？」


孔子曰：「詩云：『溫恭朝夕，執事有恪。』〈敬也。〉事君之難也，焉可息哉？」


曰：「然則賜願息而事親。」


孔子曰：「詩云：『孝子不匱，永錫爾類。〈匱，竭也。類，善也。孝子之道，不匱竭者。能以類相傳，長錫爾以善道也。〉』事親之難也，焉可以息哉？」


曰：「然賜請願息於妻子。」


孔子曰：「詩云：『刑於寡妻，至於兄弟，以御於家邦。〈刑，法也。寡，適也。御，正也。文王以正法接其寡妻，至於同姓兄弟，以正治天下之國家者矣。〉』妻子之難也，焉可以息哉？」


曰：「然賜願息於朋友。」


孔子曰：「詩云：『朋友攸攝，攝以威儀。』朋友之難也，焉可以息哉？」


曰：「然則賜願息於耕矣。」


孔子曰：「詩云：『晝爾於茅，宵爾索绹。亟其乘屋，其始播百穀。〈宵，夜。绹，絞也。當以時治屋也。亟，疾也。當亟乘爾屋以善治之也。其復當修農播百穀，言無懈怠。〉』耕之難也，焉可以息哉？」


曰：「然則賜將無所息者也。」


孔子曰：「有焉。自望其廣，則睪如也。〈廣，反為壙。睪，高貌。墉而高冢是也。〉視其高，則填如也。〈填，塞實貌也。冢雖高而塞實也。〉察其從，則隔如也。〈言其隔而不得復相從也。〉此其所以息也矣。」


子貢曰：「大哉乎，死也。君子息焉，小人休焉。大哉乎，死也。」




孔子自衛將入晉，至河，聞趙簡子殺竇犨鳴犢，及舜華。乃臨河而嘆曰：「美哉水，洋洋乎。丘之不濟，此命也夫。」


子貢趍而進曰：「敢問何謂也？」


孔子曰：「竇犨鳴犢，舜華，晉之賢大夫也。趙簡子未得志之時，須此二人而後從之。及其已得志也，而殺之。丘聞之：刳胎殺夭，則麒麟不至其郊；竭澤而漁，則蛟龍不處其淵；覆巢破卵，則凰凰不翔其邑。何則？君子違傷其類者也。〈違，去也。違，或為諱也。〉鳥獸之於不義，尚知避之，況於人乎？」


遂還息於鄒，作盤琴以哀之。〈盤操，琴曲名也。〉




子路問於孔子曰：「有人於此，夙興夜寐，耕蕓樹藝，手足胼胝，以養其親。然而名不稱孝，何也？」


孔子曰：「意者身不敬與？辭不順與？色不悅與？古之人有言曰：『人與己與不汝欺。』〈言人與己，事實相通，不相欺也。〉今盡力養親而無三者之闕，何謂無孝之名乎？」




孔子曰：「由，汝誌之，吾語汝。雖有國士之力，而不能自舉其身；非力之少，勢不可矣。夫內行不修，身之罪也；行修而名不彰，友之罪也。行修而名自立。故君子入則篤行，出則交賢。何謂無孝名乎？」




孔子遭厄於陳蔡之間，絕糧七日，弟子餒病，孔子弦歌。


子路入見曰：「夫子之歌，禮乎？」


孔子弗應，曲終而曰：「由，來，吾語汝。君子好樂，為無驕也；小人好樂，為無懾也。〈懾，懼。〉其誰之子，不我知而從我者乎？」〈其誰之子，猶言以誰氏子。謂子路曰：雖從我而不知我也。〉


子路悅，援戚而舞，三終而出，明日免於厄。


子貢執轡曰：「二三子從夫子而遭此難也，其弗忘矣。」


孔子曰：「善。惡何也？〈善子貢言也。惡何，猶言是何也。〉夫陳蔡之間，丘之幸也。二三子從丘者，皆幸也。吾聞之：君不困，不成王；烈士不困，行不彰。庸知其非激憤厲志之始，於是乎在？」




孔子之宋，匡人簡子以甲士圍之。子路怒，奮戟將與戰。孔子止之曰：「惡有修仁義而不免世俗之惡者乎？夫詩書之不講，禮樂之不習，是丘之過也。若以述先王，好古法而為咎者，則非丘之罪也。命之夫。歌，予和汝。」


子路彈琴而歌，孔子和之。曲三終，匡人解甲而罷。


孔子曰：「不觀高崖，何以知顛墜之患？不臨深泉，何以知沒溺之患？不觀巨海，何以知風波之患？失之者，其在此乎？〈不在此三者之或也。〉士慎此三者，則無累於身矣。」




子貢問於孔子曰：「賜既為人下矣，而未知為人下之道。敢問之。」


子曰：「為人下者，其猶土乎？汨之之深，則出泉。〈汨，渥。〉樹其壤則百穀滋焉，草木植焉，禽獸育焉。生則出焉，死則入焉。多其功而不意，〈功雖多而無所意也。〉弘其志而無不容。〈為人下者，當弘志如地無所不容也。〉為人下者以此也。」




孔子適鄭，與弟子相失，獨立東郭門外。或人謂子貢曰：「東門外有一人焉，其長九尺有六寸，河目隆顙。〈河目，上下匡平而長。顙，頰也。〉其頭似堯，其頸似臯繇，其肩似子產。然自腰已下，不及禹者三寸。累然如喪家之狗。」〈喪家狗，主人哀荒，不見飯食，故累然不得意。孔子生於亂世，道不得行，故累然，是不得意之貌也。〉


子貢以告，孔子欣然而嘆曰：「形狀永也。如喪家之狗，然乎哉？然乎哉？」




孔子適衛，路出於蒲，會公叔氏以蒲叛衛而止之。


孔子弟子有公良儒者，為人賢，長有勇力。以私車五乘從夫子行，喟然曰：「昔吾從夫子遇難於匡，又伐樹於宋。〈孔子與弟子行禮於大樹之下。桓魋欲害之，故先伐其樹焉。〉今遇困於此，命也夫。與其見夫子仍遇於難，寧我鬥死。」挺劍而合眾，將與之戰。


蒲人懼，曰：「茍無適衛，吾則出子以盟。」


孔子而出之東門，孔子遂適衛。


子貢曰：「盟可負乎？」


孔子曰：「要我以盟，非義也。」


衛侯聞孔子之來，喜而於郊迎之。問伐蒲，對曰：「可哉？」


公曰：「吾大夫以為蒲者，衛之所以恃晉楚也。伐之，無乃不可乎？」


孔子曰：「其男子有死之志。〈公叔氏欲蒲適他國。故男子欲死之不樂適也。〉吾之所伐者，不過四五人矣。」〈本與叔孫同伴者也。〉


公曰：「善。」卒不果伐。


他日，靈公又與夫子語，見飛鴈過而仰視之，色不悅。孔子乃逝。〈逝，行。〉




衛蘧伯玉賢而靈公不用，彌子瑕不肖反任之，史魚驟諫而不從。


史魚病將卒，命其子曰：「吾在衛朝不能進蘧伯玉，退彌子瑕，是吾為臣不能正君也。生而不能正君，則死無以成禮。我死，汝置屍牖下，於我畢矣。」〈禮，餅含於牖下，小歛於戶內，大歛於阼，殯於客位也。〉其子從之。


靈公吊焉，怪而問焉。其子以其父言告公。公愕然失容曰：「是寡人之過也。」於是命之殯於客位。進蘧伯玉而用之，退彌子瑕而遠之。


孔子聞之曰：「古之列諫之者，死則已矣。未有若史魚死而屍諫，忠感其君者也。不可謂直乎？」


五帝德第二十三


宰我問於孔子曰：「昔者吾聞諸榮伊曰：『黃帝三百年。』請問黃帝者，人也？抑非人也？何以能至三百年乎？」


孔子曰：「禹、湯、文武、周公，不可勝以觀也。而上世黃帝之問，將謂先生難言之故乎？」〈言禹湯已下，不可勝觀。乃問上世黃帝，將為先生長老難言之故問。〉


宰我曰：「上世之傳，隱微之說，卒采之辯，〈采，事也。辯，說也。卒，終也。其事之說也。〉闇忽之意；〈闇忽，久遠不明。〉非君子之道者，則予之問也固矣。」〈固陋不得其問。〉


孔子曰：「可也，吾略聞其說。黃帝者，少昊之子，曰軒轅。生而神靈，弱而能言，幼齊叡莊，敦敏誠信。長聰明，治五氣，〈五行之氣。〉設五量，〈五量，權衡、升斛、尺丈、里步、十百。〉撫萬民，度四方。〈商度四方而撫安定。〉服牛乘馬，擾馴猛獸，以與炎帝戰於阪泉之野，〈炎帝，神農氏之後也。〉三戰而後克之。始垂衣裳，作為黼黻，〈白與黑謂之黼，若斧文。黑與青謂之黻，若兩已相戾。〉治民以順天地之紀，知幽明之故，達生死存亡之說，播時百谷，〈時，是。〉嘗味草木，仁厚及於鳥獸昆蟲。考日月星辰，勞耳目，勤心力，用水火財物以生民。民賴其利，百年而死；民畏其神，百年而亡；民用其教，百年而移；故曰黃帝三百年。」


宰我曰：「請問帝顓頊。」


孔子曰：「五帝用說，三王有度。〈五帝久遠，故用說也。三王邇，則有成法度。〉汝欲一日遍聞遠古之說，躁哉，予也。」


宰我曰：「昔予也聞諸夫子曰：『小子毋或宿。』故敢問。」〈有所問當問，勿令更宿也。〉


孔子曰：「顓頊：黃帝之孫，昌意之子，曰高陽。淵而有謀，疏通以知遠，養財以任地，履時以象天，依鬼神而制義，治氣性以教眾，潔誠以祭祀，巡四海以寧民。北至幽陵，南暨交趾，西抵流沙，東極蟠木。動靜之神，小大之物，日月所照，莫不底屬。」〈底，平。四遠皆平而來服屬之也。〉


宰我曰：「請問帝嚳。」


孔子曰：「玄枵之孫，喬極之子，曰高辛。生而神異，自言其名。博施厚利，不於其身；聰以知遠，明以察微。仁以威，惠而信；以順天地之義。知民所急，修身而天下服，取地之財而節用焉。撫教萬民而誨利之，歷日月之生朔而迎送之，明鬼神而敬事之。其色也和，其德也重，其動也時，其服也哀。春夏秋冬育護天下，日月所照，風雨所至，莫不從化。」


宰我曰：「請問帝堯。」


孔子曰：「高辛氏之子，曰陶唐。其仁如天，其智如神。就之如日，望之如雲。富而不驕，貴而能降。伯夷典禮，夔龍典樂。〈舜時，夔典樂，龍作納言。然則堯時龍，亦典樂者也。〉舜時而仕，趨視四時，務元民始之。〈務先民事，以為始也。〉流四凶而天下服，其言不忒，其德不回。四海之內，舟輿所及，莫不夷說。」〈夷，平心。說，古通以為悅字。〉


宰我曰：「請問帝舜。」


孔子曰：「喬牛之孫，瞽瞍之子也，曰有虞。舜孝友聞於四方，陶漁事親。〈為陶器，躬捕魚，以養父母。〉寬裕而溫良，敦敏而知時。畏天而愛民，恤遠而親近。承受大命，依於二女，〈堯妻舜以二女。舜動靜謀之於二女。〉叡明智通，為天下帝。命二十二臣率堯舊職，躬己而已。天平地成，巡狩四海，五載一始。三十年在位，嗣帝五十載。陟方嶽，死於蒼梧之野而葬焉。」


宰我曰：「請問禹。」


孔子曰：「高陽之孫，鯀之子也，曰夏后。敏給克齊，其德不爽。〈爽，忒。〉其仁可親，其吾可信。聲為律，身為度。〈以身為法度也。〉亹亹穆穆，為紀為綱。其功為百神之主，〈禹治水，天下既平。然後百神得其所。〉其惠為民父母。左準繩，右規矩；〈左右，言常用也。〉履四時，〈所行，不違四時之宜。〉據四海。任臯繇、伯益，以贊其治。興六師，以征不序。四極之民，莫敢不服。」


孔子曰：「予！ 大者如天，小者如言，民悅至矣。予也，非其人也。」〈言不足以明五帝之德也。〉


宰我曰：「予也不足以戒，敬承矣。」


他日，宰我以語子貢，子貢以復孔子。子曰：「吾欲以顏狀取人也，則於滅明改矣。吾欲以言辭取人也，則於宰我改之矣。吾欲以容貌取人也，則於子張改之矣。」


宰我聞之，懼。弗敢見焉。

五帝第二十四


季康子問於孔子曰：「舊聞五帝之名，而不知其實。請問何謂五帝？」


孔子曰：「昔丘也聞諸老聃曰：『天有五行，水火金木土，分時化育，以成萬物。〈一歲三百六十日，五行各主七十二日也。化生長育一歲之功，萬物莫敢不成。〉』其神謂之五帝。〈五帝，五行之神。佐生物者而讖緯，皆為之名字，亦為妖怪妄言。〉古之王者，易代而改號，取法五行。五行更王，終始相生，亦象其義。〈法五行更王，終始相生。始以木德王天下，其次以生之行轉相承。而諸說乃謂五精之帝，下生王者其為帝。其為蔽惑，無可言也。更，古衡反。王音旺。〉故其為明王者而死配五行，是以太皞配木，炎帝配火，黃帝配土，少皞配金，顓頊配水。」


康子曰：「太皞氏其始之木何如？」


孔子曰：「五行用事，先起於木。木，東方萬物之初皆出焉，是故王者則之，而首以木德王天下。其次則以所生之行，轉相承也。」〈木生火，火生土之屬。王音旺。〉


康子曰：「吾聞：句芒為木正，祝融為火正，蓐收為金正，玄冥為水正，后土為土正。此則五行之主，而不亂稱曰帝者，何也？」


孔子曰：「凡五正者，五行之官名。五行佐成上帝而稱五帝。太皞之屬配焉，亦云帝，從其號。〈天至尊，物不可以同其號，亦兼稱上帝。上天以其五行，佐成天事，謂之五帝。以地有五行，而其精神在上，故亦為帝。五帝，黃帝之屬，故亦稱帝。亦從天五帝之號，故王者雖號稱帝，而不或曰天帝，而曰天子者。而天子與父，其尊卑相去遠矣。曰天王者，言乃天下之王也。〉昔少皞氏之子有四叔，曰重、曰該、曰修、曰熙。實能金、木及水。使重為勾芒，該為蓐收，修及熙為玄冥。顓頊氏之子曰黎，為祝融。共工氏之子，曰勾龍，為后土。此五者，各以其所能業為官職。〈各以一行之官，為職業之事。〉生為上公，死為貴神，別稱五祀，不得同帝。」〈五祀，上公之神，故不得稱帝也。正史者，五正不及五帝，五帝不及天地。而不設者，以祭社為祭地。不亦失之遠矣。且土與火水俱為五行，是地之子也。以子為母，不亦顛倒失尊卑之序也。〉


康子曰：「如此之言，帝王改號於五行之德，各有所統，則其所以相變者，皆主何事？」〈在木家而尚赤，所以問也。〉


孔子曰：「所尚則各從其所王之德次焉。〈木次火。而木家尚赤者，以木德義之著，修其母兼其子。〉夏後氏以金德王，色尚黑，大事歛用昏，〈大事，喪。昏時，亦黑也。〉戎事乘驪，〈黑馬也。〉牲用玄；殷人用水德王，色尚白，〈水家尚青，而尚白者避土家之尚青。〉大事歛用日中，〈日中，白也。〉戎事乘翰，〈翰，白色馬。〉牲用白；周人以木德王，色尚赤，大事歛用日出，〈日出時，亦赤也。〉戎事乘騵，〈騵，馬白腹。〉牲用骍。〈骍，赤色也。〉此三代之所以不同。」


康子曰：「唐虞二帝，其所尚者何色？」


孔子曰：「堯以火德王，色尚黃。舜以土德王，色尚青。」〈土家宜尚白。土者四行之主，王於四季。五行用事，先起於水，色青，是以水家避土。土家尚白。〉


康子曰：「陶唐、有虞、夏后、殷周獨不配五帝。意者德不及上古耶，將有限乎？」


孔子曰：「古之平治水土，及播殖百谷者眾矣。唯句龍氏兼食於社，〈兼，猶配也。〉而棄為稷神，易代奉之，無敢益者，明不可與等。故自太皞以降，逮於顓頊，其應五行而王。數非徒五而配五帝，是其德不可以多也。」


執轡第二十五


閔子騫為費宰，問政於孔子。


子曰：「以德以法。夫德法者，御民之具，猶御馬之有銜勒也。君者，人也。吏者，轡也。刑者，策也。夫人君之政，執其轡策而已。」


子騫曰：「敢問古之為政？」


孔子曰：「古者天子以內史為左右手，〈內史，掌王八柄及敘事之法。受納以詔，王聽治命。孤卿大夫則策命以四方之事書，則讀之。王制祿則書之，策賞則亦如之，故王以為左右手。費，芳未反。〉以德法為銜勒，以百官為轡，以刑罰為策，以萬民為馬，故御天下數百年而不失。善御馬：正銜勒，齊轡策，均馬力，和馬心。故口無聲而馬應轡，策不舉而極千里。善御民，壹其德法，正其百官，以均齊民力，和安民心。故令不再而民順從，刑不用而天下治。是以天地德之，〈天地以有為德。〉而兆民懷之。〈懷，歸。〉夫天地之所德，兆民之所懷；其政美，其民而眾稱之。〈其民為眾，所稱舉也。〉今人言五帝三王者，其盛無偶，威察若存，〈其盛以明察帝若存。〉其故何也？其法盛，其德厚，故思其德，必稱其人。朝夕祝之，升聞於天，上帝俱歆用永厥世而豐其年。不能御民者，棄其德法，專用刑辟；譬猶御馬，棄其銜勒而專用棰策，其不制也，可必矣。夫無銜勒而用棰策，馬必傷，車必敗；無德法而用刑，民必流，國必亡。治國而無德法，則民無修；民無修，則迷惑失道。如此上帝必以其為亂天道也。茍亂天道，則刑罰暴，上下相諛，〈諂諛。〉莫知念忠，俱無道故也。今人言惡者，必比之於桀紂。其故何也？其法不聽，其德不厚。故民惡其殘虐，莫不籲嗟，朝夕祝之，升聞於天；上帝不蠲，降之以禍罰，災害並生，用殄厥世。故曰德法者，御民之本。古之御天下者，以六官總治焉。冢宰之官以成道，〈治官所以成道。〉司徒之官以成德，〈教官所以成德。〉宗伯之官以成仁，〈祀官所以成仁。〉司馬之官以成聖，〈治官所以成聖，聖通征伐，所以通天下也。〉司寇之官以成義，〈刑官所以成義。〉司空之官以成禮。〈事官所以成禮，禮非事不立也。〉六官在手以為轡，〈司會。〉均仁以為納，〈納，驂馬轡。轡系軾前者。司會掌邦之六典八法之戒，以周知四方之治，冢宰之副。故不在其六轡，至當納位。〉故曰御四馬者，執六轡；御天下者，正六官。是故善御馬者，正身以總轡，均馬力，齊馬心，回旋曲折，唯其所之。故可以取長道，可赴急疾。此聖人所以御天地與人事之法則也。天子以內史為左右手，以六官為轡。已而與三公為執六官，均五教，齊五法。〈仁義禮智信之法也。〉故亦唯其所引，無不如志，以之道則國治，〈冢宰、治官。〉以之德則國安，〈德教成以之仁，則國和。禮之用，和為貴，則國安。〉以之仁則國和，以之聖則國平，〈通治遠近，則國平也。〉以之禮則國安，〈事物以禮，則國定也。〉以之義則國義，〈義，平也。刑罰當罪，則國平。〉此御政之術。過失，人之情，莫不有焉；過而改之，是為不過。故官屬不理，分職不明，法政不一，百事失紀，曰亂；亂則飭冢宰。〈飭，謂整攝人也。〉地而不殖，財物不蕃，萬民饑寒，教訓不行，風俗淫僻，人民流散，曰危；危則飭司徒。父子不親，長幼失序，君臣上下，乖離異志 ，曰不和；不和則飭宗伯。賢能而失官爵，功勞而失賞祿，〈司勛之職，屬之司馬。〉士卒疾怨，兵弱不用，曰不平；不平則飭司馬。刑罰暴亂，奸邪不勝，曰不義；不義則飭司寇。度量不審，舉事失理，都鄙不修，財物失所，曰貧；貧則飭司空。故御者，同是車馬，或以取千里，或不及數百里。其所謂進退緩急，異也。夫治者同是官法，或以致平，或以致亂者，亦其所以為進退緩急異也。古者天子常以季冬考德正法，以觀治亂。德盛者，治也；德薄者，亂也。故天子考德，則天下之治亂，可坐廟堂之上而知之。夫德盛則法修，德不盛則飭，法與政咸德而不衰。〈法與政皆合於德，則不殺。〉故曰王者又以孟春論之德及功能。能德法者為有德，能行德法者為有行，〈行，下孟反。〉能成德法者為有功，能治德法者為有智。故天子論吏而德法行，事治而功成。夫季冬正法，孟春論吏，治國之要。」


子夏問於孔子曰：「商聞易之生人及萬物，鳥獸昆蟲，各有奇耦，氣分不同，〈易主天地以生萬物言受氣各有分數不齊同分扶問反〉而凡人莫知其情，唯達德者能原其本焉。天一，地二，人三，三如九，九九八十一，一主日，日數十，故人十月而生；〈一主日從一而生日者陽從奇數日數十從甲至癸也〉八九七十二，偶以從奇，奇主辰，辰為月，月主馬，故馬十二月而生；〈偶以承奇陰以承陽辰數十二從子至亥也奇居宜反〉七九六十三，三主鬥，鬥主狗，故狗三月而生；〈鬥次日月故以主鬥〉六九五十四，四主時，時主豕，故豕四月而生；〈音不過五故五為音〉四九三十六，六為律，律主鹿，故鹿六月而生；三九二十七，七主星，星主虎，故虎七月而生；〈星二十八宿為四方方有七度七主星也〉二九一十八，八主風，風為蟲，故蟲八月而生；〈風之數盡於八凡蟲為風風為蟲也〉其餘各從其類矣。鳥魚生陰而屬於陽，故皆卵生。魚游於水，鳥遊於雲，故立冬則燕雀入海化為蛤。蠶食而不飲，蟬飲而不食，蜉蝣不飲不食，萬物之所以不同。介鱗夏食而冬蟄，〈介甲蟲也〉龁吞者八竅而卵生，〈八竅鳥屬龁下沒反〉齟𪚅者九竅而胎生，〈九竅，人及獸屬。齟，壯所反；𪚅，疾雀反〉四足者無羽翼，戴角者無上齒，無角無前齒者膏，無角無後齒者脂，〈淮南取此義曰無角者膏而無前有角者脂而無後膏豚屬而脂羊屬無前後皆謂其銳小者也〉晝生者類父，夜生者似母，是以至陰主牝，至陽主牡。敢問其然乎？」孔子曰：「然，吾昔聞老聃亦如汝之言。」子夏曰：「商聞山書曰：『地東西為緯，南北為經，山為積德，川為積刑，高者為生，下者為死，丘陵為牡，溪谷為牝，蚌蛤龜珠，與日月而盛虛。〈月盛則蚌蛤之屬滿月虧則虛〉是故堅土之人剛，弱土之人柔，墟土之人大，沙土之人細，息土之人美，㘪土之人醜。〈㘪，耗字也。息土細致，㘪土麤疏者也〉食水者善遊而耐寒，食土者無心而不息，〈螟屬不氣息也〉食木者多力而不治，〈血氣不治淮南子曰多力而弗戾亦不治之貌者也〉食草者善走而愚，食桑者有緒而蛾，食肉者勇毅而捍，食氣者神明而壽，食谷者智惠而巧，不食者不死而神。故曰羽蟲三百有六十，而鳳為之長；毛蟲三百有六十，而麟為之長；甲蟲三百有六十，而龜為之長；鱗蟲三百有六十而龍為之長；？蟲三百有六十而人為之長。此幹？之美也。〈幹天？地〉』殊形異類之數，王者動必以道動，靜必以道靜，必順理以奉天地之性，而不害其所主，謂之仁聖焉？」


子夏言終而出。子貢進曰：「商之論也，何如？」


孔子曰：「汝謂何也？」


對曰：「微則微矣，然則非治世之待也。」


孔子曰：「然，各其所能。」〈孔子曰然。子貢治世不待世事，世事之急，然亦各其所知能也。〉


本命解第二十六


魯哀公問於孔子曰：「人之命與性何謂也？」


孔子對曰：「分於道，謂之命；〈分於道，謂始得為人。故下句云：「性命之始。」〉形於一，謂之性。〈人各受陰陽，以剛柔之性，故曰「形於一」也。〉化於陰陽：象形而發，謂之生；化窮數盡，謂之死。故命者，性之始也；死者，生之終也。有始，則必有終矣。人始生而有不具者五焉：目無見、不能食、不能行、不能言、不能化。及生三月而微煦，〈煦，睛人也。煦，子句反。〉然後有見。八月生齒，然後能食。三年？合，然後能言。十有六而精通，然後能化。陰窮反陽，故陰以陽變；陽窮反陰，故陽以陰化。是以男子八月生齒，八歲而齔。女子七月生齒，七歲而齔，十有四而化。一陽一陰，奇偶相配；〈陽，奇數。陰，偶數。？，桑才反。齔，初覲反。奇，居宜反。〉然後道合化成。性命之端，形於此也。」


公曰：「男子十六精通，女子十四而化，是則可以生民矣。而《禮》『男子三十而有室，女子二十而有夫』也。豈不晚哉？」


孔子曰：「夫禮言其極，不是過也。男子二十而冠，有為人父之端，女子十五許嫁，有適人之道，於此而？，則自婚矣。群生閑藏乎陰，而為化育之始，〈陰，為冬也。冬藏物而為化育始。〉故聖人因時以合偶，男子窮天數也。極霜降而婦功成，嫁娶者行焉。〈季秋霜降，嫁娶者始於此。《詩》云「將子無怒，秋以為期」也。〉冰泮而農桑起，婚禮而殺於此。〈泮，散也。正月農事起，蠶者采桑，婚禮始殺。言未正也。至二月，農事始起。會男女之無夫家者，奔者期盡此月故也。《詩》云：「士如歸妻，迨冰未泮。」言如欲使妻歸，當及冰未泮散之盛時也。〉〈殺，所戒反。〉男子者，任天道而長萬物者也。知可為，知不可為；知可言，知不可言；知可行，知不可行者。是故審其倫而明其別，謂之知；所以效匹夫之聽也。〈聽，宜為德。〉女子者，順男子之教而長其理者也。〈為男子長養其理也〉是故無專制之義，而有三從之道：幼從父兄，既嫁從夫，夫死從子。言無再醮之端。〈始嫁言醮。禮無再醮之端。統言不改事人也。醮，子肖反。〉教令不出於閨門，事在供酒食而已，無閫外之非儀也。〈閫，門限。婦人以自專，無閫外之威儀。《詩》云：「無非無儀，酒食是議。」閫，苦本反。〉不越境而奔喪；事無擅為，行無獨成；參知而後動，可驗而後言；晝不遊庭，夜行以火；所以效匹婦之德也。」〈行，下孟反。〉


孔子遂言曰：「女有五不取：〈逆家子也。亂家子也。世有刑人子也。世有惡疾子也。喪父長子也。此五者，皆不取也矣。〉逆家子者，〈謂其逆德。〉亂家子者，〈謂其亂倫。〉世有刑人子者，〈謂其棄於人也。〉有惡疾子者，〈謂其棄於天也。〉喪父長子。〈謂其無受命也。〉婦有七出，三不去。七出者：〈不順父母，出。無子，出。淫僻，出。嫉妒，出。惡疾，出。多口舌，出。竊盜，出。〉不順父母出者，〈謂其逆德也〉無子者，〈謂其絕世也。〉淫僻者，〈謂其亂族也。〉嫉妒者，〈謂其亂家也。〉惡疾者，〈謂其不可供粢盛也〉多口舌者，〈謂其離親也。〉竊盜者。〈謂其反義也。〉三不去者：謂有所取無所歸，〈一也。〉與共更三年之喪，〈二也。〉先貧賤，後富貴。〈三也。〉凡此，聖人所以順男女之際、重婚姻之始也。」




孔子曰：「禮之所以象五行也，〈服之制有五等。〉其義四時也，故喪禮有舉焉，有恩有義，有節有權。〈所以舉象四時。〉其恩厚者其服重，故為父母斬衰三年，以恩制者也；門內之治恩掩義，門外之治義掩恩，資於事父以事君而敬同，尊尊貴貴，義之大也，故為君亦服衰三年，以義制者也；三日而食，三月而沐，期而練，毀不滅性，不以死傷生，喪不過三年，齊衰不補，墳墓不修，除服之日，鼓素琴，示民有終也，凡此以節制者也。
資於事父以事母而愛同，天無二日，國無二君，家無二尊，以治之，故父在為母齊衰期者，見無二尊也；百官備，百物具，不言而事行者，扶而起，〈謂天子諸侯也。〉言而後事行者，杖而起，〈卿大夫士也。〉身自執事行者，面垢而已，〈謂庶人也。〉此以權制者也。親始死三日不怠，三月不懈，期悲號，三年憂哀之殺也，聖人因殺以制節也。」〈殺，所戒反。〉


論禮第二十七


孔子閑居，子張、子貢、言遊侍，論及於禮。


孔子曰：「居，汝三人者。吾語汝以禮，周流無不遍也。」


子貢越席而對曰：「敢問如何？」


子曰：敬而不中禮，謂之野。恭而不中禮，謂之給。勇而不中禮，謂之逆。」子曰：「給奪慈仁。」〈巧言足恭，捷給之人，似仁非仁，故言「給奪慈仁」。中，陟仲反，下同。〉


子貢曰：「敢問將何以為此中禮者？」


子曰：「禮乎，夫禮所以制中也。」


子貢退，言遊進曰：「敢問禮也，領惡而全好者與？」〈領，理。惡，烏故反。好，呼報反。與，羊諸反。〉


子曰：「然。」


子貢問：「何也？」


子曰：「郊社之禮，所以仁鬼神也；禘嘗之禮，所以仁昭穆也；饋奠之禮，所以仁死喪也；射饗之禮，所以仁鄉黨也；食饗之禮，所以仁賓客也。明乎郊社之義，禘嘗之禮，治國其如指諸掌而已。是故居家有禮，故長幼辯以之；閨門有禮，故三族和以之；朝廷有禮，故官爵序以之；田獵有禮，故戎事閑以之；軍旅有禮，故武功成。是以宮室得其度，鼎俎得其象，物得其時，樂得其節，車得其軾，鬼神得其享，喪紀得其哀，辯說得其黨，〈黨，類。〉百官得其體，政事得其施。〈各得其所宜，施行之。〉加於身而措於前，凡眾之動，得其宜也。」


言遊退，子張進曰：「敢問禮何謂也？」


子曰：「禮者，即事之治也。君子有其事，必有其治。治國而無禮，譬猶瞽之無相，倀倀乎何所之？〈相，息亮反。倀，三良反。〉譬猶終夜有求於幽室之中，非燭何以見？故無禮：則手足無所措，耳目無所加，進退揖讓無所制。是故以其居處長幼失其別，閨門三族失其和，朝廷官爵失其序，田獵戎事失其策，軍旅武功失其勢，宮室失其度，鼎俎失其象，物失其時，樂失其節，車失其軾，鬼神失其享，喪紀失其哀，辯說失其黨，百官失其體，政事失其施。加於身而措於前，凡動之眾失其宜。如此，則無以祖洽四海。」〈祖，始也。洽，合。無禮則無以為眾法，無以合聚眾。〉


子曰：「慎聽之，汝三人者。吾語汝，禮猶有九焉，大饗有四焉。〈語汝有九。其四大饗，所以待賓之禮。其五動靜之威儀也。語，魚據反。〉茍知此矣，雖在畎畝之中，事之聖人矣。〈在畎畝之中，猶焉為聖人。〉兩軍相見，揖讓而入門，入門而懸興。〈興，作樂，一也。〉揖讓而升堂，升堂而樂闋。〈二也。〉下管象舞，夏鑰序興，〈下管，堂下吹管。象，武舞也。夏，文舞也。執鑰，鑰如笛，序以更作。三也。〉陳其薦俎，序其禮樂，備其百官。〈四也。所以大饗有四也。〉如此而後君子知仁焉。行中規，〈五也。行，下孟反。中，陟仲反。〉旋中矩，〈六也。〉鑾和中采薺，〈采薺，樂曲名，所以為和鑾之節。七也。〉客出以雍，〈雍，樂曲名，在周頌。八也。〉徹以振羽。〈亦樂曲名。九也。〉是故君子無物而不在於禮焉。入門而金作，示情也；〈金既鳴聲，終始若一，故以示情也。〉升歌清廟，示德也；〈清廟，所以頌文王之德也。〉下管象舞，示事也。〈凡舞舉事。〉是故古之君子，不必親相與言也，以禮樂相示而已。夫禮者，理也；樂者，節也。無禮不動，無節不作。不能詩，於禮謬；〈詩以言禮。〉不能樂，於禮素；〈素，質。〉於德薄，於禮虛。」〈非其人，則禮不虛行。〉


子貢作而問曰：「然則夔其窮與？」〈言達於樂而不達於禮者也。與音余。〉


子曰：「古之人與上古之人也，達於禮而不達於樂，謂之素；達於樂而不達於禮，謂之偏。〈達，謂遍有。所達非殊。〉夫夔達於樂而不達於禮，是以傳於此名也，古之人也。〈言達於樂多故，遂傳名樂。〉凡制度在禮，文為在禮。行之，其在人乎？」


三子者既得聞此論於夫子也，煥若發蒙焉。




子夏侍坐於孔子曰：「敢問詩云：『愷悌君子，民之父母』，何如斯可謂民之父母？」


孔子曰：「夫民之父母，必達於禮樂之源，以致五至而行三無，以橫於天下。四方有敗，必先知之。此之謂民之父母。」


子夏曰：「敢問何謂五至？」


孔子曰：「志之所至，詩亦至焉；詩之所至，禮亦至焉；禮之所至，樂亦至焉；樂之所至，哀亦至焉。詩禮相成，哀樂相生。是以正明目而視之，不可得而見；傾耳而聽之，不可得而聞。志氣塞於天地，行之克於四海。此之謂五至矣。」


子貢曰：「敢問何謂三無？」


孔子曰：「無聲之樂，無體之禮，無服之喪。此之謂三無。」


子夏曰：「敢問三無何詩近之？」


孔子曰：「夙夜基命宥密，無聲之樂也。〈夙夜，恭也。基，始也。命，信也。宥，寬也。密，寧也。言以行與民信，王教在寬民以安寧。故謂之無聲之樂也。〉威儀逮逮，不可選也；無體之禮也。凡民有喪，扶伏救之；無服之喪也。」


子夏曰：「言則美矣，大矣。言盡於此而已？」


孔子曰：「何謂其然？吾語汝，其義猶有五起焉。」〈語，魚據反。〉


子貢曰：「何如？」


孔子曰：「無聲之樂，氣志不違；無體之禮，威儀遲遲；無服之喪，內恕孔悲。無聲之樂，所願必從；無體之禮，上下和同；無服之喪，施及萬邦。既然而又奉之以三無私，而勞天下。此之謂五起。」


子夏曰：「何謂三無私？」


孔子曰：「天無私覆，地無私載，日月無私照。其在詩曰：『帝命不違，至於湯齊。〈至湯以大心齊。〉湯降不遲，聖敬日躋。〈不遲，言疾。躋，升也。湯疾行下人之道，其聖敬之德，日升聞也。〉昭假遲遲，上帝是只。〈湯之威德，昭明遍至，化行寬舒遲遲然，故上帝敬其德。〉』帝命式於九圍，〈九圍，九州也。天命用於九州，謂以為天下王。〉是湯之德也。」


子夏蹶然而起，負墻而立，曰：「弟子敢不志之。」

觀鄉射第二十八


孔子觀於鄉射，喟然嘆曰：「射之以禮樂也。何以射？何以聽？修身而發，而不失正鵠者，其唯賢者乎？〈正鵠，所射者也。〉若夫不肖之人，則將安能以求飲？詩云：『發彼有的，以祈爾爵。〈的，實也。祈，求也。言發中的，以求飲爾爵也。勝者飲不勝者。〉』祈，求也。求所中以辭爵。〈飲彼則已不飲。故曰以辭爵也。中，陟仲反。〉酒者，所以養老，所以養病也。求中以辭爵，辭其養也。是故士使之射而弗能，則辭以病，懸弧之義。」〈弧，弓也。男子生，則懸弧於其門，明必有射事也。而今不能射，唯病可以為辭也。〉


於是退而與門人習射於矍相之圃，蓋觀者如堵墻焉。射至於司馬，使子路執弓矢出列延，謂射之者曰：「〈子路為司馬，故射至，使子路出延射。〉奔軍之將，亡國之大夫，與為人後者，不得入。〈人已有後而又為人後，故曰與為人後世也。〉其餘皆入。」蓋去者半。


又使公罔之裘序點，揚觶而語曰：「〈先行射鄉飲酒，故二人揚觶。觶，支義切。〉幼壯孝悌，耆老好禮；〈好，呼報切。〉不從流俗，修身以俟死者；在此位。」蓋去者半。


序點揚觶而語曰：「好學不倦，好禮不變，耄期稱道而不亂者，在此位。」〈八十、九十曰耄。言雖老而能稱解道而不亂也。〉蓋僅有存焉。


射既闋，子路進曰：「由與二三子者之為司馬，何如？」


孔子曰：「能用命矣。」




孔子曰：「吾觀於鄉，而知王道之易易也。〈易，以豉反。〉主人親速賓及介，而眾賓從之。〈速，召。〉至於正門之外，主人拜賓及介，而眾自入，貴賤之義別矣。〈別，彼列反。〉三揖至於階，三讓以賓升。拜至獻酬辭讓之節繁，及介升則省矣。至於眾賓升而受爵，坐祭立飲，不酢而降殺之義辯矣。〈殺，所戒反。〉工入升歌三終，主人獻賓。〈記曰：「主人獻之於義，不得為賓也。」下句「笙入三終，主又獻之」是也。歌鹿鳴、四牡、皇皇者華三篇終，主人乃獻之是也。〉笙入三終，主人又獻之。〈吹南、陔白、華華黍三篇終，主人獻也。〉間歌三終，〈乃歌魚麗由庚，歌南有嘉魚笙崇丘，歌南山有臺笙由餘者也。〉合樂三闋，〈合笙聲，同其音。歌周南、召南三篇也。〉工告樂備而遂出。〈樂正既告備而降言遂出。自此至去，不復升也。〉一人揚觶，乃立司正焉。〈賓將欲去，故復使一人揚觶，乃立司正。主威儀、請安賓也。〉知其能和樂而不流。〈樂，音洛。〉賓酬主人，主人酬介，介酬眾賓。賓少長以齒，〈少，詩照切。〉終於沃洗者焉，知其能弟長而無遺矣。〈長，丁丈反。〉降脫屨，升坐修爵無算。飲酒之節，旰不廢朝，暮不廢夕。〈旰，晨飲早哺。廢，罷。旰，古旦反。〉賓出，主人迎送，節文終遂焉。知其能安燕而不亂也。貴賤既明，降殺既辯，和樂而不流，弟長而無遺，安燕而不亂；此五者，足以正身、安國矣。彼國安，而天下安矣。故曰：『吾觀於鄉，而知王道之易易也。〈易，以豉反。〉』」




子貢觀於蠟。〈蠟，索也。歲十有二月。索群神而祀之，今之臘也。蠟，助駕反。〉


孔子曰：「賜也，樂乎？」〈樂，音洛。〉


對曰：「一國之人皆若狂，〈言醉亂也。〉賜未知其為樂也。」


孔子曰：「百日之勞，一日之樂，一日之澤，非爾所知也。〈古民皆勤苦稼穡，有百日之勞。喻久也。今一日使之飲酒焉，樂之。是君之恩澤也。〉張而不弛，文武弗能；弛而不張，文武弗為。一張一弛，文武之道也。」〈弛，施氏反。〉


郊問第二十九


定公問於孔子曰：「古之帝王必郊祀其祖以配天，何也？」


孔子對曰：「萬物本於天，人本乎祖，郊之祭也，大報本反始也，故以配上帝。天垂象，聖人則之，郊所以明天道也。」


公曰：「寡人郊而莫同，何也？」


孔子曰：「郊之祭也，迎長日之至也。〈周人始以日至之月。冬日至而日長。〉大報天而主日配以月。故周之始郊，其月以日至，其日用上辛。至於啟蟄之月，則又祈穀於上帝。〈祈，求也。為農祈穀於上帝。月令孟春之月，乃以元日祈穀於上帝。兼無仲冬大郊之事至於祈農，與天子同。故春秋傳曰：夫郊祀，后稷以祈農事也。是故啟蟄而郊，郊而後耕。而說學者不知推經禮之指歸，皮膚妄說，至乃顛倒。神只變易時日，遷改兆位，良可痛心者也。〉此二者天子之禮也。魯無冬至，大郊之事降殺於天子，是以不同也。」


公曰：「其言郊，何也？」


孔子曰：「兆丘於南，所以就陽位也。於郊，故謂之郊焉。」〈兆丘於南，謂之圓丘，兆之於南郊也。然則郊之名有三焉：築為圓丘，以象天自然，故謂之圓丘；圓丘之人所造故，謂之泰壇；於南郊在南說，學者謂南郊。與圓丘異，若是則詩易尚書謂不圜丘也。又不通泰壇之名，或乃謂周官圜丘虛妄之言，皆不通典制也。〉


曰：「其牲器何如？」


孔子曰：「上帝之牛角璽栗，必在滌三月。〈滌所以養生具。〉后稷之牛唯具，〈別祀稷時，牲亦芻之三月，配天之時獻，故唯具之也。〉所以別事天神與人鬼也。〈別，彼列切。〉牲用骍，尚赤也。用犢，貴誠也。〈犢，質愨。貴誠之美也。〉掃地而祭於其質也，〈地圜丘之地掃焉，而祭貴其質也。〉器用陶匏，以象天地之性也，〈人之作物，無可稱之故。取天地之性以自然也。〉萬物無可稱之者，故因其自然之體也。」


公曰：「天子之郊，其禮儀可得聞乎？」


孔子對曰：「臣聞天子卜郊，則受命於祖廟，而作龜於禰宮；〈禰宮，父廟也。受祭天之命於祖，而作龜於父廟。〉尊祖親考之義也。卜之日，王親立於澤宮，以聽誓命，受教諫之義也。〈澤宮，宮也。誓命，祭天所行威儀也。王親受之，故曰受教諫之義。〉既卜，獻命庫門之內，所以誡百官也。將郊，則天子皮弁以聽報，示民嚴上也。〈報，白也。王夙興朝服，以待白。祭事後，服袞。〉郊之日，喪者不敢哭，凶服者不敢入國門。汜掃清路，行者必止。〈汜，遍也。清路以新土，無復行之。〉弗命而民聽，敬之至也。〈以王恭敬事天，故民化之。不令而行之也。〉天子大裘以黼之，被袞象天，〈大裘為黼文也。言被之大裘，其有象天之文。故被之道路，至大壇而脫之。〉乘素車，貴其質也。旗十有二旒，龍章而設以日月，所以法天也。既至泰壇，王脫裘矣。服袞以臨，燔柴戴冕。璪十有二旒，則天數也。臣聞之：誦詩三百，不足以一獻；〈祭群小祀〉一獻之禮，不足以大饗；〈大饗，祫祭天王。〉大饗之禮，不足以大旅；〈大旅，祭五帝也。〉大旅具矣，不足以饗帝；〈饗帝，祭天。〉是以君子無敢輕議於禮者也。」


五刑解第三十


冉有問於孔子曰：「古者三皇五帝不用五刑，信乎？」


孔子曰：「聖人之設防，貴其不犯也。制五刑而不用，所以為至治也。凡夫之為奸邪竊盜，靡法妄行者，生於不足；不足生於無度，無度則小者偷盜，大者侈靡，各不知節。是以：上有制度，則民知所止；民知所止，則不犯。故雖有奸邪賊盜，靡法妄行之獄，而無陷刑之民。不孝者生於不仁，不仁者生於喪祭之禮不明。喪祭之禮，所以教仁愛也。能教仁愛，則喪思慕祭祀，不解人子饋養之道。〈言孝子奉祭祀，不敢解生時饋養之道。同之也。〉喪祭之禮明，則民孝矣。故雖有不孝之獄，而無陷刑之民。殺上者，生於不義。義所以別貴賤，明尊卑也。貴賤有別，尊卑有序，則民莫不尊上而敬長。朝聘之禮者，所以明義也。義必明，則民不犯。故雖有殺上之獄，而無陷刑之民。鬥變者生於相陵，相陵者生於長幼無序，而遺敬讓。〈遺，忘。〉鄉飲酒之禮者，所以明長幼之序，而崇敬讓也。長幼必序，民懷敬讓，故雖有鬥變之獄，而無陷刑之民。淫亂者，生於男女無別。男女無別，則夫婦失義。禮聘享者所以別男女，明夫婦之義也。男女既別，夫婦既明，故雖有淫亂之獄，而無陷刑之民。此五者，刑罰之所以生，各有源焉。不豫塞其源，而輒繩之以刑，是謂為民設阱而陷之。刑罰之源，生於嗜欲不節。失禮度者，所以御民之嗜欲，而明好惡順天之道，禮度既陳，五教畢修，而民猶或未化，尚必明其法典以申固之。〈尚，猶也。申令，固其教也。〉其犯奸邪靡法妄行之獄者，則飭制量之度；有犯不孝之獄者，則飭喪祭之禮；有犯殺上之獄者，則飭朝覲之禮；有犯鬥變之獄者，則飭鄉飲酒之禮；有犯淫亂之獄者，則飭婚聘之禮。三皇五帝之所化民者如此，雖有五刑之用，不亦可乎？」


孔子曰：「大罪有五，而殺人為下。逆天地者，罪及五世；誣文武者，罪及四世；逆人倫者，罪及三世；謀鬼神者，罪及二世；手殺人者，罪及其身。故曰大罪有五，而殺人為下矣。」




冉有問於孔子曰：「先王制法，使刑不上於大夫，禮不下於庶人。然則大夫犯罪，不可以加刑；庶人之行事，不可以治於禮乎？」


孔子曰：「不然。凡治君子以禮御其心，所以屬之以廉恥之節也。故古之大夫，其有坐不廉汙穢而退放之者，不謂之不廉汙穢而退放，則曰簠簋不飭。〈飭，整齊也。〉有坐淫亂男女無別者，不謂之淫亂男女無別，則曰帷幕不修也。有坐罔上不忠者，不謂之罔上不忠，則曰臣節未著。有坐罷軟不勝任者，不謂之罷軟不勝任，則曰下官不職。〈言其下官不稱移其職，不斥其身也。〉有坐幹國之紀者，不謂之幹國之紀，則曰行事不請。〈言不請而擅行。〉此五者，大夫既自定有罪名矣，而猶不忍斥，然正以呼之也。既而為之諱，所以愧恥之。是故大夫之罪，其在五刑之域者，聞而譴發；〈譴，譴讓也。發，始發露。〉則白冠厘纓，盤水加劍，造乎闕而自請罪，君不使有司執縳牽掣而加之也。其有大罪者，聞命則北面再拜，跪而自裁，君不使人捽引而刑殺。〈捽，昨沒反。〉曰：『子大夫自取之耳，吾遇子有禮矣。』以刑不上大夫而大夫亦不失其罪者，教使然也。所謂禮不下庶人者，以庶人遽其事而不能充禮，故不責之以備禮也。」


冉有跪然免席曰：「言則美矣。求未之聞，退而記之。」


刑政第三十一


仲弓問於孔子曰：「雍聞至刑無所用政，至政無所用刑。至刑無所用政，桀紂之世是也；至政無所用刑，成康之世是也。信乎？」


孔子曰：「聖人之治化也，必刑政相參焉。太上以德教民，而以禮齊之。其次以政焉導民，以刑禁之，刑不刑也。化之弗變，導之弗從，傷義以敗俗，於是乎用刑矣。顓五刑必即天倫。〈即，就也。就天倫，謂合天意。〉行刑罰則輕無赦，〈行刑罰之官，雖輕猶不得作威作福。〉刑，侀也；侀，成也。壹成而不可更，故君子盡心焉。」〈更，古行反。〉


仲弓曰：「古之聽訟尤罰麗於事，不以其心。可得聞乎？」〈尤，過也。麗，附也。怪遇人罰之，必以事相當而不與其心也。〉


孔子曰：「凡聽五刑之訟：必原父子之情，立君臣之義以權之；意論輕重之序，慎測淺深之量以別之；〈別，彼列反。〉悉其聰明，正其忠愛以盡之。大司寇正刑明辟以察獄，獄必三訊焉。〈一曰，訊群臣。二曰，訊群吏。三曰，訊萬民也。〉有指無簡，則不聽也，〈簡，誠也。有意無其誠者，不論以為罪也。〉附從輕，赦從重。〈附人之罪以輕為比。赦人之罪以重為比。〉疑獄則泛與眾共之，疑則赦之，皆以小大之比成也。〈比，毗誌反。〉是故爵人必於朝，與眾共之也；刑人必於市，與眾棄之也。古者公家不畜刑人，大夫弗養也。士遇之塗，以弗與之言。屏諸四方，唯其所之。不及與政，弗欲生之也。」


仲弓曰：「聽獄，獄之成，成何官？」


孔子曰：「成獄成於吏，吏以獄成告於正。〈吏，獄官吏。正，獄官長。〉正既聽之，乃告大司寇聽之。乃奉於王，王命三公卿士參聽棘木之下。〈外朝法：左九棘，孤卿大夫位焉；右九棘，公侯伯子男位焉。面三槐，三公位。〉然後乃以獄之成疑於王，王三宥之以聽命；〈君王尚寬宥罪。雖以定，猶三宥之；不可得輕，然後刑之者也。〉而制刑焉，所以重之也。」


仲弓曰：「其禁何禁？」


孔子曰：「巧言破律，〈巧，賣法令者也。〉遁名改作，〈變言與物名也。〉執左道與亂政者。〈左道，亂也。〉作淫聲，〈淫，逆也。惑亂人之聲。〉造異服，〈非所常見。〉設伎奇器，以蕩上心者殺。〈怪異之伎，可以眩曜人心之器蕩動。〉行偽而堅，〈行詐偽而守之堅也。行下孟反。〉言詐而辯；學非而博，順非而澤；〈順其非而滑澤。〉以惑眾者殺。假於鬼神，時日卜筮，以疑眾者殺。此四誅者不以聽。」〈不聽棘木之下。〉


仲弓曰：「其禁盡於此而已？」


孔子曰：「此其急者，其餘禁者十有四焉。命服命車，不粥於市；〈粥，賣。粥余六反。〉圭璋璧琮，不粥於市；宗廟之器，不粥於市；兵車旍旗，不粥於市；犧牲秬鬯，不粥於市；戎器兵甲，不粥於市；用器不中度，〈中，陟仲反。〉不粥於市；布帛精麤，不中數，廣狹不中量，不粥於市；奸色亂正色，不粥於市；文錦珠玉之器，雕飾靡麗，不粥於市；衣服飲食，不粥於市；〈賣成衣服非侈必偽，故禁之。禁賣熟食，所以厲取也。〉？實不時，不粥於市；五木不中伐，不粥於市；鳥獸魚鱉不中殺，不粥於市。凡執此禁以齊眾者，不赦過也。」


禮運第三十二


孔子為魯司寇，與於蠟。既賓事畢，〈畢賓客之事也。〉乃出遊於觀之上，〈觀，宮門外闕。《周禮》所謂象魏者也。〉喟然而嘆。


言偃侍曰：「夫子何嘆也？」


孔子曰：「昔大道之行，〈此謂三皇五帝時大道行也。〉與三代之英，〈英，秀。謂禹、湯、文、武也。〉吾未之逮也，而有記焉。大道之行，天下為公；選賢與能，講信修睦。〈講，習也。修，行也。睦，親也。〉故人不獨親其親，不獨子其子。〈所謂大道天下為公。〉老有所終，壯有所用；矜寡孤疾，皆有所養。貨惡其棄於地，不必藏於己。力惡其不出於身，不必為人。〈言力惡其不出於身，不以為德惠也。〉是以奸謀閉而不興，盜竊亂賊不作。故外戶而不閉，謂之大同。今大道既隱，天下為家。各親其親，各子其子；貨則為己，力則為人。大人世及以為常，城郭溝池以為固。禹湯文武，成王周公，由此而選，〈言用禮義為之選也。〉未有不謹於禮。禮之所興，與天地並。如有不由禮而在位者，則以為殃。」


言偃復問曰：「如此乎，禮之急也？」


孔子曰：「夫禮，先王所以承天之道，以治人之情，列其鬼神，達於喪、祭、鄉射、冠、婚、朝、聘。故聖人以禮示之，則天下國家可得以禮正矣。」


言偃曰：「今之在位，莫知由禮。何也？」


孔子曰：「嗚呼哀哉！我觀周道，幽厲傷也。〈幽厲二王者，皆傷周道也。〉吾舍魯何適？〈魯有聖人之風，猶勝諸國也。〉夫魯之郊及禘，皆非禮。〈言失於禮而亡其義。〉周公其已衰矣。〈子孫不能行其禮義。〉杞之郊也，禹；〈杞夏後本郊鯀。周公以鯀非令德故，令杞郊禹。〉宋之郊也，契；是天子之事守也。天子以杞宋二王之後，周公攝政致太平，而與天子同是禮也。諸侯祭社稷宗廟，上下皆奉其典，而祝嘏莫敢易其常法，是謂大嘉。今使祝嘏辭說，徒藏於宗祝巫史，非禮也；〈言君臣皆當知辭說之意義也。〉是謂幽國。〈幽敝於禮。〉醆斝及尸君，非禮也；〈夏曰醆。殷曰斝。非王者之後，則尸與君不得用。〉是謂僭君；〈僭侈之君。〉冕弁兵車，藏於私家，非禮也；〈大夫稱家。冕弁，大夫之服。孔子曰：「天子諸侯大夫，冕弁服歸設奠後。」此謂不得賜而藏之也。〉是謂脅君。〈迫於其君。〉大夫具官，祭器不假，聲樂皆具，非禮也；〈大夫無田者，不為祭器。今皆不假，故非禮。〉是為亂國。故仕於公曰臣，仕於家曰僕。三年之喪，與新有婚者，期不使也。以衰裳入朝，與家僕雜居齊齒，非禮也；是謂臣與君共國。天子有田，以處其子孫；諸侯有國，以處其子孫；大夫有采，以處其子孫；是謂制度。天子適諸侯，必舍其宗廟，而不禮籍入；〈所謂臨諸侯，將舍宗廟，先告其鬼神，以將入止也。〉是謂天子壞法亂紀。諸侯非問疾吊喪，而入諸臣之家；是謂君臣為謔。〈謔，戲。〉夫禮者，君之柄。〈柄，亦秉持。〉所以別嫌明微，儐鬼神，考制度，列仁義，立政教，安君臣上下也。故政不正，則君位危；君位危，則大臣倍、小臣竊；刑肅而俗弊，則法無常；法無常，則禮無別；禮無別，則士不仕、民不歸；是謂疵國。是故夫政者，君之所以藏身也。〈言所藏於身，不可以假人也。〉必本之天，效以降命；〈效天以下教令，所謂則天之明。〉命降於社，之謂效地；〈所謂因地之利。〉降於祖廟，之謂仁義；〈奉祖廟：彌近彌親，彌遠彌尊。仁義之道也。〉降於山川，之謂興作；〈下命所謂祭山川者，謂其興造雲雨，作生萬物也。〉降於五祀，之謂制度；〈下命使事五祀者，以其能為人事之制度。〉此聖人所以藏身之固也。〈藏身以此則固。〉聖人參於天地，並於鬼神以治政也。處其所存，禮之序也；翫其所樂，民之治也。〈言聖人常所存處者，禮之次序。常所玩樂者，民之治安也。〉天生時，地生財，人其父生而師教之。四者君以政用之，所以立於無過之地。〈時及財，天地之所以生，而師以教之。君以政用之而已，故常立於無過之地也。〉君者：人所明，非明人者也；人所養，非養人者也；人所事，非事人者也。夫君者，明人則有過。〈為君徒欲明人而已，則過謬也。〉故養人則不足，〈時君失政，不能為民所養。〉事人則失位。故百姓明君以自治，養君以自安，事君以自顯；是以禮達而分定。人皆愛其死，而患其生。〈人皆愛惜其死，而患其生之無禮也。〉是故用人之智去其詐，用人之勇去其怒，用人之仁去其貪。國有患：君死社稷，為之義；大夫死宗廟，為之變。〈大夫有去就之義，未必常死宗廟者，其死宗廟者，權變為也。〉凡聖人能以天下為一家，以中國為一人，非意之。〈非以意貪之，必有致之也。〉必知其情，從於其義，明於其利，達於其患，然後為之。何謂人情？喜怒哀懼愛惡欲，七者弗學而能；何謂人義？父慈子孝，兄良弟悌，夫義婦聽，長惠幼順，君仁臣忠；十者謂之人義。講信修睦，謂之人利；爭奪相殺，謂之人患。聖人之所以治人七情，修十義，講信修睦，尚辭讓，去爭奪，舍禮何以治之？飲食男女，人之大欲存焉；死亡貧苦，人之大惡存焉。欲、惡者，人之大端。人藏其心，不可測度。美惡皆在其心，不見其色。欲一以窮之，舍禮何以哉？故人者：天地之德，陰陽之交，鬼神之會，五行之秀。天秉陽，垂日星；地秉陰，載於山川。播五行於四時，和四氣而後月生。〈月生，而後四時行焉。布五行、和四時四氣而後月生焉。〉是以三五而盈，三五而缺。〈月陰道不常滿，故十五日滿、十五日缺也。〉五行之動，共相竭也。〈竭，盡也。水用事盡，則木用事。五行用事更相盡也。〉五行、四氣、十二月，還相為本；〈用事者，為本也。〉五聲、五律、十二管，還相為宮；〈五聲者，宮商角徵羽也。管十二月也，一月一管。陽律陰呂，其用事為宮也。〉五味、六和、十二食，還相為質；〈五味，酸苦鹹辛甘。六和者，和之各有宜者。春多酸、秋多辛之屬是也。十二食者，十二月之食質本也。〉五色、六章、十二衣，還相為主。〈五色者，青赤白黑黃。《學記》曰：「水無當於五色，五色不得不彰。」五色待水而章也。〉故人者：天地之心，〈於天地間，如五藏之有心矣。人，有生最靈。心，五藏最聖也。〉而五行之端，〈端，始也。能用五行也。〉食味別聲被色而生者。聖人作則，〈作為則法。〉必以天地為本，以陰陽為端，以四時為柄，以日星為紀，以月為量，鬼神以為徒，五行以為質，禮義以為器，人情以為田，四靈以為畜。以天地為本，故物可舉；〈天地為本，則萬物包在於其中。〉以陰陽為端，故情可睹；〈陰陽之為情始。〉以四時為柄，故事可勸；〈四時各有事，故事可得而勸也。〉以日星為紀，故業可別；〈日以紀晝，星以紀夜；故事可得而分別也。〉月以為量，故功有藝；〈有度量，以成四時；猶功業各有分理也。藝猶理。〉鬼神以為徒，故事有守；〈鬼神不相干，各有守。〉五行以為質，故事可復也；〈五行終，則復始；故事可修復也。〉禮義以為器，故事行有考；〈考，成。〉人情以為田，故人以為奧；四靈以為畜，故飲食有由。〈四靈，鳥獸之長。四靈為畜，則飲食可用。〉何謂四靈？麟、鳳、龜、龍，謂之四靈。故龍以為畜，而魚鮪不諗；〈諗，潛藏也。〉鳳以為畜，而鳥不獝；麟以為畜，而獸不狘；〈獝、狘，飛、走之貌也。獝，況必反。狘，況越反。〉龜以為畜，而人情不失。〈易曰：「定天下之吉凶，成天下之亹亹者；莫善於蓍龜。」故曰「人情不失」也。〉先王秉蓍龜，列祭祀，瘞，繒，宣，祝嘏辭說，〈瘞，謂祭祀之瘞。繒，謂若增封太山。宣，謂播宣揚之。瘞，於列反。繒，慈陵反。嘏，舉下反。〉設制度；故國有禮，官有御，〈治也〉事有職，禮有序。先王患禮之不達於下，故：饗帝於郊，所以定天位也；祀社於國，所以列地利也；禘祖廟，所以本仁也；旅山川，所以儐鬼神也；祭五祀，所以本事也。故宗祝在廟，三公在朝，三老在學，〈王養三老在學。〉王前巫而後史，卜蓍瞽侑，皆在左右；王中心無違也，以守至正。是以禮行於郊，而百神受職；禮行於社，而百貨可極；禮行於祖廟，而孝慈服焉；〈孝慈之道，為遠近所服焉。〉禮行於五祀，而正法則焉。故郊、社、祖廟、山川、五祀，義之脩而禮之藏。〈言禮之寶藏。〉夫禮：必本於太一，〈太一者，元氣也。〉分而為天地，轉而為陰陽，變而為四時，列而為鬼神；其降曰命，〈即上所為命，降於天地、祖廟也。〉其官於天也；〈官為職分也。言禮職分皆從天下來也。〉協於分藝，〈藝，理。〉其居於人也，曰養。〈言禮之於人身，所以養成人也。〉所以講信修睦，而固人之肌膚之會，筋骸之束者；所以養生送死，事鬼神之大端；所以達天道，順人情之大竇。唯聖人為知禮之不可以已也。故破國喪家亡人，必先去其禮。禮之於人，猶酒之有糱也。君子以厚，小人以薄。聖人修義之柄、禮之序，以治人情。人情者，聖王之田也。修禮以耕之，陳義以種之，講學以耨之，〈耨，除穢也。〉本仁以聚之，播樂以安之。故禮者，義之實也。協諸義而協則禮，雖先王未有可以義起焉。義者，藝之分、仁之節。協於藝，講於仁；得之者強，失之者喪。仁者，義之本、順之體。得之者尊。故治國不以禮，猶無耜而耕；為禮而不本於義，猶耕之而弗種；為義而不講於學，猶種而弗耨；講之以學，而不合以仁，猶耨而不獲；合之以仁，而不安之以樂，猶獲而弗食；安之以樂，而不達於順，猶食而不肥。四體既正，膚革充盈；人之肥也。父子篤，兄弟睦，夫婦和；家之肥也。大臣法，小臣廉，官職相序，君臣相正；國之肥也。天子以德為車、以樂為御，諸侯以禮相與，大夫以法相序，士以信相考，百姓以睦相守；天下之肥也。是謂大順。順者，所以養生送死，事鬼神之常也。故事大積焉而不苑，〈苑，滯積也。〉並行而不謬，細行而不失；深而通，茂而有間，〈言有理也。〉連而不相及，〈言有敘也。〉動而不相害；此順之至也。明於順，然後乃能守危。〈高而不危，以長守危。〉夫禮之不同，不豐殺，所以持情而合危也。〈合禮安也。〉山者不使居川，渚者不使居原。用水火金木，飲食必時。〈用水：漁人以時入澤梁，乃溉灌。用火：季春出火，季秋納火也。用金：以時采銅鐵。用木：斧斤以時入山林。飲食各隨四時之宜者也。〉冬合男女，春頒爵位；必當年德，皆所順也。用民必順，〈悅以使民。〉故無水旱昆蟲之災，民無凶饑妖孽之疾。天不愛其道，地不愛其寶，人不愛其情；是以天降甘露，地出醴泉，山出器車，〈出銀甕丹竈之器，及象車也。〉河出馬圖，〈龍似馬，負圖出。〉鳳凰麒麟皆在郊掫，龜龍在宮沼；其餘鳥獸及卵胎，皆可俯而窺也。則是無故。先王能循禮以達義，體信以達順，此順之實也。」

冠頌第三十三

邾隱公既即位，將冠。使大夫因孟懿子問禮於孔子。


子曰：「其禮如世子之冠。冠於阼者，以著代也。〈阼，主人之階。以明其代父。〉醮於客位，加其有成。〈冠於階。若不體，則醮用酒於客位，敬而成之。戶西為客位。醮，子肖反。〉三加彌尊，導喻其志；〈喻其志，使加彌尊，宜敬式。始緇布、次皮弁、次爵弁。〉冠而字之，敬其名也。雖天子之元子，猶士也。其禮無變，天下無生而貴者故也。行冠事，必於祖廟。以祼享之禮以將之，〈祼，灌鬯也。灌鬯以享神，厚獻將行也。鬯，刃亮反。〉以金石之樂以節之。〈金、石者，鐘、磬也。〉所以自卑而尊先祖，示不敢擅。」


懿子曰：「天子未冠即位。長亦冠也？」


孔子曰：「古者王世子雖幼，其即位則尊為人君。人君治成人之事者，何冠之有？」


懿子曰：「然則諸侯之冠，異天子與？」〈惟天子無冠禮，如諸侯之冠，世子之冠。故問之。〉


孔子曰：「君薨而世子主喪，是亦冠也已。人君無所殊也。」〈諸侯亦人君，與天子無異。〉


懿子曰：「今邾君之冠，非禮也？」〈懿子以諸侯無冠，則邾君之冠非也。〉


孔子曰：「諸侯之有冠禮也，夏之末造也。〈夏之末世，乃造諸侯冠禮。〉有自來矣，今無譏焉。〈言有所從來，故今無所譏。〉天子冠者，武王崩，成王年十有三而嗣立，周公居冢宰，攝政以治天下。明年夏六月，既葬，〈周書亦曰：歲十有三，武王崩。元年六月葬。與此若合符。而說者橫為年紀促成年少，又命周公武王崩後，五月乃攝政，良可為冠與？痛哉。〉冠成王而朝于祖，以見諸侯，亦有君也。周公命祝雍作頌曰：『祝王達而未幼。』祝雍辭曰：『使王近於民，〈常得民之心也。〉遠於年，〈壽長。〉嗇於時，〈嗇，愛也。於時不奪民時也。〉惠於財，親賢而任能。』其頌曰：『令月吉日，王始加元服，去王幼志，服袞職，〈袞職，盛服有禮文也。〉欽若昊命，〈欽敬若順。〉六合是式，〈天地四方，謂之六合。言為之法式。〉率爾祖考，永永無極。』此周公之制也。」


懿子曰：「諸侯之冠，其所以為賓主，何也？」


孔子曰：「公冠則以卿為賓，無介公自為主。迎賓揖升自阼，立於席北，其醴也則如士。饗之以三獻之禮，既醴，降自阼階。諸侯非公而自為主者，其所以異，皆降自西階。〈西階，賓也。〉玄端與皮弁，〈玄端，緇布冠之服。皮弁，自服其服也。〉異朝服素畢，〈服朝而畢，示不忘古。〉公冠四，〈公四加冠。〉加玄冕祭，〈加玄冕，著祭服。〉其酬幣於賓，則束帛乘馬，〈已冠而饗，既饗與賓幣，謂之酬幣。乘馬，駟馬也。〉王太子、庶子之冠擬焉，〈王之太子、庶子，皆擬諸侯冠禮也。〉皆天子自為主，其禮與士無變。饗食賓也，皆同。」


懿子曰：「始冠必加緇布之冠，何也？」


孔子曰：「示不忘古。太古冠布齋，則緇之。其緌也，吾未之聞。〈言今有緌，未聞之於古。古無緌也，緌冠之飭也。〉今則冠而幣之，可也。」〈今不復冠幣，布幣之不復者也。〉


懿子曰：「三王之冠，其異何也？」


孔子曰：「周弁、殷哻、夏收，一也。〈皆祭服也。〉三王共皮弁。素績委貌，周道也；章甫，殷道也；母追，夏后氏之道也。」〈常所服之冠也。〉


廟制第三十四


衛將軍文子將立三軍之廟於其家，〈文子名，彌牢。〉使子羔訪於孔子。


子曰：「公廟設於私家，非古禮之所及。吾弗知。」


子羔曰：「敢問尊卑上下立廟之制，可得而聞乎？」


孔子曰：「天下有王，分地建國設祖宗，〈祖有功，宗有德。〉乃為親疏貴賤多少之數。是故天子立七廟：三昭、三穆，與太祖之廟七。太祖近廟，皆月祭之；〈近，謂高祖下親為近。〉遠廟為祧，有二祧焉，〈祧，遠意。親盡，為祧。二祧者，高祖及父母祖是也。祧，吐雕反。〉享嘗乃止。〈四時祭也。〉諸侯立五廟，〈降天子二也。〉二昭、二穆，與太祖之廟而五，曰祖考廟，〈始祖廟也。〉享嘗乃止。大夫立三廟，〈降諸侯二也。〉一昭、一穆，與太廟而三，曰皇考廟。享嘗乃止。士立一廟，〈降大夫二也。〉曰考廟。王考無廟，合而享嘗乃止。〈祖合於父廟中。〉庶人無廟，四時祭於寢。此自有虞以至於周之所不變也。〈自有虞以至於周，周禮不異，而說者以周有廟，以有文、武，故祧當遷者而以為文廟，或有甚矣。禮典皆有七廟之文，唯喪服小記云：王者禘其祖之所自，以其祖所出，以其祖配之，而立四廟。謂始王者未有始祖，故立四廟。今有虞亦始王者，而既立七廟矣，則喪服小記之言亦妄矣。〉凡四代帝王之所謂郊者，皆以配天；其所謂禘者，皆五年大祭之所及也。〈殷、周禘嚳，五年大祭而及。〉應為太祖者，則其廟不毀，不及太祖，雖在禘郊，其廟則毀矣。〈諸禘享考無廟郊，亦無廟后稷之所以有廟自以太祖。故曰：不為太祖，雖在禘郊，其廟則毀。據后稷而言，殷人不郊冥。以冥有大功，契既為太祖之廟，若復郊，則冥永不與於祀典。是以郊冥者也。〉古者祖有功而宗有德，謂之祖宗者，其廟皆不毀。」〈祖宗者，不毀之名其廟有功者謂之祖至於周文王是也。有德者，謂之周武王。是二廟自有祖宗，乃謂之二祧。又以為配食明堂之名，亦可謂達聖指失實事也。〉




子羔問曰：「祭典云：『昔有虞氏祖顓頊而宗堯，夏後氏亦祖顓頊而宗禹，殷人祖契而宗湯，周人祖文王而宗武王。』此四祖四宗，或乃異代，或其考祖之有功德，其廟可也。若有虞宗堯，夏祖顓頊，皆異代之有功德者也，亦可以存其廟乎？」


孔子曰：「善。如汝所聞也。如殷周之祖宗，其廟可以不毀。其它祖宗者，功德不殊，雖在殊代，亦可以無疑矣。詩云：『蔽芾甘棠，勿翦勿伐，邵伯所憩。』〈蔽芾，小貌。甘棠，杜也。憩，席也。〉周人之於邵公也，愛其人猶敬其所舍之樹。況祖宗其功德而可以不尊奉其廟焉？」


辯樂解第三十五


孔子學琴於師襄子。


襄子曰：「吾雖以擊磬為官，然能於琴。今子於琴已習，可以益矣。」


孔子曰：「丘未得其數也。」


有間，曰：「已習其數，可以益矣。」


孔子曰：「丘未得其志也。」


有間，曰：「已習其志，可以益矣。」


孔子曰：「丘未得其為人也。」


有間，孔子有所謬然思焉。〈謬然，深思貌。〉有所睪然，高望而遠眺。〈眺，見也。睪，羊益反。眺，他吊反。〉


曰：「丘迨得其為人矣。近黮而黑，〈黮，黑貌。黮，敕感反。〉頎然長，〈頎，長貌。頎，渠希反。〉曠如望羊，〈曠，用志廣遠。望羊，遠視也。〉奄有四方。〈奄，同也。文王之時，三分天下有其二。後周有四方，文王之功也。〉非文王其孰能為此？」


師襄子避席，葉拱而對曰：「〈葉拱，兩手薄其心也。〉君子，聖人也。其傳曰『文王操』。」




子路鼓琴。孔子聞之，謂冉有曰：「甚矣，由之不才也。夫先王之制音也，奏中聲以為節，流入於南，不歸於北。夫南者，生育之鄉；北者，殺伐之城。故君子之音溫柔居中，以養生育之氣；憂愁之感，不加於心也；暴厲之動，不在於體也。夫然者，乃所謂治安之風也。小人之音，則不然。亢麗微末，以象殺伐之氣；中和之感，不載於心；溫和之動，不存於體。夫然者，乃所以為亂之風。昔者舜彈五弦之琴，造南風之詩。其詩曰：『南風之熏兮，可以解吾民之慍兮。南風之時兮，可以阜吾民之財兮。』〈得其時，阜盛也。〉唯修此化，故其興也，勃焉。德如泉流，至於今王公大人述而弗忘。殷紂好為北鄙之聲，其廢也，忽焉。至於今王公大人舉以為誡。夫舜起布衣，積德含和而終以帝。紂為天子，荒淫暴亂而終以亡。非各所修之致乎？由，今也匹夫之徒，曾無意於先王之制，而習亡國之聲。豈能保其六七尺之體哉？」


冉有以告子路。子路懼而自悔，靜思不食，以至骨立。


夫子曰：「過而能改，其進矣乎？」




周賓牟賈侍坐於孔子。孔子與之言及樂，曰：「夫武之備誡之以久。何也？」〈武，謂周武。備誡，擊鼓警眾也。〉


對曰：「病疾不得其眾。」〈病，憂也。憂恐不得其士眾之心敬者也。〉


「詠嘆之，淫液之。何也？」〈淫液，歆淫滋味。〉


對曰：「恐不逮事。」〈言汲汲欲及此安民和眾事。〉


「發揚蹈厲之已蚤。何也？」〈厲病備戒雖久，至其發作，又疾。〉


對曰：「及時事。」〈欲令事及其時。〉


「武坐致右，而軒左。何也？」〈右膝至地，左膝不至地也。〉


對曰：「非武坐。」〈言無武坐。〉


「聲淫及商。何也？」〈言聲歆淫貪商。〉


對曰：「非武音也。」〈武王之事，不得已為天下除殘賊，非茍貪商。〉


孔子曰：「若非武音，則何音也？」


對曰：「有司失其傳也。」


孔子曰：「唯。丘聞諸萇弘，若非吾子之言是也。若非有司失其傳，則武王之志荒矣。」


賓牟賈起，免席而請曰：「夫武之備誡之以久，則既聞命矣。敢問遲矣而又久立於綴，何也？」


子曰：「居，吾語爾。夫樂者，象成者也。〈象成功而為樂。語，魚據反。〉總幹而山立，武王之事也；〈總，持。幹，若。山立，不動。〉發揚蹈厲，太公之志也；〈志在鷹揚。〉武亂皆坐，周邵之治也。〈武亂武治，皆坐而以象安民之事也。〉且夫武始成而北出，再成而滅商，三成而南反，〈誅紂，已而南也。〉四成而南國是疆，〈言有南國以為疆界 〉五成而分陜。周公左，邵公右，〈分東西而治也。〉六成而復綴。以崇其天子焉。〈以象尊天子也。六成謂舞之節解也。〉眾夾振焉而四伐，所以盛威於中國；〈夾，武王四面會振威武。四伐者，伐四方與紂同惡也。〉分陜而進，所以事蚤濟；〈所以分陜而蚤進者，欲事蚤成。〉久立於綴，所以待諸侯之至也。今汝獨未聞牧野之語乎？武王克殷而反商之政，未及下車，則封黃帝之後於薊，封帝堯之後於祝，封帝舜之後於陳。下車又封夏後氏之後於杞，封殷之後於宋。〈武王伐殷，封其子祿父。武王崩，祿父叛。周公誅之，封微子於宋，以為殷後。祿父不成殷後，故成言之。〉封王子比之墓，釋箕子之囚，使人行商容之舊，以復其位。〈商容，商之禮儀，其位舊居也。傳說多以商容為殷之賢人。或使箕子求商容乎？行，猶索也。〉庶民弛政，〈解其力役之事。弛，屍紙反。〉庶士倍祿。既濟河西，馬散之華山之陽而弗復乘，牛散之桃林之野而弗復服。〈桃林，西方塞也。華，胡化反。〉車甲則釁之，而藏之諸府庫，以示弗復用。倒載干戈而包之以虎皮，將率之士，使為諸侯，命之曰鞬橐。〈言所以藏弓矢而不用者，將率之士力也，故使以為諸侯，為之鞬橐也。將，即亮反。率，徒對反。鞬，居言反。〉然後天下知武王之不復用兵也。散軍而修郊射，〈郊有學官可以習禮。〉左射以貍首，右射以騶虞，而貫革之射息也；〈左東學，右西學，貍首、騶虞所為節也。〉裨冕搢笏，而虎賁之士脫劍；〈袞冕之屬，通謂之裨冕。脫劍，解劍也。賁，符分反。〉郊祀稷，而民知尊父焉；配明堂，而民知孝焉；朝覲，然後諸侯知所以臣；耕籍，然後民知所以敬親。〈親耕籍田，所以奉祠祀之粢盛。〉六者，天下之大教也。食三老五更於太學，天子袒而割牲，執醬而饋，執爵而酳，〈食已飲酒謂之酳也。酳音胤。〉冕而總幹，〈親在舞位。〉所以教諸侯之弟也。如此則周道四達，禮樂交通。夫武之遲久，不亦宜乎？」


問玉第三十六


子貢問於孔子曰：「敢問君子貴玉而賤珉，何也？為玉之寡而珉多歟？」〈珉，石似玉。眉巾反。〉


孔子曰：「非為玉之寡，故貴之；珉之多，故賤之。夫昔者君子比德於玉：溫潤而澤，仁也；縝密以栗，智也；〈縝，密。致，塞貌。栗，堅也。縝，之忍反。致，直利反。〉廉而不劌，義也；〈割而有廉，隅而不割傷也。劌，呼外反。〉垂之如墜，禮也；〈禮尚謙卑。〉叩之，其聲清越而長，其終則詘然，樂矣；〈詘，斷絕貌。似樂之息。詘，曲勿反。〉瑕不掩瑜，瑜不掩瑕，忠也；〈瑜，其忠美者也。〉孚尹旁達，信也；〈孚尹，玉貌。旁達，言似者無不通。〉氣如白虹，天也；精神見於山川，地也；〈精神本出山川，是故地也。〉圭璋特達，德也；天下莫不貴者，道也。詩云：『言念君子，溫其如玉。』故君子貴之也。」




孔子曰：「入其國，其教可知也。其為人也，溫柔敦厚，詩教也；疏通知遠，書教也；廣博易良，樂教也；潔靜精微，易教也；恭儉莊敬，禮教也；屬辭比事，春秋教也。故詩之失愚，〈敦厚。〉書之失誣，〈知遠之失。〉樂之失奢，易之失賊，〈精微之失。〉禮之失煩，春秋之失亂。〈屬辭比事之失。〉其為人也，溫柔敦厚而不愚，則深於詩者矣；疏通知遠而不誣，則深於書者矣；廣博易良而不奢，則深於樂者矣；潔靜精微而不賊，則深於易者矣；恭儉莊敬而不煩，則深於禮者；屬辭比事而不亂，則深於春秋者矣。天有四時者，春夏秋冬，風雨霜露，無非教也；地載神氣，吐納雷霆，流形庶物，無非教也。清明在躬，氣志如神，〈清明之德在身也，則其氣志如神也。〉有物將至，其兆必先。〈物，事也。言有事將至，必先有兆應之者也。〉是故天地之教，與聖人相參。其在詩曰：『嵩高惟嶽，峻極於天。惟嶽降神，生甫及申。〈嶽降神靈，和氣生申、甫之大功也。〉惟申及甫，惟周之翰。』〈翰，幹美其宗族，世有大功於周。甫侯相穆王制祥刑，申伯佐宣王成德教。〉四國於蕃，四方於宣，〈言能藩屏四國，宣王德化於天下也。〉此文武之德；〈言文、武聖德，篤佐周家，正為先王良佐，成中興之功。〉矢其文德，協此四國，〈毛詩：矢其文德，矢陳協和。〉此文王之德也。凡三代之王，必先其令問。詩云：『明明天子，令問不已，三代之德也。』」〈令，力正反。下同。〉




子張問聖人之所以教。


孔子曰：「師乎，吾語汝。聖人明於禮樂，舉而措之而已。」


子張又問。


孔子曰：「師，爾以為必布几筵，揖讓升降，酌獻酬酢，然後謂之禮乎？爾以必行綴兆，執羽鑰，作鐘鼓，然後謂之樂乎？言而可履，禮也；行而可樂，樂也。〈綴，知劣反。樂，上音洛，下音嶽。〉聖人力此二者，以躬己南面，是故天下太平。萬民順伏，百官承事，上下有禮也。夫禮之所以興，眾之所以治也；禮之所以廢，眾之所以亂也。目巧之室，則有隩阼，〈言目巧作室，必有隩阼之位。室西南隅，謂之隩。阼，阼階也。隩，於到反。〉席則有上下，車則有左右，行則並隨，立則有列序；古之義也。室而無隩阼，則亂於堂室矣；席而無上下，則亂於席次矣；〈亂於上席之次第。〉車而無左右，則亂於車上矣；行而無並隨，則亂於階塗矣；〈升階塗無並隨，則階塗亂。〉列而無次序，則亂於著矣。〈著，所立之位也。門屏之間，謂之著也。〉昔者明王聖人，辯貴賤長幼，正男女內外，序親疏遠近；而莫敢相踰越者，皆由此塗出也。」


屈節解第三十七


子路問於孔子曰：「由聞丈夫居世，富貴不能有益於物，〈以道濟物，不為身也。〉處貧賤之地，而不能屈節以求伸，則不足以論乎人之域矣。」


孔子曰：「君子之行己，期於必達於己。可以屈則屈，可以伸則伸。故屈節者，所以有待；〈待知求也。〉求伸者，所以及時。〈及良時也。〉是以雖受屈而不毀其節，志達而不犯於義。」〈合於義也，乃行。〉




孔子在衛，聞齊國田常將欲為亂，〈專齊，有無君之心也。〉而憚鮑晏，〈鮑氏、晏氏，齊之卿大夫也。〉因欲移其兵以伐魯。


孔子會諸弟子而告之曰：「魯父母之國，不可不救，不忍視其受敵。今吾欲屈節於田常以救魯。二三子，誰為使？」


於是子路曰：「請往齊。」孔子弗許。


子張請，又弗許。


子石請，又弗許。


三子退謂子貢曰：「今夫子欲屈節以救父母之國，吾三人請使而不獲。此則吾子用辯之時也，吾子盍請行焉？」


子貢請使，夫子許之。


遂如齊，說田常曰：「今子欲收功於魯實難，不若移兵於吳則易。」〈易，以豉反。〉


田常不悅。子貢曰：「夫憂在內者，攻強；憂在外者，攻弱。吾聞子三封而三不成，是則大臣不聽令，戰勝以驕主，破國以尊臣；〈鮑晏等率師，若破國，則益尊者也。〉而子之功不與焉，則交日疏於主，而與大臣爭，如此則子之位危矣。」


田常曰：「善。然兵甲已加魯矣，不可更。〈更，音耕。〉如何？」


子貢曰：「緩師，吾請於吳，令救魯而伐齊。子因以兵迎之。」田常許諾。


子貢遂南說吳王曰：「王者不滅國，霸者無強敵。千鈞之重，加銖兩而移。今以齊國而私千乘之魯，與吾爭強，甚為王患之。且夫救魯以顯名，以撫泗上諸侯；〈泗，水名也。〉誅暴齊以服晉，利莫大焉。名存亡魯，實困強齊。智者不疑。」


吳王曰：「善，然吳常困越。越王今苦身養士，有報吳之心。子待我先越，然後乃可。」


子貢曰：「越之勁不過魯，吳之強不過齊；而王置齊而伐越，則齊必私魯矣。王方以存亡繼絕之名，棄齊而伐小越，非勇也。勇而不計難，〈難，乃旦反。〉仁者不窮約，智者不失時，義者不絕世。今存越示天下以仁，救魯伐齊，威加晉國；諸侯必相率而朝，霸業盛矣。且王必惡越，臣請見越君，令出兵以從。此則實害越而名從諸侯以伐齊。」


吳王悅，乃遣子貢之越。


越王郊迎，而自為子貢御，曰：「此蠻夷之國，大夫何足儼然辱而臨之？」


子貢曰：「今者吾說吳王以救魯伐齊。〈說，音稅。〉其志欲之，而心畏越，曰：『待我伐越而後可，則破越必矣。』且無報人之志，而令人疑之，拙矣。有報人之意，而使人知之，殆乎？事未發而先聞者，危矣。三者舉事之患矣。」


勾踐頓首曰：「孤嘗不料力，而興吳難。〈難，乃旦反。〉受困會稽，痛於骨髓，日夜焦唇幹舌，徒欲與吳王接踵而死，孤之願也。今大夫幸告以利害。」


子貢曰：「吳王為人猛暴，群臣不堪，國家疲弊，百姓怨上，大臣內變，申胥以諫死。〈申胥，伍子胥也。〉大宰嚭〈嚭，吳王佞臣也。嚭，普鄙反。〉用事；此則報吳之時也。王誠能發卒佐之，以邀〈邀激其志。〉射其志，而重寶以悅其心，卑辭以尊其禮；則其伐齊必矣。此聖人所謂屈節求其達者也。彼戰不勝，王之福；若勝，則必以兵臨晉，臣還北請見晉君共攻之，其弱吳必矣。銳兵盡於齊，重甲困於晉，而王制其弊焉。」


越王頓首，許諾。


子貢返五日，越使大夫文種，頓首言於吳王曰：「越悉境內之士三千人以事吳。」


吳王告子貢曰：「越王欲身從寡人，可乎？」


子貢曰：「悉人之率眾，又從其君，非義也。」


吳王乃受越王卒，謝留勾踐。遂自發國內之兵以伐齊，敗之。子貢遂北見晉君，令承其弊。吳晉遂遇於黃池，越王襲吳之國，吳王歸與越戰，滅焉。


孔子曰：「夫其亂齊存魯，吾之始願。若能強晉以弊吳，使吳亡而越霸者，賜之說之也。美言傷信，慎言哉。」〈孔子以哀公十六年卒。吳以二十二年滅，時吳知已將亡而言之也。〉




孔子弟子有宓子賤者，仕於魯為單父宰。〈單音善。〉恐魯君聽讒言，使己不得行其政，於是辭行。故請君之近史二人與之俱至官。宓子戒其邑吏，〈宓音密。〉令二史書，方書輒掣其肘。書不善，則從而怒之。二史患之，辭請歸魯。宓子曰：「子之書甚不善，子勉而歸矣。」二史歸報於君曰：「宓子使臣書而掣肘，書惡而又怒臣。邑吏皆笑之，此臣所以去之而來也。」魯君以問孔子。子曰：「宓不齊，君子也。其才任霸王之佐，屈節治單父，將以自試也。意者以此為諫乎？」公寤，太息而嘆曰：「此寡人之不肖。寡人亂宓子之政，而責其善者，非矣。微二史，寡人無以知其過；微夫子，寡人無以自寤。」遽發所愛之使告宓子曰：「自今已後，單父非吾有也。從子之制，有便於民者，子決為之。五年一言其要。」宓子敬奉詔，遂得行其政，於是單父治焉。躬敦厚，明親親，尚篤敬，施至仁，加懇誠，致忠信，百姓化之。


齊人攻魯，道由單父，單父之老請曰：「麥已熟矣，今齊寇至，不及人人自收其麥。請放民出，皆獲傳郭之麥；可以益糧，且不資於寇。」三請而宓子不聽。俄而齊寇逮於麥，季孫聞之怒，使人以讓宓子曰：「民寒耕熱耘，曾不得食，豈不哀哉？不知猶可，以告者而子不聽，非所以為民也。」宓子蹴然曰：「今茲無麥，明年可樹。若使不耕者獲，是使民樂有寇，〈樂音洛。〉且得單父一歲之麥，於魯不加強，喪之不加弱。〈喪，身浪反。〉若使民有自取之心，其創必數世不息。」季孫聞之，赧然而愧曰：「地若可入，吾豈忍見宓子哉？」〈赧，乃版反。〉


三年，孔子使巫馬期遠觀政焉。巫馬期陰免衣，衣弊裘。〈衣，衣上知字。下，於既反。〉入單父界，見夜漁者得魚輒舍之。〈舍音舍。〉巫馬期問焉，曰：「凡漁者為得，何以得魚即舍之？」漁者曰：「魚之大者名為鱄䲖，吾大夫愛之。其小者名為鱦，〈鱄，宜為鳣。新序作鲿。鮑魚之懷任之者也。鱦，戈證反。〉吾大夫欲長之。是以得二者，輒舍之。」巫馬期返，以告孔子曰：「宓子之德，至使民闇行，若有嚴刑於旁。敢問宓子何行而得於是？」孔子曰：「吾嘗與之言曰：『誠於此者，刑乎彼。』宓子行此術於單父也。」


孔子之舊曰原壤，其母死，夫子將助之以沐槨。子路曰：「由也，昔者聞諸夫子曰：『無友不如己者，過則勿憚改。』夫子憚矣，姑已若何？」〈姑，且也。已，止也。〉孔子曰：「凡民有喪，匍匐救之。況故舊乎？非友也，吾其？。」及為槨，原壤登木曰：「久矣，予之不托於音也。」遂歌曰：「貍首之班然，執女手之卷然。〈女音汝。〉夫子為之隱，佯不聞以過之。」子路曰：「夫子屈節而極於此，失其與矣。豈未可以已乎？」孔子曰：「吾聞之：親者不失其為親也，故者不失其為故也。」

七十二弟子解第三十八


顏回，魯人，字子淵，年二十九而髮白，三十一早死。孔子曰：「自吾有回，門人日益親。」回之德行著名，孔子稱其仁焉。


閔損，魯人，字子騫，以德行著名，孔子稱其孝焉。


冉耕，魯人，字伯牛，以德行著名，有惡疾。孔子曰：「命也夫。」


冉雍，字仲弓，伯牛之宗族，生於不肖之父，以德行著名。


宰予，字子我，魯人，有口才著名。


端木賜，字子貢，衛人，有口才著名。


冉求，字子有，仲弓之族，有才藝，以政事著名。


仲由，弁人，字子路，有勇力才藝，以政事著名。


言偃，魯人，字子遊，以文學著名。


卜商，衛人，無以尚之。嘗返衛，見讀史志者云：「晉師伐秦，三豕渡河。」子夏曰：「非也，己亥耳。」讀史志曰：「問諸晉史果曰己亥。」於是衛以子夏為聖。孔子卒後，教於西河之上，魏文侯師事之，而諮國政焉。


顓孫師，陳人，字子張，少孔子四十八歲。為人有容貌，資質寬？，博接從容自務居，不務立於仁義之行，〈子張不侮鰥寡，性凱悌寬。故子貢以為未仁。然不務立仁義之行，故子貢激之以為未仁也。〉孔子門人友之而弗敬。


曾參，南武城人，字子輿，少孔子四十六歲。志存孝道，故孔子因之以作孝經。齊嘗聘欲與為卿而不就，曰：「吾父母老，食人之祿，則憂人之事，故吾不忍遠親而為人役。」參後母遇之無恩，而供養不衰，及其妻以藜烝不熟，因出之。人曰：「非七出也。」參曰：「藜烝小物耳，吾欲使熟而不用吾命，況大事乎？」遂出之，終身不取妻。其子元請焉，告其子曰：「高宗以後妻殺孝已，尹吉甫以後妻放伯奇。吾上不及高宗，中不比吉甫，庸知其得免於非乎？」


淡臺滅明，武城人，字子羽，少孔子四十九歲，有君子之姿。孔子嘗以容貌望其才，其才不充孔子之望。然其為人，公正無私，以取與去就，以諾為名。仕魯為大夫也。


高柴，齊人，高氏之別族，字子羔，少孔子四十歲。長不過六尺，狀貌甚惡。為人篤孝而有法正。少居魯，見知名於孔子之門。仕為武城宰。


宓不齊，魯人，字子賤，少孔子四十九歲。仕為單父宰，有才智，仁愛百姓不忍欺。孔子大之。


樊須，魯人，字子遲，少孔子四十六歲。弱仕於季氏。


有若，魯人，字子有，少孔子三十六歲。為人強識，好古道也。


公西赤，魯人，字子華，少孔子四十二歲。束帶立朝，閑賓主之儀。


原憲，宋人，字子思，少孔子三十六歲。清凈守節，貧而樂道，孔子為魯司寇，原憲嘗為孔子宰。孔子卒後，原憲退隱，居於衛。


公冶長，魯人，字子長。為人能忍恥，孔子以女妻之。


南宮韜，魯人，字子容。以智自將，世清不廢，世濁不洿，孔子以兄子妻之。


公析哀，齊人，字季沉。鄙天下多仕於大夫家者，是故未嘗屈節人臣。孔子特嘆貴之。


曾點，曾參父，字子皙。疾時禮教不行，欲修之，孔子善焉。《論語》所謂浴乎沂，風乎舞雩之下。


顏由，顏回父，字季路。孔子始教學於闕里而受學，少孔子六歲。


商瞿，魯人，字子木，少孔子二十九歲。特好易，孔子傳之志焉。


漆雕開，蔡人，字子若，少孔子十一歲。習《尚書》，不樂仕。孔子曰：「子之齒可以仕矣，時將過。」子若報其書曰：「吾斯之未能信。」〈言未能明信此書意。〉孔子悅焉。


公良儒，陳人，字子正，賢而有勇。孔子周行，常以家車五乘從。


秦商，魯人，字不慈，少孔子四歲。其父菫父，〈父音甫。〉與孔子父叔梁紇俱力聞。


顏刻，魯人，字子驕，少孔子五十歲。孔子適衛，子驕為僕。衛靈公與夫人南子同車出，而令宦者雍梁參乘，使孔子為次乘。遊過市，孔子恥之。顏刻曰：「夫子何恥之？」孔子曰：「詩云：『覯爾新婚，以慰我心。』」〈慰，安。〉乃嘆曰：「吾未見好德如好色者也。」


司馬黎耕，宋人，字子牛。牛為性躁，好言語。見兄桓魋行惡，牛常憂之。


巫馬期，陳人，字子期，少孔子三十歲。孔子將近行，命從者皆持蓋，已而果雨。巫馬期問曰：「旦無雲，既日出，而夫子命持雨具，敢問何以知之？」孔子曰：「昨暮月宿畢，詩不云乎：『月離於畢，俾滂沱矣。』以此知之。」


梁鳣，齊人，字叔魚，少孔子三十九歲。年三十未有子，欲出其妻。商瞿謂曰：「子未也，昔吾年三十八無子，吾母為吾更取室。夫子使吾之齊，母欲請留吾，夫子曰：『無憂也，瞿過四十，當有五丈夫。』今果然，吾恐子自晚生耳，未必妻之過。」從之，二年而有子。


琴牢，衛人，字子開，一字張。與宗魯友，聞宗魯死，欲弔焉，孔子弗許，曰：「非義也。」


冉儒，魯人，字子魚，少孔子五十歲。


顏辛，魯人，字子柳，少孔子四十六歲。


伯虔，字楷，少孔子五十歲。


公孫寵，衛人，字子石，少孔子五十三歲。


曹？，少孔子五十歲。


陳亢，陳人，字子亢，一字子禽，少孔子四十歲。


叔仲會，魯人，字子期，少孔子五十歲。與孔琁年相比，每孺子之執筆記事於夫子，二人叠侍左右。孟武伯見孔子而問曰：「此二孺子之幼也。於學豈能識於壯哉？」孔子曰：「然少成則若性也，習慣若自然也。」


秦祖，字子南。


奚蒧，字子偕。


公祖茲，字子之。


廉潔，字子曹。


公西與，字子上。


宰父黑，字子黑。


公西減，字子尚。


穰駟赤，字子從。


冉季，字子產。


薛邦，字子從。


石處，字裏之。


懸亶，字子象。


左郢，字子行。


狄黑，字哲之。


商澤，字子秀。


任不齊，字子選。


榮祈，字子祺。


顏噲，字子聲。


原桃，字子籍。


公肩，字子仲。


秦非，字子之。


漆雕從，字子文。


燕級，字子思。


公夏守，字子乘。


勾井疆，字子疆。


步叔乘，字子車。


石子蜀，字子明。


邽選，字子飲。


施之常，字子常。


申績，字子周。


樂欣，字子聲。


顏之仆，字子叔。


孔弗，字子蔑。〈孔子兄弟。〉


漆雕侈，字子歛。


懸成，字子橫。


顏相，字子襄。


右件夫子七十二人，弟子皆升堂入室者。


本姓解第三十九

孔子之先，宋之後也。微子啟，帝乙之元子，紂之庶兄，以圻內諸侯入為王卿士。微，國名，子爵。初武王克殷，封紂之子武庚於朝歌，使奉湯祀。武王崩，而與管蔡霍三叔作難。周公相成王，東征之。二年，罪人斯得，乃命微子於殷。後作微子之命，由之與國於宋，徙殷之子孫，唯微子先仕周，故封之賢。其弟曰仲思，名衍，或名泄，嗣微之後，故號微仲。生宋公稽胄子，雖遷爵易位，而班級不及其故者，得以故官為稱。故二微雖為宋公，而猶以微之號自終，至於稽乃稱公焉。宋公生丁公申。申公生緡公共，及襄公熙。熙生弗父何，及厲公方祀。方祀以下，世為宋卿。弗父何生宋父周。周生世子勝。勝生正考甫。考甫生孔父嘉。五世親盡，別為公族，故後以孔為氏焉。一曰孔父者，生時所賜號也，是以子孫遂以氏族。孔父生子木金父。金父生睪夷。睪夷生防叔，避華氏之禍而奔魯。方叔生伯夏。伯夏生叔梁紇，曰雖有九女，是無子。其妾生孟皮，孟皮一字伯尼，有跛足。於是乃求婚於顏氏。顏氏有三女，其小曰徵在。顏父問三女曰：「陬大夫雖父祖為士，然其先聖王之裔。今其人身長十尺，武力絕倫，吾甚貪之。雖年長性嚴，不足為疑。三子孰能為之妻？」二女莫對。徵在進曰：「從父所制，將何問焉？」父曰：「即爾能矣。」遂以妻之。徵在既廟見，以夫之年大，懼不時有勇，而私禱尼丘之山以祈焉。生孔子，故名丘，字仲尼。孔子三歲而叔梁紇卒，葬於防。至十九，娶於宋之亓官氏，一歲而生伯魚。魚之生也，魯昭公以鯉魚賜孔子。榮君之貺，故因以名曰鯉，而字伯魚。魚年五十，先孔子卒。


齊太史子與適魯，見孔子，孔子與之言道。子與悅曰：「吾鄙人也。聞子之名，不睹子之形久矣，而未知寶貴也。乃今而後，知泰山之為高，淵海之為大。惜乎夫子之不逢明王，道德不加於民，而將垂寶以貽後世。」遂退而謂南宮敬叔曰：「今孔子先聖之嗣，自弗父何以來，世有德讓，天所祚也。成湯以武德王天下，其配在文。殷宗以下，未始有也。孔子生於衰周，先王典籍，錯亂無紀。而乃論百家之遺記，考正其義；祖述堯舜，憲章文武；刪詩述書，定禮理樂，制作春秋，贊明易道；垂訓後嗣，以為法式，其文德著矣。然凡所教誨，束修已上，三千餘人。或者天將欲與素王之乎？夫何其盛也？」敬叔曰：「殆如吾子之言，夫物莫能兩大。吾聞聖人之後，而非繼世之統，其必有興者焉。今夫子之道至矣，乃將施之無窮。雖欲辭天之祚，故未得耳。」子貢聞之，以二子之言告孔子。子曰：「豈若是哉？亂而治之，滯而起之。自吾志，天何與焉？」


終記解第四十


孔子蚤晨作，〈作，起。〉負手曳杖，逍遙於門，而歌曰：「泰山其頹乎？梁木其壞乎？〈梁木，木主為梁者。〉人其萎乎？」〈萎頓。〉既歌而入，當戶而坐。子貢聞之曰：「泰山其頹，則吾將安仰？梁木其壞，吾將安杖？人其萎，吾將安放？〈放，法。放，去聲。〉夫子殆將病也。」遂趨而入。夫子嘆而言曰：「賜，汝來何遲？予疇昔夢坐奠於兩楹之間。〈疇昔，猶近昨夜。兩楹之間，殷人所殯處而具奠於殯處。故自知死也。〉夏後氏殯於東階之上，則猶在阼。殷人殯於兩楹之間，即與賓主夾之。殯於西階之上，則猶賓之。而丘也，即殷人。夫明王不興，則天下其孰能宗余？〈言天下無明主，莫能宗己道。臨終其有命，傷道之不行也。〉余逮將死。」遂寢病，七日而終，時年七十二矣。


哀公誄曰：「昊天不吊，不慭遺一老。〈吊，善也。慭，願且。一老，孔子也。慭，魚僅切。〉俾屏余一人以在位，煢煢余在疚。〈疚，病。〉於乎哀哉！尼父無自律。」〈父，丈夫之顯稱。律，法。言無以自為法〉子貢曰：「公其不沒於魯乎？夫子有言曰：『禮失則昏，名失則愆；失志為昏，失所為愆。生不能用，死而誄之；非禮也。稱一人非名，〈一人，天子之稱也。〉君兩失之矣。』」


既卒，門人疑所以服夫子者。子貢曰：「昔夫子之喪顏回也，若喪其子而無服。喪子路亦然。今請喪夫子如喪父，而無服。」於是弟子皆吊服而加麻；出有所之，則由绖。子夏曰：「入，宜绖可也。出，則不绖。」子遊曰：「吾聞諸夫子：喪朋友，居則绖，出則否。喪所尊，雖绖而出，可也。」


孔子之喪，公西掌殯葬焉。唅以疏米三具，〈疏，粳米。禮記曰：稻曰嘉疏。绖，徒結反。〉襲衣十有一稱，加朝服一，冠章甫之冠；佩象環，徑五寸而綦組綬。〈綦，雜色。組綬所以繫象環。綦，巨箕反。組，則古反。〉桐棺四寸，柏棺五寸，飭廟置翣，設披周也。設崇殷也。綢練設旐夏也。〈披，樞行夾引棺者。崇，崇牙旌旗飾。綢練，以練綢之杠此旌葬乘車所建也。疏練廣克長尋，曰旐也。翣，色甲反。綢，直留反。〉兼用三王禮，所以尊師，且備古也。葬於魯城北泗水上，藏入地，不及泉而封，為偃斧之形，高四尺，樹松柏為誌焉。弟子皆家於墓，行心喪之禮。既葬，有自燕來觀者，舍於子夏氏。子貢謂之曰：「吾亦人之葬，聖人非聖人之葬，人子奚觀焉？昔夫子言曰：『見吾封若夏屋者，〈夏屋，今之殿形中高而四方下也。〉見若斧矣，從若斧者也，〈上難登狹又易為功。〉馬𩯝，封之謂也。』〈俗間之名。𩯝，力葉反，又作鬣〉今徒一日三斬板而以封，〈板，蓋廣二尺、長六尺。斬板，謂斬其縮縮，斬上傍殺，蓋高四尺也。〉尚行夫子之志而已，〈尚，庶。〉何觀乎哉？」


二三子，三年喪畢，或留或去。惟子貢廬於墓六年。自後，群弟子及魯人處於墓如家者，百有餘家。因名其居曰「孔里」焉。


正論解第四十一


孔子在齊。齊侯出田，〈田，獵。〉招虞人以弓不進。〈虞人，掌山澤之官也。〉公使執之，對曰：「昔先君之田也，旌以招大夫，弓以招士，皮冠以招虞人。臣不見皮冠，故不敢進，乃舍之。」孔子聞之曰：「善哉。守道不如守官，〈道，為恭敬之道。見君召，便往。守官，非守召不往也。〉君子韙之。」〈韙，是。〉


齊國師伐魯。〈國師，齊卿。〉季康子使冉求率左師禦之，樊遲為右。「非不能也，不信子，〈言季孫德不素著，為民所信也。〉請三刻而踰之。」〈與眾要信，三刻而踰蒲也。〉如之，眾從之。師入齊軍，齊軍遁，〈遁，逃。〉冉有用戈，故能入焉。孔子聞之曰：「義也。」〈在軍能卻敵，合於義。〉既戰，季孫謂冉有曰：「子之於戰，學之乎？性達之乎？」對曰：「學之。」季孫曰：「從事孔子，惡乎學？」冉有曰：「即學之孔子也。夫孔子者，大聖無不該，〈該，包。〉文武並用、兼通。求也，適聞其戰法，猶未之詳也。」季孫悅，樊遲以告孔子。孔子曰：「季孫於是乎，可謂悅人之有能矣。」


南容說、仲孫何忌既除喪，〈除父禧子之喪。〉而昭公在外，〈時為季孫所逐。〉未之命也。〈未命二人為卿大夫。〉定公即位，乃命之。辭曰：「先臣有遺命焉，〈僖子病不知禮。及其將死，而屬其二子，使事孔子。〉曰：『夫禮，人之幹也。非禮，則無以立。』囑家老使命二臣，必事孔子而學禮，以定其位。」公許之。二子學於孔子。孔子曰：「能補過者，君子也。《詩》云：『君子是則是效。』孟僖子可則效矣。『懲己所病，以誨其嗣。』《大雅》所謂：『詒厥孫謀，以燕翼子。』是類也夫。」〈詒，遺也。燕，安也。翼，敬也。言遺其子孫，加謀學安敬之道也。〉


衛孫文子得罪於獻公，居戚。〈文子，衛卿。林父得罪以戚叛也。〉公卒未葬，文子擊鐘焉。延陵季子〈吳公子劄。〉適晉，過戚，聞之曰：「異哉。夫子之在此，猶燕子巢於幕也。〈燕巢於幕，言至危也。〉懼猶未也，又何樂焉？君又在殯，可乎？」文子於是終身不聽琴瑟。孔子聞之曰：「季子能以義正人，文子能克己服義；可謂善改矣。」


孔子覽《晉志》。〈晉之史記。〉晉趙穿殺靈公，〈穿，趙盾從弟也。〉趙盾亡，未及山而還。〈山，晉之境。〉史書：「趙盾弒君。」盾曰：「不然。」史曰：「子為正卿，亡不出境，返不討賊；非子而誰？」盾曰：「嗚呼！『我之懷矣，自詒伊戚。』其我之謂乎？」孔子嘆曰：「董狐，古之良史也；書法不隱。趙宣子，古之良大夫也；為法受惡。惜也，越境乃免。」〈惜盾不越境以免於譏，而受弒君之責也。〉


鄭伐陳，入之。使子產獻捷於晉，晉人問陳之罪焉。子產對曰：「陳亡周之大德，〈武王以元女大姬，以配胡公，而封諸陳。〉介恃楚眾，〈介，大。〉馮陵弊邑，是以有？年之告。〈告晉為陳所侵。〉未獲命，〈未得晉平陳之成命。〉則又有東門之役。〈與楚共伐陳，至其東門也。〉當陳隧者，井？木刊，〈勝陳人？塞刊斫也。〉弊邑大懼，天誘其裏，〈誘進裏善也。天導其善，大執陳者也。〉啟弊邑心，知其罪，校首於我，用敢獻功。」晉人曰：「何故侵小？」對曰：「先王之命，惟罪所在，各致其辟。〈辟，誅。〉且昔天子一圻，列國一同，〈地方千里，曰圻。方百里，曰同也。〉自是以衰，周之制也。〈大國方百里，從是以為差。伯方七十里，子男五十里，周之制也。而說學者以周大國方七百里，失之矣。〉今大國多數圻矣，若無侵小，何以至焉？」晉人曰：「其辭順。」孔子聞之，謂子貢曰：「志有之，〈志，古之書也。〉言以足志，〈言以足成其志。〉文以足言。〈加以文章，以足成其言。〉不言，誰知其志；言之無文，行之不遠。〈有言而無文章，雖行而不遠也。〉晉為鄭伯入陳，非文辭不為功，小子慎哉。」


楚靈王汰侈，〈驕汰奢侈。〉右尹子革侍坐。〈右尹，官名。子革，煞舟。〉左史倚相趨而過，王曰：「是良史也。子善視之，是能讀三墳五典，八索九丘。」〈三墳，三皇之書。五典，五帝之典。八索，索法丘。丘，國聚也。〉對曰：「夫良史者，記君之過，揚君之善。而此子以潤辭為官，不可為良史。」曰：「臣又乃嘗聞焉。昔周穆王欲肆其心，〈肆，極。〉將過行天下，使皆有車轍，並馬跡焉。祭公謀父作《祚昭》，〈謀父，周卿士。《祈昭》，詩名。猶齊景公作君臣相說之樂，蓋曰征招角招是也。昭，宜為招耳。補作招。〉以止王心。〈止王心之逸遊。〉王是以獲殆於文官。臣聞其詩焉，而弗知。若問遠焉，其焉能知？」王曰：「子能乎？」對曰：「能。其詩曰：『祈昭之愔愔乎，式昭德音，〈祈昭愔愔，言祈昭樂之安和。其法足以昭其德音者也。〉思我王度，式如玉，式如金。〈思王之法度，如金玉純美。詩云：追琢其章，金玉其相。〉刑民之力，而無有醉飽之心。』」〈長而字。刑傷民力，用之不勝不節。無有醉飽之心，言無厭足。〉靈王揖而入。饋不食，寢不寐，數日則固不能勝其情，以及於難。孔子讀其志曰：「古者有志，克己復禮為仁。〈克，勝。言能勝己私情，復之於禮則為仁也。〉信善哉。楚靈王若能如是，豈期辱於幹溪？〈靈王起章華之臺於幹溪。國人潰畔，遂死焉。〉子革之非左史，所以風也。稱詩以諫，順哉。」


叔孫穆子，避難奔齊。〈穆子，叔孫豹。其兄僑如淫亂，故避之而出奔齊。〉宿於庚宗之邑，庚宗寡婦通焉而生牛。〈名牛。〉穆子返魯，以牛為內豎，〈豎，通內外之命。〉相家。〈長，遂命為相家。〉牛讒叔孫二人，殺之。叔孫有病，牛不通其饋，不食而死。牛遂輔叔孫庶子昭，而立之。〈子，叔孫婼。〉昭子既立朝，其家眾曰：「豎牛禍叔孫氏，使亂大從。〈從，順。〉殺適立庶，又被其邑，以求舍罪。〈牛取叔氏鄙三十邑，以行賂也。〉罪莫大焉，必速殺之。」遂殺豎牛。孔子曰：「叔孫昭子不勞，〈勞，力也。不以立己為功。〉不可能也。周任有言曰：『〈周任，古之賢人。〉為政者：不賞私勞，不罰私怨。』詩云：『有覺德行，四國順之。』〈覺，直。〉昭子有焉。」


晉邢侯與雍子爭田，叔魚攝理，〈叔魚，叔向弟。理，獄官之名。〉罪在雍子。雍子納其女於叔魚，叔魚弊獄邢侯。〈弊，斷。斷罪歸邢侯。〉邢侯怒殺叔魚與雍子於朝。韓宣子問罪於叔向。〈宣子，晉正卿韓起也。〉叔向曰：「三奸同坐，施生戮死可也。〈施，宜為與。與猶行。行生者之罪也。〉雍子自知其罪，而賂以置直鮒也，鬻獄邢侯專殺其罪一也。己惡而掠美為昏，〈掠美善，昏亂也。己惡即以賂求善為惡也。〉貪以敗官為默，〈默猶冒。茍貪不畏罪。〉殺人不忌為賊。〈忌，憚。〉夏書曰：『昏、默、賊，殺。〈夏書，夏家之書。三者宜皆殺者也。〉咎陶之刑也。』請從之。」乃施邢侯，而屍雍子、叔魚於市。孔子曰：「叔向，古之遺直也。治國制刑，不隱於親。三數叔魚之罪，不為末。〈末，薄。〉或曰義，〈或，左傳作咸也。〉可謂直矣。平丘之會，數其賄也。以寬衛國，晉不為暴；〈諸侯會於平丘，晉人淫？蕘者於衛。衛人患之，賂叔向。叔向使與叔魚客末，追而禁之。〉歸魯季孫，稱其詐也。以寬魯國，晉不為虐；〈魯季孫見執諮於晉，晉人歸之。季孫貴禮，不肯歸叔向。言叔魚能歸之，叔魚說季孫。季孫懼，乃歸也。〉邢侯之獄，言其貪也，以正刑書，晉不為頗。〈頗，偏。〉三言而除三惡，加三利，〈暴衛虐魯，殺三罪，去三惡，加三利也。〉殺親益榮，由義也夫。」


鄭有鄉校。〈鄉之學校。〉鄉校之士，非論執政，鬷明欲毀鄉校。〈鬷明，然明。〉子產曰：「何以毀為也？夫人朝夕退而遊焉，以議執政之善否。其所善者，吾則行之；其所否者，吾則改之。若之何其毀也？我聞忠言以損怨，不聞立威以防怨。防怨，猶防水也。大決所犯，傷人必多，吾弗克救也。不如小決使導之，不如吾所聞而藥之。」〈藥，治療也。〉孔子聞是言也，曰：「吾以是觀之，人謂子產不仁，吾不信也。」


晉平公會諸侯於平丘。齊侯及盟，鄭子產爭貢賦之所承，〈所承之輕重也。〉曰：「昔日天子班貢輕重，以列尊卑。貢，周之制也。卑而貢重者甸服，〈甸服，王圻之內與圻外諸侯異，故貢重也。〉鄭伯，男南也。而使從公侯之貢〈南，左輔作男。古字作南。亦多有作此，南連言之猶言公侯也。〉懼弗給也。敢以為請。」自日中爭之，以至於昏。晉人許之。孔子曰：「子產於是行也，是以為國基也。詩云：『樂只君子，邦家之基。』〈本也。〉子產，君子之於樂者。〈能為國之本，則人樂藝也。〉且曰合諸侯而藝貢事，禮也。」〈藝，分別貢獻之事也。〉


鄭子產有疾，謂子太叔曰：「我死，子必為政。唯有德者能以寬服民，其次莫如猛。夫火烈民望而畏之，故鮮死焉；水濡弱，民狎而翫之，〈狎，易。翫，習。〉則多死焉。故寬難。」子產卒，子太叔為政。不忍猛而寬，鄭國多掠盜。〈抄掠。〉太叔悔之曰：「吾早從夫子，必不及此。」孔子聞之曰：「善哉！政寬則民慢，慢則糾於猛。〈糾，猶攝也。〉猛則民殘，〈猛政民殘。〉民殘則施之以寬。寬以濟猛，猛以濟寬，寬猛相濟，政是以和。詩曰：『民亦勞止，汔可小康。〈汔，危也。勞民人病，汔可小變，故以安也。〉惠此中國，以綏四方。』施之以寬，毋縱詭隨。〈詭人、隨人，遺人小惡者也。〉以謹無良，〈謹，以小懲之也。〉式遏寇虐，慘不畏明，〈慘，曾也。當用遏止為寇虐之人也。曾不畏天之明道者，言威也。〉糾之以猛也。柔遠能邇，〈言能者能安近。〉以定我王，〈以定安王位也。〉平之以和也。」又曰：「不競不絿，不剛不柔。〈不競不絿，中和。〉布政優優，百祿是遒。〈優優，和。遒，聚。〉和之至也。」子產之卒也，孔子聞之，出涕曰：「古之遺愛。」


孔子適齊，過泰山之側，有婦人哭於野者而哀。夫子式而聽之曰：「此哀一似重有憂者。」使子貢問之。而曰：「昔舅死於虎，吾夫又死焉，今吾子又死焉。」子貢曰：「何不去乎？」婦人曰：「無苛政。」子貢以告孔子。子曰：「小子識之，苛政猛於暴虎。」


晉魏獻子為政，〈獻子，魏舒。〉分祁氏及羊舌氏之田，荀櫟滅，〈晉大夫祁氏羊舌氏，故獻子分其田。〉以賞諸大夫，及其子成，皆以賢舉也。又將賈辛曰：「今汝有力於王室，吾是以舉汝。〈周有子朝之亂，賈辛帥師救周。〉行乎敬之哉，毋墮乃力。」孔子聞之曰：「魏子之舉也，近不失親，〈子可舉而舉也。〉遠不失舉，〈不以遠故不舉。〉可謂美矣。」又聞其命賈辛以為忠。詩云：「永言配命，自求多福。」忠也。〈言我文王之詩我長配天命而行庶國亦當求多福人多福忠也。〉魏子之舉也，義其命也。忠其長有後於晉國乎？


趙簡子賦晉國一鼓鐘，〈三十斤，謂之鐘。鐘四，謂之石。石四，謂之鼓。〉以鑄刑鼎，著範宣子所為刑書。〈範宣子，晉卿。範自銘其刑書著鼎也。〉孔子曰：「晉其亡乎？失其度矣。夫晉國將守唐叔之所受法度，〈唐叔，成王母弟。始封於晉者也。〉以經緯其民者也。〈經緯 ，猶織以成文也。〉卿大夫以序守之，〈序次序也〉民是以能遵其道而守其業，貴賤不愆，所謂度也。文公是以作執秩之官，為被廬之法，〈晉文公既霸強於時蓋作執秩之官以為晉國〉〈法也〉以為盟主。今棄此度也，而為刑鼎，銘在鼎矣，何以尊貴？〈民將棄神而征於書不復戴奉上也〉何業之守也？〈民不奉上則上無所守也〉貴賤無序，何以為國？且夫宣子之刑，夷之搜也，晉國亂制，〈夷搜之時變易軍師陽唐父為賈季所殺故曰亂制也〉若之何其為法乎。」


楚昭王有疾，卜曰：「河神為祟。」王弗祭，大夫請祭諸郊。王曰：「三代命祀，祭不越望。〈天子望祀天地，諸侯祀境內。故曰：祭不越望也。〉江漢沮漳，楚之望也。〈四水名也。〉禍福之至，不是過乎？不谷雖不德，河非所獲罪也。」遂不祭。孔子曰：「楚昭王知大道矣。〈求之於己，不越祀也。〉其不失國也，宜哉。〈楚為吳所滅，昭王出奔，已復國者也。〉夏書曰：『維彼陶唐，率彼天常，〈陶唐，堯。率，猶循。天常，天之常道。〉在此冀方。〈中國為冀。〉今失厥道，亂其紀綱，乃滅而亡。』」〈謂變夏桀。〉又曰：「允出茲在茲，由己率常可矣。」〈言善、惡各有類。信出此，則在此。以能循常道可也。〉


衛孔文子使太叔疾出其妻，而以其女妻之。〈初，疾娶於宋子朝，其歸孽，子朝出。文子使疾出其妻，而己妻之。〉疾誘其初妻之娣，為之立宮，與文子女，如二妻之禮。文子怒將攻之。孔子舍璩伯玉之家，文子就而訪焉。孔子曰：「簠簋之事，則嘗聞學之矣。兵甲之事，未之聞也。」退而命駕而行曰：「鳥則擇木，木豈能擇鳥乎？」文子遽自止之曰：「圉也豈敢度其私哉？〈度，謀。〉亦訪衛國之難也。」將止，會季康子問冉求之戰，冉求既對之，又曰：「夫子播之百姓，質諸鬼神，而無憾，〈恨也。〉用之則有名。」康子言於哀公，以幣迎孔子曰：「人之於冉求信之矣，將大用之。」


齊陳恒弒其簡公。孔子聞之，三日沐浴而適朝，告於哀公曰：「陳恒弒其君，請伐之。」公弗許，三請。公曰：「魯為齊弱久矣。子之伐也，將若之何？」對曰：「陳恒弒其君，民之不與者半。以魯之眾，加齊之半，可克也。」公曰：「子告季氏。」孔子辭，〈不告季氏。〉退而告人曰：「以吾從大夫之後，吾不敢不告也。」


子張問曰：「書云：『高宗三年不言，言乃雍。』有諸？」〈雍，歡聲貌。尚書云：言乃雍和，有諸問有之也。〉孔子曰：「胡為其不然也？古者天子崩，則世子委政於冢宰三年。成湯既沒，太甲聽於伊尹；〈太甲，湯孫。〉武王既喪，成王聽於周公；其義一也。」


衛孫桓子侵齊，遇敗焉。〈桓子，孫良夫也。侵齊，與齊師遇，為齊所敗也。〉齊人乘之，執新築大夫，仲叔於奚以其眾救桓子，桓子乃免。衛人以邑賞仲叔於奚，於奚辭。請曲懸之樂，〈諸侯軒懸軒懸闕一向也，故謂之曲懸之樂。〉繁纓以朝。〈馬纓當膺，以索群銜，以黃金為飾也。〉許之，書在三官。〈司徒，書名。司馬，書服。司空，書勛也。〉子路仕衛，見其故，以訪孔子。孔子曰：「惜也，不如多與之邑。惟器與名，不可以假人，〈器，禮樂以器。名，尊卑以名。〉君之所司，〈司，主。〉名以出信，信以守器，器以藏禮，〈有器然後得行其禮，故曰：器以藏禮。〉禮以行義，義以生利，利以平民，政之大節也。若以假人，與人政也。政亡，則國家從之，不可止也。」


公父文伯之母，〈文伯母敬姜也。〉紡績不解。文伯諫焉。其母曰：「古者王後親織玄紞，〈紞，冠垂者。紞，丁敢反。〉公侯之夫人加之纮綖，〈纓屈而上者，謂之纮。綖，冠之上覆也。紘，為萌反。綖，令戰余？二反。〉卿之內子為大帶，〈卿之妻，為內子。〉命婦成祭服，{{*|大夫之妻，為命婦}。}列士之妻，加之以朝服。自庶士已下，各衣其夫，社而賦事，烝而獻功。〈男女春秋而勤歲事各祭，祭而獻其功也。〉男女紡績，愆則有辟。〈績，功也。辟，法也。〉聖王之制也，今我寡也，爾又在位，朝夕恪勤，猶恐忘先人之業，況有怠墮，其何以避辟？」孔子聞之曰：「弟子誌之：季氏之婦，可謂不過矣。」


樊遲問於孔子曰：「鮑牽事齊君，執政不撓，可謂忠矣，〈齊慶克通於夫人。鮑牽知之，以告國武子。武子召慶克，而讓之。慶克告夫人，夫人怒。武子相靈公以會於諸侯。高鮑處守，及還，將至。閉門而牽客。夫人訴之曰：高鮑將不納君。遂刖鮑牽之足。〉而君刖之，其為至闇乎？」孔子曰：「古之士者：國有道，則盡忠以輔之；國無道，則退身以避之。今鮑疾子食於淫亂之朝，不量主之明暗，以受大刖；是智之不如葵，葵猶能衛其足。」〈葵傾葉隨日轉，故曰衛其足也。〉


季康子欲以一井田出法賦焉，使訪孔子。子曰：「丘弗識也。」冉有三發卒，曰：「子為國老，待子而行，若之何子之不言？」孔子不對，而私於冉有曰：「求，汝來。汝弗聞乎？先王制土，借田以力，〈田有稅收，借力以治公田也。〉而底其遠近；〈底，平。平其遠近，俱十一而中。〉賦里以入，而量其無有；〈里，廛里有稅。度其有無，為多少之入也。〉任力以夫，而議其老幼。〈力，作度之事。丁夫，召其長幼，或重或輕。〉於是鰥寡孤疾老者：有軍旅之出，則徵之；無，則已。〈於軍旅之役，則鰥寡孤疾，或有所共。無軍事，則止也。〉其歲收，田一井出，獲禾秉，缶米芻？不是過，〈其歲，軍旅之歲。一把曰秉。四黍固棱穗連？芻不可分，故曰步缶。十六斗，曰庚也。〉先王以為之足。君子之行，必度於禮。施，取其厚；〈施，以厚為德也。〉事，舉其中；〈事，以中為節。〉歛，從其薄。若是其已，丘亦足矣。〈立十六井。〉不度於禮，而貪冒無厭；則雖賦田，將有不足。且子孫若以行之而取法，則有周公之典在。若欲犯法，則茍行之，又何訪焉？」


子遊問於孔子曰：「夫子之極言子產之惠也，可得聞乎？」孔子曰：「惠在愛民而已矣。」子遊曰：「愛民謂之德教，何翅施惠哉？」孔子曰：「夫子產者，猶眾人之母也。能食之，弗能教也。」子遊曰：「其事可言乎？」孔子曰：「子產以所乘之輿濟冬涉者，是愛無教也。」


哀公問於孔子曰：「二三大夫皆勸寡人使隆敬於高年，何也？」孔子對曰：「君之及此言，將天下實賴之，豈唯魯哉？」公曰：「何也？其義可得聞乎？」孔子曰：「昔者有虞氏貴德而尚齒，夏後氏貴爵而尚齒，殷人貴富而尚齒，〈富貴世祿之家。〉周人貴親而尚齒。虞夏殷周，天下之盛王也，未有遺年者焉。年者，貴於天下久矣，次於事親。是故朝廷同爵而尚齒，七十杖於朝，君問則席。〈君欲問之，則為之設席而問焉。〉八十則不仕朝，君問則就之。而悌達乎朝廷矣。其行也肩而不並，〈不敢與長者並肩也。〉不錯則隨，〈錯，鴈行。父黨隨行。兄黨鴈行也。〉斑白者不以其任於道路，〈任，負也。少者代之也。〉而悌達乎道路矣。居鄉以齒而老窮不匱，強不犯弱，眾不暴寡，而悌達乎州巷矣。古之道，五十不為甸役，〈五十始老，不為力役之事，不為田獵之徒也。〉頒禽隆之長者，而悌達乎搜狩矣。軍旅什伍，同爵則尚齒，而悌達乎軍旅矣。夫聖王之教，孝悌發諸朝廷，行於道路，至於州巷，放於搜狩，循於軍旅，則眾感以義，死之而弗敢犯。」公曰：「善哉，寡人雖聞之，弗能成。」


哀公問於孔子曰：「寡人聞東益不祥。〈東益之宅。〉信有之乎？」孔子曰：「不祥有五，而東益不與焉。夫損人自益，身之不祥；棄老而取幼，家之不祥；擇賢而任不肖，國之不祥；老者不教，幼者不學，俗之不祥；聖人伏匿，愚者擅權，天下不祥。不祥有五，東益不與焉。」


孔子適季孫。季孫之宰謁曰：「君使求假於田，特與之乎？」季孫未言。孔子曰：「吾聞之：君取於臣，謂之取；與於臣，謂之賜；臣取於君，謂之假；與於君，謂之獻。」季孫色然悟曰：「吾誠未達此義。」遂命其宰曰：「自今已後，君有取之，一切不得復言假也。」

曲禮子貢問第四十二


子貢問於孔子曰：「晉文公實召天子而使諸侯朝焉。〈晉文公會諸侯於溫，召襄王。且使狩於河陽，因使諸侯朝。〉夫子作《春秋》，云：『天王狩於河陽。』何也？」孔子曰：「以臣召君，不可以訓，亦書其率諸侯事天子而已。」


孔子在宋，見桓魋自為石槨，三年而不成，工匠皆病。夫子愀然曰：「若是其靡也。〈靡，侈。〉死不如朽之速愈。」冉子仆曰：「禮，凶事不豫。此何謂也？」夫子曰：「既死而議謚，謚定而卜葬，既葬而立廟。皆臣子之事，非所豫屬也。況自為之哉？」


南宮敬叔以富得罪於定公，奔衛。衛侯請復之，載其寶以朝。夫子聞之曰：「若是其貨也，喪不若速貧之愈。」〈喪，失位也。〉子遊侍曰：「敢問何謂如此？」孔子曰：「富而不好禮，殃也。敬叔以富喪矣，而又弗改，吾懼其將有後患也。」敬叔聞之，驟如孔氏，而後循禮施散焉。


孔子在齊，齊大旱，春饑。景公問於孔子曰：「如之何？」孔子曰：「凶年則乘駑馬，力役不興，馳道不修。〈馳道，君行之道。〉祈以幣玉，〈君所祈請，用幣及玉，不用牲也。〉祭祀不懸，〈不作樂也。〉祀以下牲。〈當用大牢者，用少牢。〉此賢君自貶以救民之禮也。」


孔子適季氏，康子晝居內寢。孔子問其所疾。康子出見之。言終，孔子退。子貢問曰：「季孫不疾而問諸疾，禮與？」孔子曰：「夫禮，君子不有大故，則不宿於外。非致齊也，非疾也，則不晝處於內。是故夜居外，雖吊之，可也。晝居於內，雖問其疾，可也。」


孔子為大司寇，國廄焚。子退朝而之火所，鄉人有自為火來者，則拜之，士一，大夫再。子貢曰：「敢問何也？」孔子曰：「其來者亦相吊之道也。吾為有司，故拜之。」


子貢問曰：「管仲失於奢，晏子失於儉，與其俱失矣，二者孰賢？」孔子曰：「管仲鏤簋而朱纮，〈縷刻而飾之。朱纮，天子冕之紱。〉旅樹而反坫，〈旅，施也。樹，屏也。天子外屏，諸侯內屏。反坫在兩楹之間。人君好會獻酢禮畢，反爵於其上。〉山節藻梲，〈節，栭也。刻為山雲。梲，梁上楹也。畫藻，文也。〉賢大夫也，而難為上。晏平仲祀其先祖，而豚肩不揜豆，〈言陋小也。〉一狐裘三十年，賢大夫也，而難為下。君子上不僭下，下不偪上。」


冉求曰：「昔文仲知魯國之政，立言垂法。於今不亡，可謂知禮矣？」孔子曰：「昔臧文仲安知禮？夏父弗綦逆祀而不止，燔柴於竈以祀焉。夫竈者，老婦之所祭。〈謂祭竈報其功，老婦主祭也。〉盛於甕，尊於瓶，非所柴也。故曰禮也者，由體也。體不備，謂之不成。人設之不當，猶不備也。」


子路問於孔子曰：「臧武仲率師與邾人戰於狐鮐，遇敗焉，師人多喪而無罰。古之道然與？」孔子曰：「凡謀人之軍，師敗則死之；謀人之國，邑危則亡之；古之正也。其君在焉者，有詔則無討。」〈詔，君之教也。有君教，則臣無討。〉


晉將伐宋，使人覘之，〈觀也。〉宋陽門之介夫死，〈陽門，宋城門也。介夫，被甲御門者。〉司城子罕哭之哀。覘之反言於晉侯曰：「陽門之介夫死，而子罕哭之哀。民咸悅宋，殆未可伐也。」孔子聞之曰：「善哉！覘國乎？詩云：『凡民有喪，匍匐救之。』子罕有焉。雖非晉國，其天下孰能當之？〈言雖非晉國，使天下有強者，猶不能當也。〉是以周任有言曰：『民悅其愛者，弗可敵也。』」


楚伐吳，工尹商陽與陳棄疾追吳師。及之，棄疾曰：「王事也，子手弓而可。」商陽手弓。棄疾曰：「子射諸。」射之，斃一人，韔其弓。〈韔，韜。〉又及，棄疾謂之。又及，棄疾復謂之。斃二人。每斃一人，輒掩其目，止其御曰：「吾朝不坐，燕不與。〈亡畀故也。〉殺三人亦足以反命矣。」孔子聞之曰：「殺人之中，又有禮焉。」子路怫然進曰：「人臣之節，當君大事，唯力所及，死而後已。夫子何善此？」子曰：「然，如汝言也。吾取其有不忍殺人之心而已。」


孔子在衛，司徒敬之卒，夫子弔焉。主人不哀，夫子哭不盡聲而退。璩伯玉請曰：「衛鄙俗不習喪禮，煩吾子辱相焉。」孔子許之，掘中溜而浴，〈室中。溜，力救反。〉毀竈而綴足，襲於床。及葬，毀宗而行也，〈胡不復有事於此也。綴足，不欲令僻戾長。毀宗廟而出行，神位在廟門之外也。〉出於大門，及墓，男子西面，婦人東面，既封而歸，殷道也。孔子行之。子遊問曰：「君子行禮，不求變俗。夫子變之矣。」孔子曰：「非此之謂也，喪事則從其質而已矣。」


宣公八年六月辛巳，有事於太廟，而東門襄仲卒，壬午猶繹，〈繹，祭之明日又祭也。〉子遊見其故，以問孔子曰：「禮與？」孔子曰：「非禮也，卿卒不繹。」


季桓子喪，康子練而無衰。子遊問於孔子曰：「既服練，服可以除衰乎？」孔子曰：「無衰衣者，不以見賓，何以除焉？」


邾人以同母異父之昆弟死，將為之服，因顏克而問禮於孔子。子曰：「繼父同居者，則異父昆弟，從為之服；不同居，繼父且猶不服，況其子乎？」


齊師侵魯，公叔務人，〈昭公之子公為。〉遇人入保，負杖而息。〈見先避入齊師將入保。疲倦加杖頸上，兩手掖之休息者也。保，縣邑小城也。〉務人泣曰：「使之雖病，〈謂時徭役。〉任之雖重，〈謂時賦稅。〉君子弗能謀，士弗能死，不可也。我則既言之矣，敢不勉乎？」與其鄰嬖童汪锜，乘？奔敵死焉。皆殯，魯人欲勿殤童汪锜，問於孔子曰：「能執干戈以衛社稷，可無殤乎？」


魯昭公夫人吳孟子卒，不赴於諸侯。孔子既致仕，而吊焉。適於季氏，季氏不绖，孔子投绖而不拜。〈以季氏無故已，亦不成禮。〉子遊問曰：「禮與？」孔子曰：「主人未成服，則吊者不绖焉，禮也。」


公父穆伯之喪，敬姜晝哭；文伯之喪，晝夜哭。孔子曰：「季氏之婦，可謂知禮矣。愛而無上下有章。」〈上謂夫，下謂子也。章，別也。哭夫晝哭，哭子晝夜哭。哭夫與子各有別也。〉


南宮絳之妻，孔子兄之女，喪其姑而誨之髽曰：「爾毋從從爾，毋扈扈爾。」〈從從，高。扈扈，大也。扈言喪百無容節也。絳，敕高反。髽，則瓜反。〉蓋榛以為笄，長尺而總八寸。〈總，束發。束發垂為飾者，齊衰之總八寸也。〉


子張有父之喪，公明儀相焉，問啟顙於孔子。孔子曰：「拜而後啟顙，頹乎其順；啟顙而後拜，頎乎其至也。三年之喪，吾從其至也。」


孔子在衛，衛之人有送葬者，而夫子觀之曰：「善哉，為喪乎？足以為法也，小子識之。」子貢問曰：「夫子何善爾？其往也，如慕；其返也，如疑。」子貢曰：「豈若速返而虞哉？」〈返葬而祭，謂之虞也。〉子曰：「此情之至者也，小子識之，我未之能也。」


卞人有母死而孺子之泣者，孔子曰：「哀則哀矣，而難繼也。夫禮為可傳也，為可繼也。故哭踴有節，而變除有期。」


孟獻子禫懸而不樂，可御而處內。子遊問於孔子曰：「若是則過禮也？」孔子曰：「獻子可謂加於人一等矣。」


魯人有朝祥而暮歌者，子路笑之。孔子曰：「由，爾責於人終無已，夫三年之喪，亦以久矣。」子路出。孔子曰：「又多乎哉？〈又，復也。言其可以歌不復久也。〉踰月則其善也。」


子路問於孔子曰：「傷哉，貧也。生而無以供養，死則無以為禮也。」孔子曰：「啜菽飲水，盡其歡也，斯為之孝乎？斂手足形，旋葬而無槨，〈旋，便。〉稱其財，為之禮，貧何傷乎？」


吳延陵季子聘於上國，適齊，於其返也，其長子死於嬴博之間。〈嬴博地名也〉孔子聞之曰：「延陵季子，吳之習於禮者也，？而觀其葬焉。」其歛，以時服而已；〈隨冬夏之服無所加〉其壙，掩坎深不至於泉；其葬，無盟器之贈。既葬，其封廣輪揜坎，其高可時隱也；既封，則季子乃左袒右還其封，且號者三，曰，骨肉歸於土，命也，若魂氣則無所不之，則無所不之而遂行。孔子曰：「延陵季子之禮其合矣。」


子遊問喪之具。孔子曰：「稱家之有亡焉。」子遊曰：「有亡惡於齊？」〈惡何齊限〉孔子曰：「有也，則無過禮。茍亡矣，則歛手足形，還葬懸棺而封，人豈有非之者哉。故夫喪亡，與其哀不足而禮有餘，不若禮不足而哀有餘也；祭祀，與其敬不足而禮有餘，不若禮不足而敬有餘也。」


伯高死於衛，赴於孔子。子曰：「吾惡乎哭諸，兄弟吾哭諸廟，父之友吾哭諸廟門之外，師吾哭之寢，朋友吾哭之寢門之外，所知吾哭之諸野，今於野則已疏，於寖則已重，夫由賜也而見我吾哭於賜氏。」遂命子貢為之主。曰：「為爾哭也，來者汝拜之。知伯高而來者，汝勿拜。」既哭，使子張往吊焉，未至，冉求在衛，攝束帛乘馬而以將之。孔子聞之曰：「異哉！徒使我不成禮於伯高者，是冉求也。」


子路有姊之喪，可以除之矣，而弗除。孔子曰：「何不除也？」子路曰：「吾寡兄弟而弗忍也。」孔子曰：「行道之人皆弗忍，先王制禮，過之者俯而就之，不至者企而及之。」子路聞之，遂除之。


伯魚之喪母也，期而猶哭。夫子聞之曰：「誰也？」門人曰：「鯉也。」孔子曰：「嘻其甚也，非禮也。」伯魚聞之遂除之。


衛公使其大夫求婚於季氏，桓子問禮於孔子。子曰：「同姓為宗，有合族之義，故系之以姓而弗別，綴之以食而弗殊，〈君有食族人之禮雖親盡不異之族食多少也〉雖百世婚姻不得通，周道然也。」桓子曰：「魯衛之先雖寡兄弟，今已絕遠矣，可乎？」孔子曰：「固非禮也，夫上治祖禰以尊尊之，下治子孫以親親之，旁治昆弟所以教睦也，此先王不易之教也。」


有若問於孔子曰：「國君之於百姓，如之何？」孔子曰：「皆有宗道焉，故雖國君之尊，猶百姓不廢其親，所以崇愛也。雖以族人之親，而不敢戚君，所以謙也。」〈戚親也尊敬君不敢如其親也〉


曲禮子夏問第四十三


子夏問於孔子曰：「居父母之仇如之何？」孔子曰：「寢苫枕幹，不仕〈幹楯〉弗與共天下也。遇於朝市，不返兵而鬥。」〈兵常不離於身〉曰：「請問居昆弟之仇如之何？」孔子曰：「仕，弗與同國，銜君命而使，雖遇之不鬥。」曰：「請問從昆弟之仇如之何？」曰：「不為魁，主人能報之，則執兵而陪其後。」


子夏問：「三年之喪既卒哭，金革之事無避，禮與，初有司為之乎？」〈有司當吏職也〉孔子曰：「夏後氏之喪，三年既殯，而致仕，殷人既葬而致事，周人既卒哭而致事。〈致事還政於君也子哭之無時之哭大夫三月而葬三月而卒哭士既葬而卒哭也〉記曰：『君子不奪人之親，亦不奪故也。』」子夏曰：「金革之事無避，非與？」孔子曰：「吾聞諸老聃曰：『魯公伯禽有為為之也。』〈伯禽有母之喪東方有戎為不義伯禽為方伯以不得不誅之〉公以三年之喪從利者，吾弗知也。」


子夏問於孔子曰：「記云：『周公相成王，教之以世子之禮。』有諸？」孔子曰：「昔者成王嗣立，幼未能蒞阼，周公攝政而治，抗世子之法於伯禽，欲王之知父子君臣之道，所以善成王也。夫知為人子者，然後可以為人父；知為人臣者，然後可以為人君；知事人者，然後可以使人。是故抗世子法於伯禽，使成王知父子君臣長幼之義焉。凡君之於世子，親則父也，尊則君也，有父之親，有君之尊，然後兼天下而有之，不可不慎也。行一物而三善皆得，唯世子齒於學之謂也，世子齒於學，則國人觀之。曰：『此將君我而與我齒讓，何也？』曰：『有父在則禮然，然而眾知父子之道矣。』其一曰：『此將君我而與我齒讓何也？』曰：『有臣在，則禮然，而眾知君臣之義矣。』其三曰：『此將君我而與我齒讓，何也？』曰：『長長也，則禮然，然而眾知長幼之節矣。』故父在斯為子，君在斯為臣，君子與臣之位，所以尊君而親親也。在學，學之為父子焉，學之為君臣焉，學之為長幼焉，父子君臣長幼之道得，而後國治。語曰：『樂正司業，父師司成，〈師有父道成生人者〉一有元良，萬國以貞，〈一謂天子也元善太子也〉世子之謂。』聞之曰：『為人臣者，殺其身而有益於君則為之，況於其身，〈於寬〉〈也大也〉以善其君乎，周公優為也。」


子夏問於孔子曰：「居君之母與妻之喪，如之何？」孔子曰：「居處言語飲食衎爾於喪所，則稱其服而已。」「敢問伯母之喪，如之何？」孔子曰：「伯母叔母，疏衰期而踴不絕地，姑姊妹之大功踴絕於地，若知此者，由文矣哉。」〈言如禮文意當言姑姊妹而已姊上長姑自也〉


子夏問於夫子曰：「凡喪小功已上，虞祔練祥之祭皆沐浴。於三年之喪，子則盡其情矣。」孔子曰：「豈徒祭而已哉。三年之喪，身有瘍則浴，首有瘡則沐，病則飲酒食肉，毀瘠而病，君子不為也，毀則死者，君子為之，無子則祭之，沐浴為齊潔也，非為飾也。」


子夏問於孔子曰：「客至無所舍，而夫子曰：『生於我乎館，客死無所殯矣。』夫子曰，於我乎殯，敢問禮與？仁者之心與？」孔子曰：「吾聞諸老聃曰：『館人使若有之惡有之，惡有之而不得殯乎。』夫仁者制禮者也，故禮者不可不省也，禮不同不異，不豐不殺，稱其義以為之宜，故曰我戰則克，祭則受福，蓋得其道矣。」


孔子食於季氏，食祭，主人不辭不食，亦不飲而餐，子夏問曰：「禮也？」孔子曰：「非禮也，從主人也。吾食於少施氏而飽，少施氏食我以禮，吾食祭，作而辭曰：『疏食不足祭也。』吾餐而作辭曰：『疏食不敢以傷吾子之性。』主人不以禮，客不敢盡禮，主人盡禮，則客不敢不盡禮也。」


子夏問曰：「官於大夫，既升於公，而反為之服，禮與？」孔子曰：「管仲遇盜，取二人焉上之為公臣，曰：『所以遊僻者，可人也。』公許，管仲卒，桓公使為之官於大夫者為之服，自管仲始也，有君命焉。」


子貢問居父母喪。孔子曰：「敬為上，哀次之，瘠為下，顏色稱情，戚容稱服。」曰：「請問居兄弟之喪。」孔子曰：「則存乎書筴已。」


子貢問於孔子曰：「殷人既定而吊於壙，周人反哭而吊於家，如之何？」孔子曰：「反哭之吊也，喪之至也，反而亡矣，失之矣，於斯為甚，故吊之，死，人卒事也，殷以愨，吾從周。殷人既練之，明日，而祔於祖，周人既卒哭之明日，祔於祖，祔，祭神之始事也，周以戚，吾從殷。」〈戚猶促也〉


子貢問曰：「聞諸晏子，少連大連善居喪，其有異稱乎？」孔子曰：「父母之喪，三日不怠，三月不解，期悲哀，三年憂，東夷之子，達於禮者也。」


子遊問曰：「諸侯之世子，喪慈母如母，禮與？」孔子曰：「非禮也。古者男子外有傅父，內有慈母，君命所使教子者也，何服之有。昔魯孝公少喪其母，其慈母良，及其死也，公弗忍，欲喪之。有司曰：『禮，國君慈母無服，今也君為之服，是逆古之禮，而亂國法也。若終行之，則有司將書之，以示後世，無乃不可乎。』公曰：『古者天子喪慈母，練冠以燕居。』〈謂庶子王為其母也〉遂練以喪慈母。喪慈母如母，始則魯孝公之為也。」


孔子適衛，遇舊館人之喪，入而哭之哀。出使子貢脫驂以贈之。子貢曰：『所於識之喪，不能有所贈，贈於舊館，不已多乎？」孔子曰：「吾向入哭之，遇一哀而出涕，吾惡夫涕而無以將之，小子行焉。」


子路問於孔子曰：「魯大夫練而杖，禮也？」孔子曰：「吾不知也。」子路出，謂子貢曰：「吾以為夫子無所不知，夫子亦徒有所不知也。」子貢曰：「子所問何哉？」子路曰：「止，吾將為子問之。」遂趨而進曰：「練而杖，禮與？」孔子曰：「非禮也。」子貢出，謂子路曰：「子謂夫子而弗知之乎，夫子徒無所不知也，子問，非也，禮，居是邦則不非其大夫。」


叔孫母叔之母死，既小歛，舉屍者出戶，武孫從之出戶，乃袒投其冠而括發。子路嘆之，孔子曰：「是禮也。」子路問曰：「將小歛則變服，今乃出戶，而夫子以為知禮，何也？」孔子曰：「由，汝問非也。君子不舉人以質士。」〈質猶正也〉齊晏桓子卒，平仲麤衰斬苴绖帶，杖以菅屨，食粥居傍廬，寢苫枕草，其老曰：「非大夫喪父之禮也。」晏子曰：「唯卿大夫。」曾子以問孔子。孔子曰：「晏平仲可謂能遠害矣。不以己知是駁人之非，愻辭以避咎，義也夫。」〈記者乃舉人避害之愻以辭而謂大夫士喪父母有異亦〉怪也


季平子卒，將以君之玙璠歛，贈以珠玉。孔子初為中都宰，聞之歷級而救焉，〈歷級遽登階不聚足〉曰：「送而以寶玉，是猶曝屍於中原也，其示民以奸利之端，而有害於死者，安用之。且孝子不順情以危親，忠臣不兆奸以陷君。」〈兆奸為奸之兆成也〉乃止。


孔子之弟子琴張與宗友衛齊豹，見宗魯於公子孟縶，孟縶以為參乘焉，及齊豹將殺孟縶，告宗魯，使行。宗魯曰：「吾由子而事之，今聞難而逃，是僭子也。〈僭不信使子言不信〉子行事乎，吾將死以事周子，而歸死於公孟可也。」齊氏用戈擊公孟，宗以背蔽之，斷肱中，公孟、宗魯皆死。琴張聞宗魯死，將？弔之。孔子曰：「齊豹之盜，孟縶之賊也，汝何吊焉？君不食奸，不受亂，不為利病於回，〈回邪也不以利放而病於邪也〉不以回事人，不蓋非義，〈蓋揜〉不犯非禮，汝何吊焉？」琴張乃止。


郕人子革卒，哭之呼滅。〈舊說以滅子蒲名人少名滅者又哭名其父不近人情疑以孤窮自謂亡滅也〉子遊曰：「若是哭也，其野哉。孔子惡野哭者。」哭者聞之遂改之。


公父文伯卒，其妻妾皆行哭失聲，敬姜戒之曰：「吾聞好外者士死之，好內者女死之，今吾子早殀，吾惡其以好內聞也，二三婦人之欲供先祀者，〈言欲留不改嫁供奉先人之祀〉請無瘠色，無揮涕，無拊膺，〈揮涕不哭流涕以手揮之拊猶撫也膺謂胸也〉無哀容，無加服，有降從禮而靜，是昭吾子也。」孔子聞之曰：「女智無若婦，男智莫若夫，公文氏之婦智矣，剖情損禮，欲以明其子為令德也。」


子路與子羔仕於衛，衛有蒯聵之難。孔子在魯，聞之曰：「柴也其來，由也死矣。」既而衛使至，曰：「子路死焉。」夫子哭之於中庭，有人吊者，而夫子拜之，已哭，進使者而問故，使者曰：「醢之矣。」遂令左右皆覆醢，曰：「吾何忍食此。」


季桓子死，魯大夫朝服而吊。子遊問於孔子曰：「禮乎？」夫子不答。他日，又問墓而不墳。孔子曰：「今丘也，東西南北之人，不可以弗識也，吾見封之若堂者矣，〈堂形四方若高者〉又見若坊者矣，〈坊形殺殺平上而長〉又見履夏屋者矣，又見若斧形者矣，吾從斧者焉。」於是封之，崇四尺。孔子先反虞，門人後。雨甚，至墓崩，修之而歸。孔子問焉，曰：「爾來何遲？」對曰：「防墓崩。」孔子不應，三云，孔子泫然而流涕曰：「吾聞之，古不修墓及二十五月而大祥，五日而彈琴不成聲，十日過禫而成笙歌。」〈孔子大祥二十五月禫故十日踰月而歌也〉


孔子有母之喪，既練，陽虎吊焉，私於孔子曰：「今季氏將大饗境內之士，子聞諸？」孔子答曰：「丘弗聞也。若聞之，雖在衰絰，亦欲與？。」陽虎曰：「子謂不然乎，季氏饗士，不及子也。」陽虎出，曾點問曰：「吾之何謂也？」孔子曰：「己則衰服，猶應其言，示所以不非也。」〈孔子衰服陽虎之言犯禮故孔子答之以示不非其言者也〉


顏回死，魯定公吊焉，使人訪於孔子。孔子對曰：「凡在封內，皆臣子也，禮，君吊其臣，升自東階，向屍而哭，其恩賜之，施不有？也。」〈？蘇亂反？計也又竹器也〉


原思言於曾子曰：「夏後氏之送葬也，用盟器，示民無知也；殷人用祭器，示民有知也；周人兼而用之，示民疑也。」曾子曰：「其不然矣，夫以盟器，鬼器也，祭器，人器也，古之人胡為而死其親也。」子遊問於孔子曰：「之死而致死乎，不仁，不可為也；之死而致生乎，不智，不可為也。凡為盟器者，知喪道也。夫子始死則矣，羔裘玄冠者，易之而已，汝何疑焉。


子罕問於孔子曰：「始死之設重也，何為？」孔子曰：「重主道也，殷主綴重焉，〈綴連也殷人作主而連其重懸諸廟也〉周人徹重焉。〈周人作主徹重就所倚處而治〉請問喪朝。」〈喪將葬朝於廟而後行焉〉子曰：「喪之朝也，順死者之孝心，故至於祖者，廟而後行。殷朝而後殯於祖，周朝而後遂葬。」


孔子之守狗死，謂子貢曰：「路馬死，〈路馬常所乘馬〉則藏之以帷，狗則藏之以蓋，汝？埋之。吾聞弊幃不棄，為埋馬也，弊蓋不棄，為埋狗也。今吾貧無蓋，於其封也與之席，無使其首陷於土焉。」


曲禮公西赤問第四十四


公西赤問於孔子曰：「大夫以罪免卒，其葬也如之何？」孔子曰：「大夫廢其事，終身不仕，死則葬之以士禮，老而政仕者，死則從其列。」


公儀仲子嫡子死，而立其弟，檀弓問子服伯子曰：「何居？我未之前聞也。」子服伯子曰：「仲子亦猶行古人之道，昔者文王拾伯邑考，〈伯邑考文王之長子也言文王亦立子而不立孫也〉而立武王，微子舍其孫腯，立其弟衍。」子遊以聞諸孔子，子曰：「否，周制立孫。」


孔子之母既葬，將立葬焉，曰：「古者不祔葬，為不忍先死者之復見也。詩云：『死則同穴。』自周公已來祔葬矣。故衛人之祔也，離之，有以聞焉；魯人之祔也，合之，美夫，吾從魯。」遂合葬於防曰：「吾聞之有備物而不可用也，是故竹不成用，〈謂籩之無緣〉而瓦不成膝，〈膝鑌〉琴瑟張而不平，笙竽備而不和，有鐘磬而無簨？。〈簨？可以懸鐘磬也。簨先尹反。？其舉反〉其曰盟器，神明之也，哀哉，死者而用生者之器，不殆而用殉也。」〈殺人以從死謂之殉〉


子遊問於孔子曰：「葬者塗車芻靈，自古有之，然今人或有偶，〈偶亦人也〉是無益於喪。」孔子曰：「為芻靈者善矣，為偶者不仁，不殆於用人乎。」


顏淵之喪既祥，顏路饋祥肉於孔子。孔子自出而受之，入彈琴以散情，而後乃食之。孔子嘗奉薦而進，〈嘗秋祭也〉其親也愨，〈愨親之奉薦也慈質也〉其行也趨，趨以數。〈言少威儀〉已祭，子貢問曰：「夫子之言祭也，濟濟漆漆焉，〈威儀容止〉今夫子路為季氏宰，季氏祭逮昏而奠，終日不足，繼以燭，雖有強力之容，肅敬之心，皆倦怠矣。有司跛倚以臨，其為不敬也大矣。」他日，子路與焉，室事交於戶，堂事當於階，質明而始行事，晏朝而徹。孔子聞之曰：「孰為士也而不知禮。」

